
Fondacija "Baština duhovnosti", 
Mostar 1432/2011. 


Riječ urednika 


Hazreti Ali je rekao: "Srca se umaraju kao što se tijela umaraju, pa 
stoga tražite lijepa kazivanja za njih." 

Da bi se čovjeku koji živi na ovoj najnižoj razini egzistencije 
i najskučenijem svijetu, Svijetu materije, pojasnili smisao i zbilja 
viših svjetova, Svijeta melekuta (Carstva nebeskog)" i da bi u ko- 
načnici ostvario krajnji cilj vlastitog postojanja, odnosno spoznaju 
Boga Svevišnjeg, nije ostvarivo, osim posredstvom dvaju postupaka 
koje i sim Kur'an Časni koristi, a to je posredstvom navođenja 
primjera i kazivanja priča. Ova dva postupka Kur'an Časni kori- 
sti na najbolji način kod iznošenja tanahnosti ispoljavanja Tevhida 
(Jednoće Božije) u Svijetu mnoštva, odnosno spuštanja i očitavanja 
Božijih imena i svojstava, počevši od Položaja Jednosti (Ehedijata) i 
spuštajući se kroz niže svjetove, do Svijeta materije. 

Osvjetljavajući način ispoljavanja Božije Jednoće u Svijetu 
mnoštva, Kur'an Časni, pored brojnih drugih ajeta, možda na naj- 
neba kišu spušta pa vode koritima s mjerom poteku, a bujica ponese 
nečisti koje površinom plivaju! T ono, što ljudi tale na vatri, želeći 
nakit ili korist kakvu imati, nečisti, nalik onima, ima! Eto tako Allah 


+ Ali ibn Ebu Talib: Staza rječitosti, prev. Rusmir Mahmutćehajić i 
Mehmedalija Hadžić, Zagreb: Islamska zajednica, 1994, Izabrane 
izreke 197, str. 248. 

+ Na isto ukazuju riječi Svevišnjeg: / tako Mi Ibrahimu pokazasmo 
Carstvo nebesa i Zemlje, da bi on među onima što čvrsto vjeruju bio. 
(El-En'am, 6:75) 


IN 


lstinu i neistinu objašnjava! Nečisti se odbacuju, a ono što svijetu koristi 
ostaje na zemlji! Eto, tako Allah primjere objašnjava! 

Na isto pitanje skreće pažnju i nedostižni teozof i veliki mu- 
drac Mulla Hadi Sabzevari kada u uvodu svoga veličanstvenog 
djela Manzume kaže: "Kako da vam pojasnim više zbilje, kada 
sam u tom nastojanju ograničen na dvadeset i osam slova arap- 
skog alfabeta?" Uostalom, u naučavanju Ehli-bejta stoji da je sve 
ovosvjetsko primjer onosvjetskog, pa tako Kur'an kaže: Kad god 
im iz džennetskih bašča bude dat kakav plod kao opskrba, oni će 
reći: "Ovim smo mi i prije bili opskrbljeni!" a bit će im davani samo 
tome slični plodovi." 

Prva misao na koju nailazimo u uvodu Rumijeve Mesnevije 
glasi: "Ova knjiga, Mesnevija, osnova je načela vjere u otkriva- 
nju tajni počela i pouzdanog znanja (jakina)." Ovim Mevlana 
jasno daje do znanja sa kakvom knjigom se čitalac susreće i na 
koji način treba da joj priđe. Mesnevija tako nije samo pjesnička 
forma koju je Rumi uobličio na prelijep način, štaviše, ona je 
iznad svega putokaz duhovnim putnicima na putu uzdizanja i 
približavanja Bogu Svevišnjem. Mevlana veoma vješto, kroz priče 
i metafore, ukazuje na prepreke sa kojima se duša susreće na putu 
približavanja Bogu. 

Primjera radi, ovdje ćemo se kratko osvrnuti na priču o trgovcu 
i njegovom papagaju. U kafez zatočeni papagaj, koji čezne za svojom 
domovinom Indijom, jasno aludira na dušu zatočenu u Ovome, 
svijetu materije, duši koja žudi za svojom vječnom, ahiretskom do- 
movinom. Trgovac, vlasnik ptice, prije nego što papagaj krene na 
put u Indiju, izjasni se o poklonu koji želi da mu ovaj donese. Da 
bi se oslobodio iz svoga zatočeništva, papagaj zatraži da mu u toj 
nakani pomognu njegovi prijatelji i rođaci u dalekoj Indiji. Oni 
su trgovcu — predstavom koju su izveli: padajući s drveta i glume- 


ći kolektivno umiranje naprečac — poslali jasnu poruku da mora 


x Er-Rad, 13:17. 
+x E/-Bekare, 2:25. 


umrijeti ukoliko želi izbavljenje. Dakle, da bi se duša nastanila u 
svoje vječno i za nju dostojno boravište, mora umrijeti za Ovaj svi- 
jet, o čemu govori i ona poznata predaja od našeg Poslanika, s.a.v.a. 

Marhum Kazi taj veliki filozof, poznavalac Kur'ana, hadisa i 
fikha te nadasve jedan od najvećih ostvarenih arifa koji se pojavio 
posljednjih stoljeća u islamskom svijetu, koji je— i to da istaknemo 
— osoba kod koje je Allame Tabatabi učio i za kojeg je on rekao: 
"Sve što ima to je od marhum Kazija" — o Mesneviji kaže: "Sedam 
puta sam iščitavao čitavu Mesneviju i svaki put sam iznova otkrivao 
njena nova značenja i smislove." 

Pored svega predočenog, ljepota Rumijeve Mesnevije je i u okol- 
nosti da se ona nudi svakom njenom čitaocu, neovisno od njegove 
razine poznavanja duhovnih pitanja. Mesnevija se obraća svakom 
čovjeku, bez razlike, baš kao što to čini Kur'an Časni. Ili kako to 
Rumi pjeva u jednom svom gazelu: 


Dodite, dodite, svi u prostor Harabata, 
ne bojte se, ne bojte, vi daljine Harabata. 


Kralj kraljeva ovdje je gozbu priredio, 
to recite, to recite, rindovima Harabata |... 


Ne bojte se, dođite, samo dodite, 
grješnike će odriješiti Vladar Harabata. 


Oprost ovdje svakog čeka, lijek od svake boli, 
od grješnika ne zazire Vladar Harabata. 


Kako divno odrješenje! Kakva divna Božja gozba! 
Divnijeh li razgovora tu u srcu Harabata! 


On je ponos Tabriza, Sunce šećernih zraka, 
neka konja svog razjaše u predvorju Harabata! 

S obzirom na činjenicu da je Rumijevu Mesneviju donio na ova 
područja i u grad Mostar Derviš-paša Bajezidagić i tu osnovao prvu 
katedru za izučavanje Mesnevije, čast nam je da nakon toliko vre- 
mena Mesnevija ponovo poteče iz grada Mostara! 


Amar Imamović 


Mostar, Redžep 1432 / juni 2011. 


Voće života 


davna vremena živio jedan car koji je jako volio život. 
Želio je da živi vječno, da uvijek bude car i da ga niko 
nikad ne naslijedi na carskom prijestolju. 

Jedne večeri car priredi skup na svome dvoru. Okupiše se 
svi dvorjani, carevi savjetnici i velikaši. Na skup dođe i jedan 
starac, mudar i učen čovjek. Svako od okupljenih ispričao je 
caru neku zanimljivost ili mudrost, a kad dođe red na onog 
starca, on reče: "Ja znam za drvo koje rađa voćem života. Ko 
god pojede voćku s toga drveta, živi vječno. To drvo raste u 
Indiji i poznato je kao drvo života." 


Ko sa toga stabla voćku ubere, 
taj ne stari više, nikada ne umire 


Kad ču tu priču, car se veoma obradova, pa upita onog 
učenog starca: "Ima li to drvo još neko ime?" Starac odgovori: 
Ne znam ništa više od onog što sam ti rekao. Znam da to 
drvo raste u Indiji i da su njegovi plodovi životodajni. To je 
sve što znam." 

Car odluči da pošto-poto nađe to drvo, ubere njegov plod 
i stekne tako vječni život. Onda bi mogao živjeti vječno i vla- 
dati nad ljudima sve dok postoji svijet. Pozva, zato, jednog od 
svojih dvorjana i reče mu: "Kreni odmah u Indiju i ne vraćaj 
se bez voćke s drveta života! Doneseš li mi plod toga drveta, 

postavit ću te za velikog vezira, a vratiš li se praznih šaka, znaj 
da te čeka smrt. Uzmi novac koji ti treba za put do Indije, a 
ustreba li ti još novca, obrati se slobodno mojim ljudima gdje 
god da se nađeš. Važno je samo da mi doneseš voće života. A 
sad požuri, jer nemamo previše vremena!" 

Carev dvorjanin se odmah spremi i pođe u Indiju. Mjeseci- 
ma je po Indiji tražio drvo života, ali nikako ga nije uspijevao 
pronaći. Ipak, on nije odustajao. Obišao je cijelu Indiju, posje- 
tio svaki grad i svako selo, ali niko mu nije mogao reći ništa o 
tom životodajnom drvetu. Zadržao se u Indiji predugo, obišao 
je tu zemlju uzduž i poprijeko, i ljudi su mu se već počeli smijati 
i izrugivati se s njim. Cijela je Indija već poznavala budalu koja 
traga za nekakvim drvetom života. Ljudi su za njim dobacivali: 
O budalo, da ovdje postoji takvo drvo, misliš li da bi naši ljudi 
umirali i da mi ne bismo živjeli vječno?!" Drugi su ga, izru- 
gujući se s njim, bodrili: "Samo ti traži i nemoj odustati. Bilo 
bi nedolično da časni dvorjanin tako velikog cara odustane od 
potrage. Sigurno ćeš naposljetku naći ono što tražiš!" 


Godinama trudio se da ostvari caru želju, 
tragajući obišao Indiju je cijelu; 
od grada do grada lutao je tako, 


sve pustinje obišao, išao na brdo svako 


I tako je jadni carev dvorjanin tražio i tražio drvo života. A 
car ga je s nestrpljenjem čekao i svako malo slao mu još novca 
da nastavi svoju potragu. 

Naposljetku se ovaj ipak umori od potrage i odluči, skrhan 
tugom i bolnoga srca, vratiti se natrag u svoju zemlju. Čuo je 
usput da na nekoj planini u Indiji živi jedan mudri stari šejh, 
čovjek koji je znao odgovor na svako pitanje. Rješavao je lju- 
dima ono što bi ih mučilo, i svako koga je morila neka muka 

ili nedoumica išao bi kod šejha da se posavjetuje s njim. Carev 
dvorjanin se obradova ovoj vijesti, pa pohita na tu planinu, 
nadajući se da će se napokon riješiti svoje nevolje. Nađe šejha, 
kleknu pred njega i kaza mu šta ga muči i zbog čega je u Indiji. 
Ispričao je šejhu cijelu priču, rekavši naposljetku: "Obišao sam 
cijelu Indiju, svuda sam tražio, ali tom drvetu ni traga. Izgleda 
da mudri starac nije caru rekao istinu, tako da sam se uzalud 
namučio. "Šejh se nato nasmija i reče: "Ne, o umorni i ispa- 
ćeni čovječe, taj starac nije rekao neistinu, takvo drvo zaista 
postoji. Međutim, ne može baš svako doći do tog drveta." "Ali 
kako ga onda ja nisam uspio naći, obišao sam cijelu Indiju, 
povirio u svaki (= ?", tužno upita carev dvorjanin. Šejh se 
opet od srca nasmija, pa la" "Dobri čovječe, nije to nikakvo 
drvo koje raste iz zemlje. Znanje je drvo života, a samo učen 
čovjek može okusiti plod sa njega. Ustvari, mnogo je blagodati 
koje znanje porađa, a vječni život je tek jedna od njih." 


Nasmija se šejh i reče: "O čovječe dobri, 
to je drvo nauke, ono znanjem rodi! 
Tražio si voćku koja starost liječi, 
trebao si razmisliti o smislu tih riječi. 
Sa znanjem ćeš hiljadu blagodati steći, 
a najmanja od njih jeste život vječni." 


I tako, carev dvorjanin shvati šta je ustvari drvo života, 
shvati da njegov car nikad neće okusiti njegov plod, pa zahvali 
šejhu i krenu natrag u svoju zemlju. 

Vidjeli smo, tako, da je drvo života zapravo drvo znanja. 
Znanje je najveće blago koje čovjek može imati, blago koje se 
dijeljenjem ne umanjuje. Učen čovjek živi vječno, jer je mu- 
drost koju je ostavio ljudima u naslijeđe trajna i čini da uspo- 
mena na njega vječno traje. 


II 


Čovjek koji je 


bježao od Azraila 


KO da je Božiji poslanik Sulejman, a.s., jednog jutra sjedio 
svome dvoru, kad na vrata uđe neki čovjek. Vidjelo se da 
je zbog nečega veoma uplašen. Čovjek nazva selam, pa kleknu 
pred hazreti Sulejmana, uhvati se za njegove skute i zavapi: "O 
Sulejmane, poslaniče Božiji, pomozi mi u mojoj nevolji!" 

Hazreti Sulejmana, a. s., to iznenadi i začudi. Pomisli: 
Ovog čovjeka goni neka ružna nevolja, čim je ovako rano 
došao k meni! Sigurno ga neko tlači i nanosi mu neku golemu 
nepravdu! Možda se jadnik nije imao kome obratiti i potražiti 
pomoć!" 

Čovjek se tresao od straha, bio je blijedog lica i sav izbezu- 
mljen. Hazreti Sulejman, a.s., upita ga: "Ko si ti i šta želiš od 
mene? Zašto si tako uplašen i šta te muči?" Ovaj reče: "Pomozi 
mi, Sulejmane, tako ti Boga, jer život mi je u opasnosti! Umi- 
rem od straha i ne znam šta da radim!" 

Hazreti Sulejman, a.s., pažljivo osmotri ovog čovjeka. 
Opazi da mu se od straha već tresu i usne. Činilo se da će 
umrijeti od straha. Hazreti Sulejman, a.s., upita: "Kakva te je 
nevolja snašla pa si tako uplašen? Kazuj šta ti je!" 

Čovjek kroz plač odgovori: "Maločas sam u prolazu sreo 
meleka smrti Azraila i on me pogledao veoma mrko i zlurado! 

Njegov pogled me toliko prestrašio da ne znam ni kako se 
zovem!" 


Azrail me u prolazu pogledao kivno, 
u mene je upro pogled strogo i ozbiljno! 


Sulejman, 2.s., začuđeno upita: "Dobro, sad mi ispričaj 
kako si sreo Azraila i da li ti je on nešto rekao?" Ovaj odgovo- 
ri: "Ne, nismo ništa razgovarali; prolazio sam ulicom i odjed- 
nom ugledao Azraila. Bio je ljutit i namrgođen. Pogledao me 
tako da sam premro od straha. Odlučio sam da odmah dođem 
ovamo i potražim utočište kod Božijeg poslanika." "A šta želiš 
od mene?", upita hazreti Sulejman, "kaži kako ti ja mogu po- 
moći!" Čovjek reče: "Znam da je vjetar u tvojoj vlasti. Zato te 
molim da narediš vjetru da me smjesta odnese u Indiju. Želim 
se tamo sakriti od Azraila." 

Hazreti Sulejman, a.s., malo razmisli, a onda reče onom 
čovjeku: "Uredu, neka bude kako hoćeš! Pomoći ću ti i naredit 
ću vjetru da te odmah nosi u Indiju." 

Sutradan Sulejman srete Azraila i upita ga: "O Azraile, zašto 
onako postupaš sa robovima Božijim?! Zašto si onog čovjeka 
pogledao srdito i mrko?" Azrail se začudi: "Zar ja da činim 
nešto tako ružno?! A koga sam to pogledao srdito i mrko, o 
Božiji poslaniče?" Hazreti Sulejman ga podsjeti: "Jučer si na 
ulici sreo jednog čovjeka i pogledao si ga tako da se ovaj jako 
uplašio. Došao je k meni tresući se od straha. Požalio se da ga 
je preplašio tvoj pogled." 

Azrail malo razmisli, pa klimnu glavom i reče: "Aha, sad znam 
na koga misliš! Istina je da sam jučer sreo tog čovjeka. Ali nisam 
ga uopće pogledao srdito. Samo sam se začudio što ga vidim." 


Uopće ga nisam pogledao kivno, 


nego što ga sretoh tamo čudno mi je bilo 


s) 


SA šta je čudno u tome što si sreo čovjeka na ulici?", upita 
hazreti Sulejman. Azrail odgovori: "Znaš, Bog mi je naredio 
da sinoć tom čovjeku uzmem dušu u Indiji. Začudio sam se 
kad sam ga sreo ovdje, jer nije mi bilo jasno kako bih mu samo 
nekoliko sati kasnije mogao u Indiji uzeti dušu?! Ta čovjek ne 
može tako brzo preći put odavde do Indije!" 

Hazreti Sulejman, a.s., tad sve shvati, pa reče Azrailu: "Sad 
shvatam šta te toliko začudilo. Taj čovjek je došao k meni i 
molio me da naredim vjetru da ga nosi u Indiju. Poslušao sam 
ga, i eto... ti si mu ipak u Indiji uzeo dušu, upravo onako kako 


je Bog odredio. 


Uvijek je ovako u životu ljudi, 

pa otvori dobro oči i ispravno sudi. 
Bježati se ne može iz vlastite kože, 

a od Tebe kriti se — sačuvaj nas Bože! 


I tako, ono što dragi Bog odredi mora se desiti, bilo to lju- 
dima drago ili ne. Na nama je da se držimo Božijih propisa i 
trudimo se da budemo što bolji i čestitiji ljudi. A onda će, u to 
nema sumnje, Bog nas nagraditi Svojim blagodatima i učinit 
će da i ona Njegova odredba koju ponekad i ne razumijemo 


naposljetku bude dobra po nas. 

Krvoločni lav 
1 pametni zec 


ma u ovom širokom svijetu jedna velika i lijepa stepa, pro- 

strana ravnica obrasla travom. A u toj stepi ima jedan naročito 
lijep i bujan pašnjak. U toj stepi živjele su sretno i zadovoljno 
mnoge životinje — srne i gazele, lisice i šakali, zečevi i miševi, 
ptice i zvijeri... 

Svi su, dakle, živjeli sretno u svojoj stepi, niko nikome nije 
smetao, sve dok jednom odnekud ne dođe u stepu krvoločni 
lav. Čim dođe, postavi sam sebe za vladara nad svim životi- 
njama. Stepa otad više nije bila mjesto sreće i zadovoljstva. 
Svakog dana lav bi odabrao neku od životinja iz stepe koju će 
taj dan pojesti. 

Sve životinje živjele su u strahu. Jednom se okupiše i sta- 
doše razmišljati i razmišljati šta im je činiti. Na kraju odluče 
da odaberu između sebe jednu skupinu životinja koje će otići 
lavu i razgovarati s njim. Kad ove životinje dođoše pred lava 
— okrutnog gospodara ove nekad lijepe i sretne stepe — pozdra- 
više ga i rekoše: "O veliki vladaru, o najmoćniji i najsnažniji 
među svim životinjama, ponizno te molimo da nas prestaneš 
napadati." 

Lav se nato samo gorko nasmija i podrugljivo im reče: "Ah, 
kako ste samo glupe, vi slabe i nemoćne životinjice! A zašto se 

niste upitale šta bih ja to drugo radio nego vas napadao?! Zar 
treba da umrem od gladi! Ja sam lav, i moje je da napadam i 
jedem druge životinje!" 

Jedna od životinja, glasom drhtavim od straha, reče: "Ne, 
gospodaru, nismo tako mislile... Htjele smo, ustvari, reći da 
nije dolično da se ti, naš vladar, mučiš kako bi došao do 
hrane." 

Lav se začudi, pa sa zanimanjem upita: "Šta hoćeš da kažeš? 
Objasni mi šta imaš na umu!" 

Ovaj odgovori: "Gospodaru, mi smo spremne da ti osi- 
guramo hranu kad god ti se prohtije da jedeš. Spremne smo 
se žrtvovati za tebe! Odabrat ćemo svakog dana nekog izme- 
đu nas koga ćeš pojesti. Nema potrebe da se ti mučiš. Učinit 
ćemo sve da ti uštedimo trud." 

Lav malo razmisli, pa reče: "Odlično, to ste dobro smislile! 
Znači, više se neću morati ni najmanje pomučiti da bih se 
najeo." 

Životinje odgovoriše: "Tako je; ako nam obećaš da nas više 
nećeš napadati, mi ćemo održati svoje obećanje. Svakog dana 
odabrat ćemo nekoga ko će ti poslužiti kao hrana. Usto, u 
tome ima još jedna prednost!" 

"Kakva prednost?!", začudi se lav. 

"Gospodaru, kad nas iznenada napadneš, mi utrnemo od 
straha, tako da meso one životinje koju jedeš bude žilavo i 
neukusno. Ovako će i tvoj ručak biti ukusniji i slađi", odgo- 
voriše mu. 

Lav, uglavnom, prihvati prijedlog i reče: "Dobro, držat ću 
se svoje riječi i neću vas napadati, a vi učinite kako ste obećale. 
Inače, tek ću onda postati okrutan i surov!" 

Otad su se životinje svakog dana okupljale, vukle bi slam- 
ku, i onaj čija je slamka bila najkraća poslužio bi kao lavov 

ručak. Tako su činili mjesecima, sve dok jednog dana najkraću 
slamku ne izvuče jedan oštroumni bijeli zečić. Zec nipošto 
nije htio predati se tek tako lavu i pustiti da ga ovaj poje- 
de. Uzalud su ga ostale životinje uplašene uvjeravale da nema 
drugog izbora: "Spasiti se svakako ne možeš, a naljutiš li lava, 
stradat će i druge životinje. Navalit će na nas i tad će pojesti i 
tebe i još mnoge na koje još nije došao red." 

Pametni zečić, međutim, nije popuštao: "Prijatelji moji, 
ako danas pojede mene, već sutra je na redu neko od vas. Zar 
ćete dopustiti sebi da stalno živite u strahu? Svakako će nas, 
budemo li ovako činili, uskoro sve pojesti. Nema nam druge 
nego suprotstaviti se lavu!" 

Suprotstaviti se lavu?!!! A kako?!", povikaše životinje. 

Pametni zečić se duboko zamisli. Sve životinje su ga bez 
riječi posmatrale, čekajući šta će zečić reći. Onda zečić diže 
glavu i reče: "Prijatelji moji, prepustite sve meni. Mislim da 
znam kako ću izaći nakraj s lavom i sve nas spasiti nevolje." 

Životinje se na te njegove riječi gorko nasmijaše i zagrajaše: 
SA kako bi se to ti, sitni i plašljivi zečić, mogao suprotstaviti 
strašnom i krvoločnom lavu?!" 

Oštroumni zečić im odgovori: "Ništa vi ne brinite, imam plan 
kako da savladam tog tlačitelja. Vidjet ćete da će se u našu stepu 
uskoro vratiti mir i da ćemo opet živjeti sretno kao nekad." 

"Šta si smislio, kako misliš savladati onu strašnu zvijer?!", 
začudiše se životinje. 

"Nemam vremena za objašnjavanje; idem sad kod lava, a 
uskoro ćete čuti kako je jedan sićušni, ali pametni zec savladao 
strašnog, ali glupog lava!", reče zečić i pode ka lavljoj jazbini. 

Zec stiže pred lavovu jazbinu i zateče ga kako drijema. Bilo 
je jasno da je lav ljut što njegov ručak kasni. Mislio je: Životinje 
su me prevarile, izgleda da neće održati svoje obećanje. Ne 

pojavi li se uskoro neko, morat ću ih napasti, a tad ću odabrati 
najdebljeg među njima i utoliti svoju glad." 

Zec je sasvim bezbrižno i ne žureći prilazio lavu, baš kao da 
ga uopće nije briga za njega. Lava to još više rasrdi, pa povika: 
Hej, ti jadni zečiću, požuri! Zar treba da toliko čekam na tebe 
ja koji sam znao pojesti po nekoliko krava odjednom?!" 


Nervozan i ljutit što ga dugo čeka, 

lav je zeca opazio jošte izdaleka, 

pa povika: "De požuri, ti zečiću jadni, 
zar tebe toliko da lav čeka gladni!" 


Zec priđe, praveći se da je zadihan od žurbe, i reče: "O veliki 
lave, oprosti, ali imam opravdanje za kašnjenje. Nisam ja kriv što 
sam zakasnio niti su životinje krive što je tvoj današnji ručak ova- 
ko skroman. Nas dvojica zečeva danas smo krenuli k tebi, ali srete 
nas drugi lav, tako da sam se jedva izvukao i pobjegao ovamo." 

"Lav? O čemu pričaš?!", začudi se lav tlačitelj, "osim mene u 
ovoj stepi nema nikakvog lava! Ispričaj mi potanko šta se desilo!" 

Zečić reče: "Dok smo moji prijatelji i ja dolazili ovamo, isko- 
či pred nas ogroman lav i htjede nas pojesti. Rekli smo mu da 
smo mi određeni za ručak našem gospodaru, kralju lavova, a on 
se tad rasrdi i reče: "Kakav kralj lavova?! Zar vas nije strah i sram 
da meni, najvećem među lavovima, pričate takve gluposti!" 


Osim mene ovdje drugog kralja nije, 
zar se meni takve riječi govoriti smije! 
Rastrgat ću i tebe i tog lava sada 

što ti druga uze dok ja čekam gladan! 


Lav se nato strašno naljuti i zagalami: "I, šta se dalje de- 
silo?! Šta je bilo s tvojim prijateljem, gdje je taj drugi zec?! 
Govori već jednom! Ljut sam i užasno sam gladan!" 

Pametni zečić reče: "Gospodaru, onaj strašni lav uzeo je 
mog prijatelja. Uzalud smo mu govorili da smo mi tvoj ručak." 

Tako, dakle...!", mrmljao je lav, gospodar stepe. Bio je ljut 
i zamišljen. 

Zec nastavi: "Da, gospodaru, taj okrutni lav zadržao je mog 
prijatelja, a meni rekao da idem k tebi i kažem ti da te on poziva 
na obračun. Želi da riješite pitanje ko je gospodar stepe. I mo- 
ram ti reći, ovaj je lav ogroman i strašan. Nisam mogao vjerovati 
da neko može biti tako velik i snažan. Možda je bolje da se ne 
sukobiš s njim, jer bojim se da njega ne možeš savladati." 

Lav se na te riječi užasno rasrdi i riknu: "Zaveži, ti glupi 
zečiću! Šta to govoriš, jezik pregrizao! Nema tog lava koji me 
može pobijediti! I kako se samo taj drznik usuđuje da švrlja 
ovuda! Vodi me odmah tamo; vidjet ćeš kako ću ga začas sa- 
vladati, a onda ću pojesti tebe i tvog prijatelja! A ako si me 
slagao, teško tebi!" 

Zašto bih lagao, gospodaru? Meni je čast da budem tvoj 
ručak! Sve životinje u stepi jedva čekaju kada će doći red na 
njih da te počaste. Odvest ću te onamo, pa ćeš vidjeti kako je 
to strašan i ogroman lav. Uvjerit ćeš se da je taj u stanju savla- 
dati medvjeda, vuka i tigra odjednom", reče bijeli zec. 

Pametni bijeli zečić vodio je tako lava prema obližnjem 
bunaru. Lav je, slijep od bijesa, išao za njim, jedva čekajući da 
susretne tog drugog lava, koji ustvari nije ni postojao. Zec ga 
je čuo kako gunđa: "Uh, samo da se dočepam tog lopova, na- 
učit ću ja njega pameti..." Zečić se u sebi slatko smijao, a lavu 
je govorio: "Nadam se, gospodaru, da ćeš otjerati tog uljeza iz 
naše stepe." 

Kad dodoše blizu bunara, zečić stade podalje i reče: "Gos- 
podaru, taj grozni lav je unutra." Lav srdito reče zecu: "A zašto 
si ti stao tako daleko? Nije valjda da se plašiš?!" 

"Naravno da se plašim", odgovori zec, "sav se tresem od 
straha." 

"Ne boj se, plašljivi glupane!", riknu lav, "priđi bliže i gle- 
daj šta ću sad uraditi tom uljezu!" 

Zec drhteći priđe, pa reče lavu: "Pogledaj... u bunar... tamo 
je... S njim je sigurno i moj prijatelje? 

Lav se nagnu nad bunar i vidje u vodi svoj i odraz zečića 
koji je stajao pored njega. Pomisli da je to onaj drugi lav i da 
je s njim zec koji je njemu trebao poslužiti za ručak, pa, silno 
srdit, bez oklijevanja skoči u bunar i utopi se. Tako je mudri 
zečić savladao strašnog lava, pa se, veseo i zadovoljan, vrati 
natrag životinjama koje su sa zebnjom čekale šta će se desiti. 

Kad zec ostalim životinjama ispriča kako je nadmudrio lava 
i kako je tlačitelj skončao u bunaru, svi se silno obradovaše i 
prirediše pravu proslavu. Životinje su redom čestitale oštrou- 
mnom zečiću, koji im reče: "Prijatelji, ne zahvaljujte meni, jer 
ja sam samo jedan slabi i nejaki zec. Zahvalite dragom Bogu 
Koji mrzi nasilnike i Koji mi je dao mudrost i hrabrost da se 
suprotstavim onome koji je činio nepravdu." 


Reče: "Prijatelji, to volja je Boga dragog, 
zar inače lav da strada od zečića slabog! 
Bog mi na pomoći bješe, dade mome srcu snagu, 
s Njegovom sam pomoći presudio onom vragu. " 


I eto, tako se, dakle, desilo u svijetu životinja. Ali i među 
ljudima postoje oni koji svoju snagu koriste da bi činili nasilje 
drugima. A takve nasilnike dragi Bog ne voli. Zato On onima 
koji su Njemu pokorni ulije hrabrost i mudrost, pa im po- 
mogne da savladaju tlačitelje. Mudrost, hrabrost i vjera uvijek 
naposljetku pobijede svakog nasilnika i tlačitelja, ma kako on 
snažan i strašan bio. 

Džamija koju su 
sagradili licemjeri 


,/= da su se nevjernici stalno sukobljavali s Muham- 
medom, a.s., i muslimanima, i da su na svaki način na- 
stojali da utrnu svjetlo vjere. Poslaniku, a.s., još više su smetali 
munafici — licemjeri koji su se samo pravili da su muslimani, a 
ustvari su čekali priliku da naškode vjernicima. 

Skupina munafika iz Medine odluči tako da, kako bi stvo- 
rili razdor među muslimanima, sagrade novu džamiju, iako je 
Poslanik već sagradio džamiju u Medini, dovoljno veliku da 
se u njoj okupe svi vjernici. Munafici su, dakle, sagradili još 
jednu džamiju, a onda su otišli Muhammedu, a.s., i, praveći se 
da su to učinili za dobrobit islama, pozvali su ga da posjeti nji- 
hovu džamiju. Rekli su: "Molimo te da posjetiš našu džamiju 
i budeš prvi čovjek koji je klanjao u njoj. Htjeli smo da pomo- 
gnemo muslimanima koji ne žive blizu džamije, bilo nam je 
žao da pješače kad krenu na namaz, pa smo sagradili još jednu 
džamiju. Bit ćemo sretni ako ti, Božiji poslaniče, prihvatiš naš 
poziv i to će biti najbolja nagrada za naš trud." 

Govorili su, dakle, tako, i čovjek bi pomislio da su oni iskre- 
ni vjernici koji zaista žele dobro muslimanima, ali u svojim 
srcima oni su krili mržnju prema vjernicima i htjeli su da im 
napakoste. 

Riječi koje nije srce potvrdilo 

ne vrijede ni koliko voće gnjilo, 
vjeruješ li slijepo ljudima bez časti, 
na mostu si koji uskoro će pasti 


Poslanik, a.s., pomisli da prihvati njihov poziv, ali mu od 
dragoga Boga stiže objava i bi mu naređeno da nipošto ne ode 
u tu džamiju. Zato im Poslanik, a.s., reče: "Mi uskoro odlazi- 
mo u bitku na Tebuk, a kad se, ako Bog da, vratimo, posjetit 
ću vašu džamiju." 

Kad se Poslanik, a.s., vratio iz Bitke na Tebuku, oni mu- 
nafici opet dođoše i počeše se ulagivati Muhammedu, a.s., i 
moliti ga da dođe u njihovu džamiju. 

Svevišnji Bog objavi Svom Poslaniku, a.s., šta munafici 
ustvari žele gradnjom te džamije i naredi mu da ih otjera od 
sebe, pa makar to izazvalo i sukob s njima, čak i pravi rat. 
Poslanik, a.s., im onda reče: "Odlazite od mene, jer vi tom 
džamijom želite izazvati smutnju među muslimanima!" 

Munafici nato uglas povikaše: "Bože sačuvaj! Mi samo ho- 
ćemo da pomognemo muslimanima!" Uskoro se vratiše noseći 
Kur'ane u rukama i stadoše se zaklinjati da su iskreni vjernici 
i da su džamiju sagradili zato što žele pomoći islam. Poslanik, 
a.s., dobro je znao šta je u njihovim srcima, pa im reče: "Treba 
li da vjerujem Božijoj objavi ili vama?!" Uzalud su se munafi- 
ci zaklinjali Bogom i pokušavali uvjeriti Poslanika, a.s., da su 
iskreni vjernici i da žele dobro muslimanima. 

Poslanik, a.s., im kaza: "Ja svojim srcem slušam Božiju 
objavu, a vaša srca su zla i u njih nije ušla iskrena vjera. Zato 
odlazite od mene!" 

Jednog od Poslanikovih, a.s., ashaba začudi ovakav Posla- 
nikov postupak, jer nije znao da su ovi ljudi ustvari munafici. 

Znao je da je Muhammed, a.s., najplemenitiji i najmilosrdniji 
čovjek, pa ga je čudilo da ovako postupi prema ljudima koji 
za sebe tvrde da su muslimani. lako je znao da Poslaniku, 2.s., 
dolazi objava od Boga i da on sigurno dobro zna zašto tako 
postupa prema ovim ljudima, u njegovo srce uvuče se sumnja. 

Iste noći usni grozan san. Sanjao je da je ona džamija sagra- 
đena na blatu, a njene cigle su bile od nečisti. Tako mu u snu 
bude otkriveno da su oni koji su napravili tu džamiju zapravo 
dvolični munafici. 


Tad reče pokajnički, dok je gorke suze lio: 


KC . Ma . av . li pp 
Dragi Bože, oprosti mi, šta sam pomislio! 


Sutradan Poslanik, a.s., naredi vjernicima da sruše džamiju 
koju su sagradili munafici i da mjesto na kome se nalazila pokri- 
ju pepelom. Jer, valja uvijek imati na umu: kad lovac u zamku 
stavi malo hrane, ne čini to zato što voli životinje! 

A mi smo, eto, saznali da je naš voljeni Muhammed, a.s., 
srušio džamiju koju su napravili munafici. Uopće mu nije bilo 
važno što je to džamija, jer on je dobro znao da su je licemjeri 
sagradili zato da unesu smutnju među muslimane. Vjernici 
znaju da se djela sude prema namjerama, i znaju da se licemje- 
ri i svi oni koji mrze vjernike znaju koristiti svakojakim varka- 
ma kako bi nanijeli štetu muslimanima. Ponekad to čine tako 
što se i sami predstavljaju kao vjernici, čak kao bolji vjernici 
od ostalih. Zato, zapamtimo da je mnogo važnije zašto čovjek 
nešto čini nego šta čini. Iskreni vjernici čuvaju svoju vjeru u 
srcima, gledaju da uvijek budu od pomoći drugim ljudima, 
i za svoja dobra djela ne očekuju nikakvu korist niti nagra- 
du na ovom svijetu. Oni dobro znaju da dragi Bog poznaje 
njihova srca i da ih na onom svijetu čeka nagrada za njihova 
dobročinstva. 


Irgovac 


1 njegov papagaj 


U jednom dalekom gradu živio je neki trgovac. Bio je ve- 
oma bogat, imao je mnogo novca i brojne sluge. Trgovac 
je imao i jednog lijepog šarenog papagaja koji je znao govori- 
ti. Držao ga je u kafezu i svakog dana bi satima razgovarao s 
njim. Uživao je slušajući kako papagaj priča i bio je sretan što 
ima tako lijepu i pametnu pticu. 

Jednog dana trgovac je morao poslom poći u Indiju. 
Bio je darežljiv čovjek, pa bi uvijek sa svojih putovanja 
donio poklone svojoj porodici, prijateljima i svim sluga- 
ma. Tako je i sada pozvao sve sluge i rekao im da zapišu 
kakav poklon kome da donese. Odlučio je da ovaj put 
kupi poklon i svom dragom papagaju, pa ga je upitao: "O 
moj šareni prijatelju, ja putujem u Indiju, pa kaži šta želiš 
da ti donesem!" 


Reče: "U Indiju moram putovati, 
kaži čime ću te, dragi, darovati." 


Papagaj odgovori: "Ne trebaš mi ništa donositi. Tamo u 
Indiji ćeš sresti moje rođake papagaje. Molim te samo da im 
ispričaš da sam ovdje, da im kažeš da mi mnogo nedostaju i 
preneseš im moje pozdrave. Kaži im da često mislim na njih i 

da u ovom kafezu čeznem za šumama po kojima sam nekada 
s njima letio." 


Odgovori: "Do tamošnjih papagaja svrati 
ispričaj im kako u kafezu patim, 

nekada sam s njima letio u visine, 

a sad iza žice od žalosti ginem." 


Trgovac obeća papagaju da će sigurno učiniti tako i da će 
mu, kad se vrati, ispričati šta su kazali indijski papagaji. 

Nakon nekoliko dana putovanja, trgovac stiže u Indiju. 
Jednom je ondje šetao nekim šumarkom, kad na stablu ugleda 
nekoliko papagaja. Skakutali su po zelenim granama i vese- 
lo čavrljali. Trgovac im priđe, prenese im pozdrave od svoga 
papagaja i kaza šta im je on poručio. Kad to čuše, papagaji se 
rastužiše i zašutješe. Odjednom jedan od njih pade s grane i 
ostade ležati na zemlji. Kad trgovac to vidje, bi mu žao što im 
je išta rekao, i pomisli: "Kako su samo ovi papagaji saosjećajni 
sa svojim drugom. Ovaj jadnik je čak smjesta umro od tuge 
kad je čuo poruku mog papagaja. Ko zna, možda mu je to bio 
neki rođak, ili čak brat." 

Trgovac se onda udalji od papagaja. Krivio je sebe za smrt 
jednog od njih i govorio je sam sebi: "Zaboga, možda im 
stvarno nisam trebao ništa reći. Svako zlo i nesreća desi se zbog 
ljudskog jezika. Da sam bio pametniji i da sam malo porazmi- 
slio, onaj papagaj bi sad bio živ." 

Žestoko nekad zaboli riječ što s jezika teće, 

riječ često može gore već vatra da opeče! 

Kad završi svoje poslove u Indiji, trgovac se vrati kući. Onaj 
indijski papagaj nikako mu nije izlazio iz glave i trgovac je sebe 
krivio za njegovu smrt. Potišten, otiđe obići svog papagaja. 

Onda se sjeti da mu ustvari ništa nije donio s puta. Kad papagaj 
vidje da se trgovac vratio bez poklona za njega, začudi se i upita: 
SA gdje je dar za mene? Nije valjda da mi ništa nisi donio?" 

Trgovac je postiđeno gledao pred sebe i smišljao kako da 
svom dragom papagaju kaže za smrt njegovog prijatelja. "Zašto 
šutiš, gospodaru, šta ti je?", upita papagaj, i trgovac napokon 
odluči da mu sve ispriča. 

Potanko mu kaza šta mu se desilo u Indiji, kako je sreo 
tamošnje papagaje, prenio im poruku i kako je onda jedan od 
njih odjednom pao na zemlju i ostao ničice ležati. 

Kad sasluša trgovčevu priču, papagaj je neko vrijeme šutke 
gledao preda se. Izgledalo je da je veoma tužan i zamišljen. Baš 
kad je trgovac zaustio da kaže neke riječi ohrabrenja, papagaj 
se odjednom sruši na pod kafeza, poče se tresti i mlatarati kri- 
lima, a onda ostade nepomično ležati. 

Vidjevši to, trgovac se prenerazi. Plakao je i od žalosti čupao 
kosu. Govorio je sebi: "Zar me smrt onog papagaja u Indiji nije 
ničemu naučila?! Nisam smio ispričati ovo svom papagaju, trebao 
sam znati šta se može desiti!" 

Plakao je trgovac dugo za svojim papagajem, a onda odluči 
da njegovo mrtvo tijelo izvadi iz kafeza i dostojno ga sahrani. 
No, samo što otvori kafez, papagaj se diže i izletje napolje. 
Samo tren kasnije, papagaj je već stajao visoko na grani jednog 
stabla u vrtu. 


U trenu se papagaj vinu u visine, 
brzo kao zraka sunca kad sa neba sine. 


Trgovac je zabezeknuto gledao svog papagaja kako se šepu- 
ri na stablu. Papagaj mu, veselo se smijući, reče: "Moj prijatelj 
u Indiji dobro je razumio moju poruku i dao mi pravi savjet 
kako da se izbavim, ali ti to nisi shvatio." 

On mi reče: "Ako tražiš spasa, 

znaj da si u ropstvu zbog svojega glasa; 
sve dok budeš u kafezu pjevao mu glasno, 
zarobljen ćeš biti, neka ti je jasno." 


Onda papagaj objasni: "Moj prijatelj se samo pravio da je 
mrtav. Na taj način pokazao mi je kako da se spasim. Poslušao 
sam ga, i sad sam slobodan. A ti si mi, i ne znajući, prenio 
njegovu poruku." 

Trgovac nije mogao doći sebi od čuda. A papagaj još reče: 
Pošto si bio dobar prema meni, prije nego odletim natrag u 
svoj kraj, dat ću ti nekoliko korisnih savjeta. Znaj da je u živo- 
tu najbolje biti skroman i ponizan pred Bogom. Također, znaj 
da postoje zli i ljubomorni ljudi, i takvi ne vole vidjeti nikakvo 
tvoje dobro. Zato ti budi ruža, ali se od takvih sakrij u visoku 
travu. A najbolje skrovište jeste kod dragog Boga. Oni koji se 
njemu utječu bit će sigurni i zaštićeni od nesreće." 

A onda papagaj odletje u Indiju, sretan što se napokon 
vraća svojim prijateljima. 

Trgovac ostade razmišljati o papagajevim savjetima, pa reče: 


Sa srećom ti bilo, znaj da nisam ljut; 
i meni si otvorio jedan novi put; 

zar da budem gori od šarene ptice, 
ka Božijoj vjeri ja ću okrenuti lice. 


Priča o lađaru 
i jezikoslovcu 


U davna vremena u gradu na obali mora živio je jedan 
lađar. Dakle, taj čovjek imao je lađu kojom je prevozio 
putnike s jedne obale na drugu. Bio je vičan svom poslu i spo- 
soban da i u mrkloj noći sigurno preveze ljude preko uzbur- 
kanog mora. Prevezao je svojom lađom mnoge ljude, crne i 
bijele, učenjake, trgovce i zanatlije, i kako je bio vedar i pošten 
čovjek, svi su ga voljeli i poštovali. 

Jednog dana na njegovu lađu ukrca se čovjek drugačiji od 
svih koje je lađar do tada prevezao. Bio je to jedan nizak i 
debeo čovjek, crvenog lica, s koga se odmah moglo vidjeti da 
se radi o oholoj i gruboj osobi. Na sebi je imao usku odjeću 
i držao se tako da je bilo jasno kako želi pokazati da je bolji 
od drugih ljudi. Pod rukom je nosio nekoliko debelih knjiga 
i hodao je tako što bi se isprsio i visoko podigao glavu. Izgle- 
dalo je kao da očekuje da ga ljudi iz poniznosti ljube u ruku. 
Ukratko, bio je to jedan ohol i uznosit čovjek. Čim sjede u 
lađu, obrati se nabusito lađaru: "Znaš li pravila gramatike?" 
=Pa, i ne baš", odgovori lađar, a ovaj na to reče: "Eh, pa ti si 
dakle proćerdao uzalud pola svog života!" 

Lađar se osjećao nelagodno, pa pokunjen sjede u jedan 
ugao. Ovaj čovjek bio je jezikoslovac, stručnjak za gramatiku, 

i u svojoj oholosti smatrao je da je njegovo znanje najvažnije 
na svijetu i da su svi oni koji nisu gramatičari poput njega 
obične propalice i bezvrijedni ljudi. Volio je vrijeđati i omalo- 
važavati one koji nisu pročitali mnogo knjiga i izučili visoke 
škole. 

I tako, lađar i jezikoslovac plovili su morem, šuteći i ne gle- 
dajući jedan u drugoga. Lađar je bio tužan što na lađi ima ovako 
oholog putnika s kojim ne može razgovarati, a gramatičar je 
smatrao da je neuki lađar nedostojan sagovornik za njega. 

Odjednom, nebo se smrači, poče žestok pljusak i podiže 
se oluja. More se uzburka i podigoše se golemi valovi koji su 
opasno ljuljali lađu. Bilo je jasno da će se lađa prevrnuti i da će 
se lađar i gramatičar uskoro naći u moru. 

Lađar se tad obrati gramatičaru: "Znaš li plivati?" "Ne, o 
prijatelju, ali nadam se da ćeš mi nekako pomoći!", drhteći od 
straha odgovori gramatičar. "Eh, pa ti si onda čitav svoj život 
proćerdao uzalud!", reče nato lađar i dodade: 


Zalud tvoje znanje, ti oholi stvore, 

uskoro će našu lađu da proguta more; 

čemu sada nauka iz debelih knjiga, 

kako da se spasiš jedina ti briga, 

a sve i da si na svijetu čovjek najučeniji, 
ružno je da misliš kako od drugih si vrjedniji. 


Ako samo malo razmislimo o ovoj priči, shvatit ćemo da 
nas ona, pored ostalog, uči nečemu veoma važnom — onaj ko 
se oholi zbog svog znanja, imetka, ljepote ili porijekla uisti- 
nu je jadan i prezira dostojan čovjek. Uostalom, onaj ko je 
istinski učen i mudar nikad se neće oholiti i dobro će znati 
da su svačiji posao, svačiji zanat i umijeće vrijedni poštovanja. 
Ono što je važno jeste da čovjek dobro i valjano obavlja posao 

kojim se bavi i da svoju zaradu stiče na pošten način. A što se 
čovjek više oholi i više vjeruje kako je bolji od drugih ljudi, on 
je sve jadniji i smješniji. Irudimo se zato da budemo skromni i 
pristojni, i molimo dragoga Boga da ne budemo oholi i umi- 
šljeni. I zapamtimo — koliko god da znamo i šta god da smo 
naučili, to nije razlog za oholost, jer ono što ne znamo mnogo 
je veće. 

Priča 0 
nagluhom čovjeku 


U davna vremena živio je u nekom gradu jedan prijazan i 
uljudan čovjek. Bio je drag svima koji su ga poznavali, jer 
uvijek je nastojao biti od koristi drugima i veoma ga je radova- 
lo ako je nekako mogao pomoći svojim komšijama. Međutim, 
ovaj dobri čovjek iz godine u godinu sve je slabije čuo i sad je 
već bio prilično nagluh. Ustvari, onaj ko bi mu htio nešto reći 
morao je govoriti glasno, gotovo vikati mu na uho. 

Ovaj nagluhi dobričina saznao je da se jedan čovjek koji 
se tek nedavno doselio u njihovu mahalu razbolio i odluči da 
ga ode posjetiti. Bolesnik je inače bio jedan lijepo odgojen i 
uljudan mladić, ali je u svojoj bolesti postao pomalo čangrizav 
i ponekad bi se znao brzo naljutiti. 

Uglavnom, ovaj nagluhi komšija reče sebi: Istina da tog 
mladića skoro da i ne poznajem, jer tek nedavno je doselio 
ovamo, ali ipak mi je komšija i red je da ga obiđem", pa pođe 
u posjetu. Usput se sjeti da je nagluh i da sigurno neće čuti 
šta mu bolesnik govori, pa zaključi kako je najbolje da se una- 
prijed pripremi na razgovor sa bolesnim mladićem. Zato reče 
sebi: (Kad uđem nazvat ću mu selam, a on će mi sigurno pože- 
ljeti dobrodošlicu. Ja ću mu onda zahvaliti i upitati ga kako se 
osjeća, a on će reći da mu je bolje. Ja ću se tad zahvaliti Bogu 

na tome i upitati ga koji lijek koristi, a on će mi sigurno reći da 
pije neki šerbet od ljekovitih trava. Red je da mu nato kažem 
prijatno ti bilo, a onda ću upitati koji ga liječnik liječi. On će 
mi kazati ime liječnika, a ja ću poželjeti liječniku svako dobro, 
reći da ga poznajem i pohvalit ću ga." 

I tako, spreman na razgovor s bolesnikom, nagluhi čovjek 
stiže mladićevoj kući. Kad uđe u bolesnikovu sobu, nazva mu 
selam, a mladić odgovori: "Alejkumu selam!" 

Hvala, zdrav mi bio", reče tad onaj čovjek. 

Bolesnik ga s čuđenjem pogleda, pitajući se zbog čega se 
ovaj ustvari zahvaljuje. 

"Kako si jutros, komšija?", upita sad nagluhi dobričina. 

Bolesnik s mukom odgovori: "Čini mi se da umirem; ova 
će me bolest dokrajčiti..." 

Elhamdulillah, hvala dragom Bogu na tome!", spremno 
dočeka nagluhi. 

Mladić ga na te riječi zapanjeno pogleda, ali ništa ne reče. 

Onako kako je i zamislio, onaj upita: "A uzimaš li neke 
lijekove?" 

Da, otrov i čemer!", odgovori tužno mladić. 

Eh, pa prijatno ti onda bilo!", spremno će nato nagluhi, 
pa upita dalje: A koji te liječnik obilazi?" 

"Liječnik? Azrail je moj liječnik, niko me drugi neće izli- 
ječiti, jer smrt je moj jedini lijek", kaza bolesni mladić tužno. 

Nagluhi je mislio da je bolesnik rekao ime nekog liječnika 
iz grada, pa, osmjehujući se, spremno dočeka: "Ah, poznajem 
ga, dobar je to liječnik, Bog mu svako dobro dao! On će te 
sigurno brzo izliječiti, jer još nisam čuo da se neko požalio na 
tog liječnika." 

Bolesnik nije mogao vjerovati vlastitim ušima, i pomisli 
da je ovaj posjetilac sigurno neki ludak, jer ko bi drugi mogao 

govoriti ovakve stvari. Zato, iako je bio sav pocrvenio od srdžbe, 
odluči da ništa ne kaže. 

Nagluhi čovjek onda pozdravi bolesnika i izađe iz sobe, 
sretan što je posjeta protekla baš onako kako je zamislio, pa se, 
zadovoljan svojom domišljatošću, vrati kući. 


Vratio se svojoj kući vedro i veselo, 
vjerujući da učini jedno dobro djelo; 

mislio je da obavi dužnost vjernika, 

a ne znade da je samo povrijedio bolesnika. 
Pripazi se, stoga, da ne sudiš krivo, 

pazi da te mišljenje ne bi prevarilo. 


I zaista, moramo biti oprezni pri svome zaključivanju o 
onome što nam se u životu dešava i u svom razmišljanju o 
ljudima koje srećemo. O svemu s čime se prvi put srećemo 
dvaput razmislimo i čuvajmo se prebrzog zaključivanja, jer po- 
nekad je veoma teško ispraviti grešku koju možemo napraviti 
svojom ishitrenošću i nepromišljenošću. 


PŽ) 


Savjeti 
zarobljene ptice 


U davna vremena živio je jedan čovjek koji je imao veoma 
lijepu bašču. Njegova bašča uvijek je bila puna svakoja- 
kih ptica divnoga pjeva, i bilo je pravo zadovoljstvo sjesti pod 
kakvo stablo, gledati ptičice kako skakuću po granama i slušati 
njihov cvrkut. I ovaj baščovan često bi tako sjedio u bašči, 
naslađivao bi se voćem i slušao pjesmu ptica. 

Jednom mu, međutim, baš u proljeće kad je bašča izgle- 
dala najljepše i kad je u njoj bilo najviše ptica, pade na pa- 
met da u bašču postavi zamku i pokuša uhvatiti neku pticu. 
Dade se na posao, razastrije svoju zamku i u nju stavi malo 
zrnevlja kao mamac. Jedna ptičica spusti se s grane, stade 
kljucati zrnevlje, i tako bi uhvaćena u baščovanovu zamku. 
Baščovan radosno dotrča i uze uhvaćenu pticu. Ptica tad mo- 
lećivo reče: "O dobri baščovanu, pusti me! Ja sam sićušna i 
slaba ptičica. Ako me misliš pojesti, vidiš da na meni skoro 
da i nema mesa, samo perje i kosti. Od mene se, dakle, nećeš 
nahraniti." 


Mnoga ovca i krava ručak ti je bila, 
pojeo si mnogo debelih kamila, 

to je malo bilo tvom stomaku gladnu, 
kakva korist da pojedeš sada mene jadnu! 

Pustiš li me, dat ću savjeta ti tri, 
zadovoljan njima ćeš, vjeruj, biti ti! 


Baščovan je začuđeno upita: "A kakve bi mi to ti savjete 
mogla dati? I zašto misliš da bi ti mogla mene posavjetovati? 
Nije valjda da u toj tvojoj maloj glavi ima više pameti nego u 
mojoj?!" 

Ptica mu odgovori: "Prvi savjet dat ću ti dok sam još u tvo- 
jim rukama, drugi savjet kazat ću ti kad me postaviš na vrh 
svoje kućice, a treći ću ti reći kad budem na svom stablu." 

Baščovan malo razmisli i zaključi: "Ptičica pravo govori, 
mršava je i od njenog se mesa zaista ne bih mogao najesti. 
Možda bi ipak trebalo da je poslušam, a i baš me zanima šta 
mi to namjerava reći. U svakom slučaju, nemam šta izgubiti." 
Onda reče ptičici: "Dobro, neka bude kako kažeš, a sada mi 
reci prvi savjet." 

Ptica mu reče: "Nikad ne vjeruj u nešto što ti zvuči ne- 
mogućim!" Baščovan razmisli o ovom savjetu i reče sam sebi: 
Ovo što kaže stvarno je tačno. Zaista ne treba vjerovati u 
nešto što je nemoguće i za šta je jasno da nikad ne može biti. 
Moram priznati da mi je dala koristan savjet." Tad spusti 
ptičicu na zid svoje vrtne kućice i reče: "A sad mi kaži drugi 
savjet." 

Ptičica zapjeva od sreće i reče: "Ne tuguj za onim što je 
prošlo!" 

"Vidi, vidi, kako mi mudre savjete dade ova sićušna ptica", 
pomisli baščovan, "čovjek zaista ne treba žaliti za danima koji 
su prošli ni tugovati za onim što je nekad imao." 

Baščovan onda pusti ptičicu, pa kad ona odletje na granu 
stabla, zatraži od nje da mu kaže i treći savjet. 

Ptica mu tad reče: "Oh, nesretni čovječe, kako si se samo 
prevario! A znaš li zašto? U mom stomaku nalazi se velik i 

težak skupocjeni dragi kamen. Nisi niti svjestan koliko si bo- 
gatstvo ispustio iz ruku!" 


Vjeruj mi da dragulj taj veoma mnogo vrijedi, 
novca bi imao na rasipanje, uopće da ne štediš, 
koliki draguli to je ne možeš ni da sniješ, 
ali tebi da do njeg dodeš sudeno bilo nije 


Baščovan se tad silno rastuži, shvati da je iz ruku ispustio 
pticu vrjedniju od bilo koje druge, pa poče gorko plakati i 
proklinjati samoga sebe što je bio toliko nepromišljen. 

Kad ga ptičica vidje kako plače i nariče, stade se iz sveg 
glasa smijati. Kroz smijeh reče baščovanu: "Pa ti si već zabora- 
vio savjet koji sam ti dala. Zbog onog što je prošlo ne vrijedi 
se žalostiti, rekla sam ti. Bilo i prošlo, od kajanja i žaljenja sad 
nema koristi." 

Baščovan nije prestajao plakati i jadikovati, a onda ptica 
nastavi: "Sad vidim da si zaista glup i naivan čovjek. Budalo, 
pa zar ti nisam rekla i to da ne treba vjerovati u nemoguće 
stvari! A ti si povjerovao u prvu nemoguću stvar koju si čuo. 
Kako si mogao i pomisliti da se u meni ovako sitnoj i ma- 
lehnoj može nalaziti tako velik dragi kamen?! Izgleda da si ti 
čovjek bez trunke pameti!" 


Da pameti imaš, morao si odmah znati 
da kamen od mene veći ne može u mene stati! 


Baščovan tad dođe sebi i shvati da je ispao naivan i da uopće 
nije primio na znanje savjete koje mu je ptičica dala. On mo- 
lećivo pogleda u ptičicu i doviknu joj: "O mudra i oštroumna 
ptico, priznajem da sam pogriješio! Molim te da mi sad kažeš 
i treći savjet!" 


Ptičica se opet nasmija, pa mu odgovori: "Nisi poslušao 
prva dva savjeta, a sada očekuješ da ti kažem i treći. Očito da 
tebi ne koriste moji savjeti! Davati tebi mudre savjete isto je 
kao i sipati vodu u šupalj lonac." 

SO pametna ptico, molim te da mi oprostiš i da mi kažeš i 
treći savjet!", zavapi baščovan. 

Ptičica mu tad reče: "Već mi je žao što sam ti kazala i ona 
dva savjeta, pa mi ne pada na pamet da ti kažem i treći! Čemu 
savjetovati nekoga kome savjet na jedno uho uđe a na drugo 
izađe?! Ali zapamti da su mudri ljudi kazali: Lakše bi bilo lju- 
skom od oraha pokriti džamiju nego uliti znanje u glavu bez 
pameti!" 


Mudri Lukman 


{ vlasnik vrta 


MG Lukman bio je jedan od najmudrijih i najpametni- 
jih ljudi koji su ikada živjeli na svijetu. Iako on nije bio 
Božiji poslanik, bio je toliko mudar i pobožan čovjek da se čak 
i jedna sura u Kur'anu zove po njemu — sura Zukman. Neko 
vrijeme mudri Lukman radio je kao vrtlar kod jednog imućnog 
čovjeka. Održavao je vrt i brinuo se o voćkama, a vlasnik vrta 
brzo je uvidio da je Lukman veoma pošten i povjerljiv čovjek, 
pa ga je cijenio i pazio više nego ijednog drugog svoga slugu. 
Ostale sluge bili su zato ljubomorni na Lukmana i pekla ih je 
zavist zbog pažnje koju je bogataš ukazivao Lukmanu. Jednog 
dana vlasnik vrta naredi Lukmanu i još nekolicini svojih sluga 
da donesu njegovoj kući nekoliko košara voća, jer očekivao je da 
će mu navečer doći brojni gosti. Lukman i ostale sluge ponesoše 
voće vlasnikovoj kući, ali svi osim Lukmana jeli su usput voće 
iz košara. Jeli su jabuku po jabuku, naranču po naranču, šipak 
po šipak, dok ne pojedoše sve voće. Kad stigoše na gazdin dvor, 
u košarama više nije bilo ama baš ni jedne voćke. Vidjevši to, 
bogataš se veoma naljuti, a sluge u svojoj zlobi za sve okriviše 
Lukmana, iako on jedini nije niti okusio voće koje su nosili. 
Vlasnik vrta tad upita Lukmana: "O Lukmane, zašto 
si pojeo moje voće? Zar nisam rekao da večeras očekujem 

goste?! Uostalom, objasni mi kako si uopće mogao sam toliko 
pojesti!" 

Lukman odgovori: "Ja nisam okusio niti jedne voćke. Bilo 
bi ružno učiniti nešto takvo, a ja nisam nepravedan čovjek." 

"Možeš li dokazati da govoriš istinu?", upita bogataš, "svi 
tvrde da si ti pojeo moje voće, i kako mogu ne vjerovati im ako 
svi oni kažu da si kriv." 

Lukman nato reče: "Najbolje je da sam provjeriš ko laže, a 
ko govori istinu." 

"Ne shvatam šta želiš reći, Lukmane!", reče bogataš, "kako 
mogu provjeriti ko je pojeo voće? Ko god da ga je pojeo, ono 
je sad u njegovom stomaku, a neću vam valjda svima rasporiti 
stomake da bih saznao ko je ustvari pojeo moje voće!" 

Lukman se osmjehnu i reče: "Upravu si, voće jeste u sto- 
maku onoga ko ga je pojeo, ali nije potrebno da nam rasporiš 
stomake kako bi saznao ko je krivac. Postoji mnogo jednostav- 
niji način: daj nam svima da pijemo vruće vode, a onda naredi 
da pretrčimo cijelo ovo polje pred tvojim dvorom. Tako ćeš 
brzo saznati ko je napunio stomak voćem." 


Tskušaj nas", reče, 'o čovječe dobri, 
mlakom vodom sve nas redom ti napoji, 
pa naredi onda da trčimo poljem, 
ubrzo ćeš znati ko je jeo voće tvoje." 


Uredu", reče vlasnik vrta, "iako ne shvatam kako ću tad 
saznati ko je pojeo voće?!" 

"Samo ti učini kako sam ti rekao", reče mudri Lukman, "a 
uskoro će ti biti sve jasno." 

I zaista, bogataš naredi da donesu vruće vode, dade svim 
slugama da se napiju, pa im onda naredi da trče poljem koliko 
ih noge nose. 

Uskoro i Lukman i sve sluge počeše povraćati. Naime, 
smučilo im se jer su trčali nakon što su pili vruću vodu. Tako 
svako izbaci iz svog stomaka ono što je tog dana pojeo. 

Vlasnik vrta tako shvati da su voće jele sve njegove sluge 
osim Lukmana. Onda se zahvali Lukmanu na mudrom savjetu 
i pohvali ga zbog njegovog poštenja, a u sebi reče: 


Poklonjena Lukmanu mudrost je na dar, 
kako tek je mudar Bog, svijeta Gospodar! 


I imao je pravo! Jer, Bog je svom dobrom slugi Lukmanu 
darovao samo zrno od Svoje bezgranične mudrosti, pa su se 
Lukmanovoj mudrosti svi divili. Tako nam je dragi Bog ukazao 
da je Njegova mudrost bezgranična. A mi, želimo li i sami biti 
mudri, treba da slijedimo propise vjere, jer vjera je uputa koju 
je ljudima ponudio Onaj kod Koga je sva mudrost i znanje — 


dragi Bog. 


Priča o čovjeku koji je 
drugovao s medvjedom 


davna vremena desila se priča koju ljudi i danas često 
pričaju. Naime, neki hrabar i snažan mladić šetao je šu- 
mom, kad odjednom začu iz grmlja očajno cviljenje. Priđe 
i vidje da se oko jednog medvjeda omotala ogromna zmija. 
Spremala se da ga ugrize, medvjed se branio, ali zmija ga bijaše 
čvrsto stegla oko vrata, tako da se medvjed već počeo daviti. 
Mladić pritrča, poteže svoj mač i odrubi zmijurini glavu. 


Kada medvjed vidje da je mrtva zmija ljuta, 
mladiću se zahvali po hiljadu puta, 

otada mu medvjed posta vjeran kao pas, 

od momka se odvajao nije ni na čas. 


I zaista, medvjed je otad stalno bio uz mladića koji mu je 
spasio život. Kamo god da je ovaj momak išao i ma šta da je 
radio, medvjed je stalno bio uz njega. Moglo bi se reći da su 
njih dvojica bili najbolji prijatelji. 

Jednom su mladić i njegov medvjed putovali nekamo, 
kad ih susrete neki čovjek i veoma se začudi što vidi sku- 
pa medvjeda i čovjeka. Zato upita mladića: "Kako to da je 
medvjed tvoj saputnik? Nikad prije nisam čuo, a kamoli vi- 
dio, da se medvjedi i ljudi druže!" Mladić mu ispriča kako 

je tog medvjeda spasio od zmije, kako su njih dvojica otad 
nerazdvojni i kako se druže kao najbolji prijatelji. Kad saslu- 
ša mladićevu priču, ovaj čovjek reče: "O momče, nemoj se 
naljutiti, ali mislim da bi za tebe najbolje bilo da se tog med- 
vjeda oslobodiš kako god znaš. Vjerujem da ti je taj medvjed 
zahvalan i da te voli, ali on ipak nije pametno biće i vaše 
druženje će se, bojim se, loše završiti. Znaj da je čovjeku 
bolje i da se druži s vlastitim neprijateljem nego s budalom 
koja ga voli!" 

Mladiću nije bilo drago to čuti, pa odgovori: A šta ima 
loše u tome da se čovjek druži s medvjedom? Mislim da si ti 
zloban čovjek i zato hoćeš da pokvariš naše prijateljstvo!" 

Uzalud mu je ovaj pokušavao objasniti: "Vjeruj mi da nije 
dobro družiti se s nekim slabe pameti, jer to će druženje na- 
posljetku biti na tvoju štetu. Zaista ti želim samo dobro, a ja 
nisam zloban čovjek i nikome ne mislim ništa loše." Kad vidje 
da ga mladić uopće ne sluša, čovjek ga pozdravi i ode svojim 
putem. 

I tako su mladić i njegov odani medvjed još dugo živjeli u 
prijateljstvu. No, jednog dana mladić je otišao u šumu sjeći 
drva, as njim je naravno bio i njegov medvjed. Radili su cijeli 
dan, a poslijepodne mladić odluči da se odmori, pa leže pod 
jedno stablo i slatko zaspa. Medvjed sjede kraj njega, pazeći 
na svog prijatelja. Tad doletje muha i sleti mladiću na lice. 
Medvjed je pokuša otjerati, ali muha je bila uporna i, koliko 
god da je medvjed tjerao, stalno se vraćala i spuštala na čelo 
mladića koji je spavao. Medvjed se tad razljuti i pomisli: "Zar 
da ova bijedna muha remeti san moga prijatelja! E sad ću je ja 
naučiti pameti!" 

Onda tupavi medvjed skoči i dohvati jedan ogroman ka- 
men, podiže ga iznad glave i baci ga na muhu koja je upravo 

bila sletjela mladiću na nos. Naravno, kamenom tako razmrska 
mladiću glavu i na mjestu ga ubi. 


T zato se, eto, od davnina kaže: 

Teško onom ko druga u budali nade! 

Kad te budala voli to je ko da te medvjed voli, 
od takve ljubavi naposljetku glava će da zaboli. 


Jasno nam je sada zašto ovu priču mudri ljudi od davnina 
pričaju svojoj djeci. Shvatili ste, sigurno, da je ovaj medvjed 
želio dobro svom prijatelju, ali u svojoj gluposti ga je ubio. 
Pripazimo, zato, da naši prijatelji budu pametni ljudi, jer 
druženje s onima koji ne koriste svoj um završit će, prije ili 
kasnije, loše po nas. 


Priča o mišu 
i kamili 


davna vremena živio je jedan miš koji je bio veoma ohol 
i zaljubljen u sebe. Mislio je da je najpametniji miš na 
svijetu i da može učiniti šta god poželi. Taj oholi miš šetao je 
jednog dana kroz polje, kad ugleda kamilu koja je bezbrižno 
pasla travu. Miš pomisli: "A zašto ja ne bih ukrao ovu kamilu?! 
Onda bih se tek imao čime pohvaliti pred drugim miševima!" 
I zaista, miš priđe kamili, svojim zubićima uhvati je za povo- 
dac i poče je vući. 

A ova kamila iz naše priče bila je veoma vesela i dobro- 
dušna. Kad shvati šta miš pokušava, nasmija se i pomisli: "E 
baš ću krenuti za njim, jer zanima me šta to ovaj miš ustvari 
namjerava!" I tako kamila krenu za mišem, praveći se da se ne 
može oduprijeti njegovoj snazi. 


Kamilu je zanimalo šta je u miševoj glavi, 
a miš je oholo mislio kako je junak pravi. 


Da, miš nije shvatao da kamila za njim ide iz radoznalosti, 
već je mislio kako je on taj ko je vodi. Ponosan na sebe, razmi- 
šljao je: "E zaista sam pravi junak! Nikad prije nijedan miš na 
svijetu nije uspio ukrasti kamilu. Ne samo da sam pametniji 
nego sam i jači od svih drugih miševa!" 

Miš i kamila išli su tako preko polja, dok ne naiđoše na je- 
dan potok. Miš stade na obali potoka, ne usuđujući se zagaziti 
u vodu. Taj potočić njemu je izgledao kao ogromna rijeka i 
pitao se kako da pređe na drugu stranu. 

Vidjevši da je miš zastao, kamila se nasmija u sebi, pa upita: 
"Šta ti je, zašto si sad stao? Ti si moj vodič i nećemo valjda stati 
prije nego što dođemo do cilja?" 

Miš postiđeno reče: "Ova voda je isuviše brza i duboka, i 
strah me zagaziti u nju." 


Duboka i brza voda je pred nama, 
dok je gledam srce mi od straha se slama. 


Kamila se tad od srca nasmija, pa reče: "Nije valjda da te 
plaši ovaj potočić?! Hrabar si i snažan toliko da si uspio ukrasti 
kamilu, a sad drhtiš pred malim potokom! Pusti da ja prva za- 
koračim u vodu, pa ćemo vidjeti koliko je ovaj potok dubok." 

Kamila uđe u vodu i stade nasred potoka. Voda joj je sezala 
do koljena. Onda iz vode doviknu mišu: "Pogledaj, potok je 
plitak, voda mi seže samo do koljena! Ne plaši se, slobodno 
pređi preko potoka!" 

Miš je začuđeno pogleda i reče: "Znaš li uopće šta pričaš! 
Istina je da voda tebi seže do koljena, ali ti si kamila, a ja sam 
miš! Ako si ti do koljena u vodi, to znači da bih se ja u ovom 
potoku utopio!" 


Tebi je sitno ono pred čime umirem od straha, 
tebi je nešto mrav, a meni je aždaha! 

Mogu samo zamisliti kako je duboka 

voda koja tebi seže čak do boka! 


Kamila se glasno nasmija, a miš je, svjestan da sam ne 
može preći preko potoka, stade moliti da ga prenese. Kamila 

se smilova, reče mu da se popne na nju i prenese ga preko 
vode. 

Kad pređoše na drugu stranu, kamila posavjetova miša: 
"Dakle, ubuduće nemoj biti tako ohol i ne misli da ti niko 
nije ravan i da možeš učiniti sve što poželiš. Smatrao si da se 
s tobom niko ne može porediti, mislio si da si najjači i najpa- 
metniji, a sad si se uplašio pred plitkim potočićem." Rekavši 
to, kamila ode i ostavi miša da postiđen razmišlja o tome kako 
je oholost osobina zbog koje se naposljetku uvijek strada ili 
doživi sramotu. 

I među ljudima ima onih koji su nalik ovome mišu. Čovjek 
koga vodi oholost sebe smatra boljim od drugih ljudi, ne shvata 
svoje stvarne mogućnosti, a takvi jednoga dana sigurno požale 
zbog toga. Molimo Boga da nas sačuva od oholosti, razmi- 
šljajmo o svojim postupcima, a nađemo li u svom srcu zrno 
oholosti, spriječimo da se ono razvije u korov koji naposljetku, 
ne dao Bog, može zatrovati srce. 


Magarac, lisica i lav 


jednoj velikoj šumi živio je snažan i neustrašiv lav. Jednog 
dana u šumu odnekud dođe jedan slon i uskoro između 
slona i lava započe ogorčena i krvava bitka. Naposljetku slon 
pobijedi, a lav se, sav krvav i izmučen, povuče na kraj šume. 
Zivio je ondje sam, i samo što nije umro od gladi. Jer, onako 
izranjavan i iscrpljen nije mogao ići u lov, a nije bilo nikoga ko 
bi mu pomogao. I tako je svakog dana bivao sve slabiji, nešto 
od gladi a nešto od rana koje nikako da zacijele. 

Pokraj njegove jazbine jednom naiđe lisica s kojom se lav 
odavno poznavao. Začudi se kad vidje lava u takvom stanju, 
upita ga šta mu se desilo, i on joj sve ispriča. Lav joj na kraju 
reče: "Stara prijateljice, sad mi je zaista potrebna tvoja pomoć. 
Slab sam i onemoćao, pa ne mogu loviti. Zato te molim 
da nađeš negdje jednog magarca i dovedeš ga ovamo da se 
nahranim." 


Naideš li negdje na magarca kakva, 

dovedi ga, poznata je tebi svaka varka; 

kad magarca pojedem, vratit će mi se snaga, 
pa ću moći sam loviti, drugarice draga! 


Lisica obeća da će mu pomoći i dodade: "Pa kad da prija- 
telji pomažu jedan drugome ako ne u ovakvoj nevolji. Ništa 
ne brini, naći ću magarca i namamit ću ga već nekako da dođe 

ovamo. Valjda sam ja poznata po svom lukavstvu, pa ću smi- 
sliti već nešto." 

U obližnjem selu bio je jedan magarac, lisica je to znala, pa 
se odmah zaputi u selo. Na livadi na samom kraju sela zateče 
magarca kako pase, priđe mu, pozdravi ga i reče: "Ne znam 
zašto paseš na toj suhoj livadi na kojoj jedva da i ima trave!" 

SA šta da radim?", reče magarac, "uostalom, meni je i ovo 
posve dovoljno i sasvim sam zadovoljan. Jeste da naporno ra- 
dim i da mi je život težak, ali ja sam ipak zadovoljan i zahvalan 
sam Bogu. Znam da ima i onih kojima je gore nego meni i 
koji još teže žive." 

Zadovoljan si?!", začuđeno ga upita lisica, "pa zar sam nisi 
rekao da naporno radiš i da ti je život težak?" 

Tako je, ali šta mogu; tako je kako je, nemam drugog 
izbora", odgovori magarac. 

Lisica nato reče: "Ne znam uopće zašto si toliko vezan za 
ovu suhu i siromašnu livadu?! Ovdje se nikad nećeš najesti 
kako treba. Osim toga, zašto ti, tako velik i snažan, moraš 
služiti čovjeka i biti njegov rob?! Zar da provedeš život pateći 
se u ovoj pustinji!" 

Takva je moja sudbina", mirno odgovori magarac, "svako 
mora prihvatiti svoju sudbinu i svakome je njegova sudbina 
takva kakva jeste. A moja sudbina je da naporno radim, nosim 
težak teret i hranim se suhom travom." 

Ali kako možeš tako govoriti?!", iščuđavala se lisica, "ka- 
kva sudbina, kakve gluposti! Kad god poželiš, možeš krenuti 
sa mnom u zelenu šumu, a ondje ćeš živjeti lagodno i ni u 
čemu nećeš oskudijevati. Ali ti izgleda više voliš da u ovoj pu- 
stinji naposljetku umreš od gladi!" 

Magarac joj nato reče: "Ne brini, neću umrijeti od gla- 
di. Naviknut sam na ovakav život, a meni mnogo i ne treba. 

Nema li ničeg drugog, ja se mogu hraniti i trnjem. A znaš 
kako kažu: Niko nije umro od bogatstva, a niko se nije niti 
obogatio škrtareći." 

"Ne, ne, griješiš", reče lisica, "ako se potrudiš da stekneš 
bolji život, sigurno ćeš ga i steći. Zar je sreća provesti Život u 
ovoj pustinji, mukotrpno raditi i hraniti se trnjem? Pomozi 
sam sebi, pa će ti i Bog pomoći. Bit će ti onako kako sam želiš 
da ti bude. Potrudi se i imat ćeš ono što želiš." 

I tako su se lisica i magarac dugo nadmudrivali, ali ni jedno 
ni drugo nisu htjeli odustati od svog mišljenja. Lisica je upo- 
trijebila sve svoje lukavstvo, sve svoje varke, ali se uvjerila da 
magarac nije nimalo naivan i da ga nije lahko prevariti. 

Ipak, lisica nije htjela odustati. Odluči da pokuša sa svojim 
posljednjim lukavstvom, pa reče magarcu: "Prijatelju dragi, 
posljednji put ti kažem da griješiš. Nastaviš li tako, iz dana u 
dan će ti biti sve gore i sve ćeš teže živjeti." 


Budala je ko živi u mjestu siromaškom, 
umjesto da sreću traži u svijetu širokom! 


A onda lisica poče hvaliti šumu, opisivati sve njene ljepote 
i pričati o bujnim pašnjacima koje se može naći samo u šumi. 
Magarac je ostao pri svome, ali mu se u srcu javi želja da vidi 
tako divno mjesto. Poželio se sam uvjeriti da je u šumi zaista 
onako lijepo kako je to lisica govorila. 

Kad lisica shvati da je zainteresovala magarca i da je on 
počeo razmišljati o njenoj priči, to joj dade novu snagu da 
nastavi. Govorila je: "Prijatelju dragi, ja te ne želim nagova- 
rati da dođeš u šumu. Ali bilo mi te žao kad sam te vidjela 
tako mršavog i izmučenog, pa sam se začudila šta radiš ovdje. 
A meni je svejedno, došao ti u šumu ili ne. Ipak, poslušaj 
moj prijedlog: kreni sa mnom u šumu i uvjeri se sam da je 

tamo baš onako kako sam ti kazala. Ako ti se svidi, ostani 
tamo do kraja života, živi u izobilju i sreći. Spasi se zauvijek 
ljudi koji te muče i terete. A ako ti se u šumi ne bude sviđalo, 
vrati se ovamo. Ta, ova suha i jadna livada neće ti nikamo po- 
bjeći. Uvijek se možeš vratiti ovamo i nastaviti živjeti svojim 
paćeničkim životom." 

Magarac reče sam sebi: "Čini se da pametno govori. Otići 
i vidjeti o čemu se radi ništa me ne košta. Najbolje da pođem 
i sam se uvjerim kako je tamo, a ovdje se uvijek mogu lahko 
vratiti." 

Naposljetku, magarac reče lisici: "Uredu, poći ću s tobom, 
želim da mi pokažeš šumu." 

Lisica se obradova, pa kaza: "Svaka ti čast, znala sam da si 
pametan i da ćeš me poslušati! Sam znaš ocijeniti šta je dobro a 
šta loše za tebe. Baš si ti jedan pravi magarac, pametan i mudar 
magarac, naravno!" 

Tako, eto, magarac pođe s lisicom u šumu. Lav ih opazi 
izdaleka, ali bio je toliko gladan da nije imao strpljenja sačeka- 
ti da priđu bliže, već, onako iznemogao i izranjavan, izađe iz 
svog brloga i glasno riknu. 


Među njima još bijaše poveliko rastojanje, 
al' lava je nestrpljivog izmorilo gladovanje, 
iz jazbine izađe, riknu iz sveg glasa, 

a magarac bježat stade da pronađe sebi spasa 


Kad magarac opazi lava, stade bježati što je brže mogao i 
nije se zaustavljao sve do svoje livade. Koliko god suha i škrta 
da je bila, ondje je bio siguran od lava i lisice. 

Lisica se oneraspoloži kad vidje šta je lav uradio, pa ga poče 
koriti: "O kralju naš, gadno si pogriješio! Zar nisi mogao još 
samo malo sačekati, samo što nisam dovela tog magarca pred 

tvoj brlog. Onako mršavog i jadnog mogao si ga oboriti jed- 
nim udarcem. Ali ti si upropastio sav moj trud. Sad se moram 
vratiti i pokušati magarca ponovo nagovoriti da dođe ovamo. 
No, sumnjam da ću ga ovoga puta moći prevariti." 

Pokušaj još jednom, molim te. Uzdam se u tebe i znam da 
si sposobna opet ga prevariti", molio je lav lisicu. 

Dobro", reče lisica, idem, i pokušat ću ga opet dovesti. 
Nadam se da ću nekako uspjeti. Moram ga uvjeriti da mu se 
samo učinilo, da nije vidio nikakvog lava i da je bez razloga 
pobjegao glavom bez obzira." 


Sačekati moram da ga prođe strava, 
objasniti da uopće ni vidio nije lava, 
a ti strpljiv budi, ovaj put ne žuri, 
zar ne vidiš da ti sam u ruke juri! 


KC . . 3 PAK Ma 2) M KC . 
Ne brini, neću ponoviti istu grešku", reče lav, "samo ga ti 
dovedi ovamo, a ja ću biti strpljiv, obećavam." 

Lisica onda opet izađe iz šume, krenu prema selu i nađe 
magarca na istoj onoj livadi. Priđe mu i reče: "Prijatelju dragi, 

a šta se desilo?! Zašto si odjednom pobjegao kao da si vidio 

ta se desilo?! Zašt djed bjegao kao d d 
nešto užasno?! Ne shvatam šta te toliko preplašilo pa si pobje- 
gao nazad ovamo?!" 

agarac s nepovjerenjem pogleda lisicu, pa joj reče: "Od- 

Mag jem pogleda 1 j 
lazi od mene, ti koja imaš stotinu lica! S tobom nikad ne mo- 
žeš znati kad lažeš, a kad govoriš istinu. Ko zna šta mi sad 
spremaš!" 

"Zaboga, šta je tebi, o čemu to pričaš?!", pravila se lisica 
nevještom, "samo sam htjela znati šta te toliko uplašilo i zašto 
si onako bezobzirno pobjegao iz šume?" 

US idi p?? li . k tk d š 

ta sam vidio?!", ljutito kaza magarac, "kao da i sama 
ne znaš šta sam ugledao i šta me toliko uplašilo! Vidio sam 

strašnog lava, i sva sreća da sam ga na vrijeme opazio i uspio 
pobjeći. Inače bih sada već bio mrtav. A ti si sigurno došla 
da me opet pokušaš nagovoriti da pođem s tobom. Želiš me 
odvesti lavu, znam to! Ali ovaj put ti je trud uzaludan. Neću 
opet nasjesti na tvoje laži, zato odmah odlazi i ne pokušavaj 
me nagovoriti da pođem s tobom!" 

Eh, čuj ga šta govori, a samo sam ga pitala čega se upla- 
šio!", nije odustajala lisica, "pa ti kao da zaista nemaš pameti! 
Umislio si da si vidio lava. Ili ti se možda samo učinilo. Ta 
valjda ja znam da u našoj šumi nema nikakvih lavova. No, 
dobro, svako se može prevariti. Ali ti si barem pametan, pa 
kako možeš misliti da si zaista vidio lava? Ti i ja smo prijatelji, 
i zar misliš da bih te mogla tek tako odvesti nekakvom lavu! 
A u našoj šumi i nema lavova. Uostalom, kako to da si ga ti 
vidio, a ja nisam?" 

I tako, malo-pomalo, lisica je uspjela uvjeriti magarca da 
mu se samo učinilo i da uopće nije vidio lava. Onda mu je 
ponovo pričala o ljepotama šume, o bujnim pašnjacima i la- 
godnom životu u šumi, sve dok joj magarac ne povjerova, pa 
pristade opet krenuti s njom. 


Magarac glupi povjerova opet u laži njene; 
uvijek je tako: budala i u smrt brzo krene. 


Magarac zaboravi na svoj prijašnji razgovor s lisicom, zabo- 
ravi šta mu je prvi put obećavala i kako ga je prevarila, i tako 
dokaza da je glup i nepromišljen. 

Lisica, dakle, opet odvede magarca u šumu, gdje ih je če- 
kao gladni lav. Lav je ovaj put bio strpljiv, sačekao je da lisica 
dovede magarca pred samu njegovu jazbinu, a onda skoči i u 
trenu ga ubi. Odmah ga rastrga i poče jesti njegovo meso, ali 
ubrzo osjeti žeđ, pa ode na obližnje vrelo napiti se vode. 


52 


Lisica to iskoristi, pa ne čekajući da joj lav ponudi ostatke 
magarca, poče sama jesti, birajući najukusnije dijelove. Tako 
odmah pojede srce i džigericu. Kad se lav vrati, nastavi jesti, 
ali vidje da magarcu nedostaju srce i džigerica. "A gdje su srce 
i džigerica?", upita lav lisicu, "nije moguće da ih nije ni bilo." 

Eh, pa ne čudi me ako magarcu nedostaju srce i džigerica, 
jer da je bio posve normalan, on ne bi po drugi put došao 
ovamo", mudro i mirno odgovori lisica. 


u 

Starac i liječnik 


io jednom neki starac koji se stalno žalio da je bolestan. 

Leđa su mu se već bila povila od starosti i jadikovaoj e kako 
ga sve boli. Što je bilo najgore, starac je Bu danom postajao 
sve veće Hlapticilo uvijek ljut, natmuren i spreman na svađu. 

Jednog dana čuo je da je u grad došao neki vješt i učen 
liječnik, pa smjesta krenu da potraži sebi lijeka, uze u ruke svoj 
štap, na glavu stavi kapu, i otiđe liječniku. 

Liječnik bijaše mlad i učtiv čovjek. Prijazno i s mnogo pošto- 
vanja primi starca, posjede ga u stolicu i upita šta ga muči. Starac 
poče nabrajati: "Bole me leđa, slabi mi vid, noge mi klecaju..." 

Pošto obavi pregled, liječnik reče starcu: "Dragi oče, ti 
ustvari uopće nisi bolestan. A sve to što si nabrojao uzrokova- 
no je jednom bolešću kojoj nema lijeka." 

Starac zabrinuto upita: "A koja je to bolest?" 

Liječnik se nasmija, pa kaza: "Poštovani oče, vjeruj mi da si ti 
posve zdrav. Tvoja jedina bolest jeste starost, a njoj nema lijeka." 

Starac se nato naljuti i povika na liječnika: "Zaboga, izru- 
guješ li se ti to sa mnom?! Izgleda da ti nisi nikakav liječnik 
nego obična varalica! Možda mi se leđa jesu povila od starosti, 
ali kakve veze sa mojim godinama ima glavobolja i bol u no- 
gama! To sigurno nije od starosti!" 

Liječnik se ponovo nasmija i mirno odgovori: "Nabroj mi šta te 
sve boli!" "Bole me leđa!", reče starac. "To je od starosti", odgovori 
liječnik. 'Stomak mi slabo vari ono što pojedem", nastavi starac. 

Tto je posljedica tvojih godina", opet kaza liječnik. "Teško dišem", 
nastavi starac. "Starost je razlog tome", objasni mu liječnik. 
I tako je starac nabrajao i nabrajao, a liječnik mu je uvijek 
odgovarao isto — starost je uzrok tvojih problema! 
Naposljetku se starac ozbiljno rasrdi, pa povika na liječnika: 
STI si nikakav liječnik, mladiću! Za tebe je starost uzrok svih 
mojih bolesti!" 


Svaka boljka tebi ista, više ili manje; 

zar se na to svodi cijelo tvoje znanje?! 
Neznalice, zar je na to spala tvoja medicina, 
najgori si liječnik među liječnicima! 


I tako je starac vrijeđao liječnika, ljutit što mu ovaj ne nudi 
nikakav lijek, a liječnik se nato samo smijao. 

Naposljetku liječnik objasni starcu: "O dobri čovječe, svako ko 
se rodi jednom će i da ostari, i u tome nema ništa loše. Međutim, 
ima ljudi čije tijelo stari, ali im duh ostaje vječno mlad. Budeš li ta- 
kav, starost ti neće smetati i bit će ti svejedno što je tvoja kosa sijeda, 
stas poguren, a noge klecave. Dakle, želiš li da ti bude bolje, potraži 
lijeka svojoj duši, a onda ćeš zaboraviti da te tijelo uopće boli!" 


Starče, iza tebe već je mnogo ljeta, 
to je tvoja bolest, i to tebi smeta; 
mrziš sve one od sebe mlađe, 

i zato ti je uvijek do svade. 


Hiječnik je zaista imao pravo. Starost nije nikakvo zlo; stari 
ljudi dostojni su svakog poštovanja, puni su životne mudrosti 
i iskustva, i niko nema razloga da žali što je njegova mladost 
prošla. I što je najvažnije, ukoliko je čovjek vedrog duha, nje- 
gova mladost nikad i ne prolazi, jer srce mu ne može ostarjeti. 


Covjek je mlad sve dok je bodrog duha i krepkog i vedrog srca. 


u 

Priča o gradskom 
trgovcu i seljaku 


davna vremena živio je u jednom gradu neki pobožan i 
čestit dućandžija. Bio je ljubazan sa svima, spreman uvi- 
jek pomoći drugima, i svi ljudi u gradu su ga voljeli i poštovali. 
Jednog dana u njegov dućan uđe neki seljak. Dućandžija se 
upusti u razgovor s njim i sazna da seljak svake godine krajem 
jeseni dolazi u grad, radi u gradu cijelu zimu, a u proljeće se vra- 
ća u svoje selo. Seljak je zimi radio u gradu kao nosač, unajmlji- 
vao je sobicu u nekom prenoćištu, što je skupo plaćao, tako da 
je jedva mogao uštedjeti nešto novca za svoju porodicu na selu. 
Dućandžiji je bilo žao seljaka, pa, pošto sasluša njegovu 
priču, reče: "Prijatelju, znam da ti nije lahko i da zimi teško za- 
radiš dovoljno novca da prehraniš svoje na selu. Skupo plaćaš tu 
sobicu u prenoćištu i jedva da ti nešto novca preostane. Iznad 
mog dućana ima jedna prazna soba, pa možeš zimi besplatno 
živjeti u njoj." 

Siromašni seljak se obradova ovoj ponudi i zahvali trgovcu. 
Otad bi cijelu zimu provodio u sobi iznad trgovčevog dućana, 
trgovcu za to nije plaćao ništa i mogao je svojima na selo slati 
onaj novac koji je prije trošio na smještaj u prenoćištu. 

Naravno, bio je iskreno zahvalan plemenitom dućandžiji. 
Jednog dana mu reče: "Plemeniti čovječe, moj dobročinitelju 

i iskreni prijatelju, želio bih da ti nekako uzvratim na tvojoj 
dobroti. Zato te molim da dođeš kod mene na selo, ostaneš 
ondje neko vrijeme i odmoriš se od svojih poslova. Kreni na 
proljeće sa mnom na selo, vidjet ćeš da će ti se ondje dopasti, 
a sve moje obradovat ćeš svojim dolaskom. Pruži mi priliku da 
ti se bar malo odužim i pokažem ti svoju zahvalnost." 


Povedi sa sobom i djecu i ženu, 
prijat će im, sigurno, proljeće na selu, 
ili dodi u ljeto, kad urod sakupljamo, 
tad možemo da vas voćem čašćavamo; 
proljeće i ljeto provedi na selu, 


dođi i dovedi porodicu cijelu. 


Tako je seljak molio svog dobročinitelja da bude njegov 
gost, ali dućandžija je uvijek nalazio neki izgovor. "Ako Bog 
da, jednom ću svakako doći, ali sad sam zauzet svojim poslovi- 
ma i zaista nemam vremena", pravdao bi se trgovac. 

I tako su prolazile godine, a dućandžija nikako da ostvari 
želju svog prijatelja i bude njegov gost. Seljak mu jednom tužno 
reče: "Eto, prošlo je još jedno ljeto, a ti nisi došao kod nas. 
Molim te da napokon budeš naš gost i time obraduješ mene i 
moju porodicu." 

Međutim, ni te godine, a ni nekoliko narednih, dućandžija 
ne dođe na selo. Nekad bi mu izgovor bio da je zauzet silnim 
poslom, nekad se pravdao time da mu je žena bolesna, nared- 
ne godine opravdao bi se nečim trećim, ali uglavnom ni jedne 
godine nije bio seljakov gost. 

Nakon jedne duge i naročito hladne zime, kad je seljak 
u gradu ostao čitavih šest mjeseci i sve to vrijeme besplatno 
boravio u dućandžijinoj kući, seljak kaza trgovcu: "Napokon 
je stiglo proljeće i ja se vraćam u svoje selo. Molim te da mi 

obećaš da ćeš ove godine sigurno doći kod nas." "Bude li Bo- 
žija volja, doći ću", reče trgovac. 

Budeš li ti htio doći, i Bog će pomoći da se to desi", 
nije odustajao seljak, "zato mi obećaj da ćeš ljetos biti naš 
gost." 

Trgovcu bi žao seljaka, a ionako više nije mogao smisliti 
nikakav novi izgovor, pa, šta će, kud će, naposljetku obeća da 
će te godine sigurno obradovati seljaka svojom posjetom. 

Ali, prođe proljeće, prođe i ljeto, a dućandžija ne održa 
svoje obećanje. Stiže jesen, dođe i zima, ali seljak ne svrati kod 
trgovca. Dućandžija se iskreno zabrinu, pa jednom za večerom 
reče tužno svojoj ženi i djeci: "Ne znam zašto moj prijatelj sa 
sela ove godine nije došao. Nadam se da je dobro i da mu se 
nije desilo ništa loše." 

Njegova žena nato kaza: "Sigurno je čovjek ljut jer nisi 
održao svoje obećanje. Možda je i došao u grad, ali nije htio 
navratiti kod nas." 

"Ne, ne vjerujem da je tako", reče joj dućandžija, "da je do- 
šao u grad, sigurno bi navratio kod nas. On je častan čovjek, 
znam da nikad ne bi zaboravio svoga prijatelja." 

Prolazila je godina za godinom, a seljak se nije pojavljivao 
u gradu. Trgovac nije imao nikakvih vijesti o njemu. 

Jednog proljeća trgovčeva djeca rekoše ocu: "Proljeće je i 
bilo bi lijepo otići negdje van grada. Nikad nas nikamo ne 
vodiš, a mi smo već umorni od toga da smo stalno u gradu." 

A njegova žena dodade: "Djeca imaju pravo! Proljeće je i 
svi nekamo putuju. Uostalom, za čovjeka nije dobro biti stal- 
no na jednom mjestu. I voda u bari stoji, pa je zato smrdljiva i 
bljutava. Najbolje je da odemo na selo posjetiti tvog prijatelja. 
Ta, godinama je molio da nekad dođemo kod njih, a ti mu 
nikad nisi ostvario želju." 


Trgovac se naposljetku složi s njima, pa reče: "Imate pravo; 
spremite se. Otići ćemo na selo u posjetu mom prijatelju." 


Spremati se odmah počeli su svi, 
na kočiju svoje stvari stavili, 

te večeri u kući je bilo veselo, 
drago im je bilo što idu na selo; 
znali su da onaj dobri seljak prosti 
jedva čeka da mu oni budu gosti. 


Do sela je valjalo dugo putovati. Nakon nekoliko dana na- 
pornog putovanja, trgovac i njegova porodica stigoše u selo, 
sretni što će se napokon moći odmoriti. 

Nađoše kuću njihovog prijatelja, pokucaše na vrata, ali 
koliko god su čekali, niko im nije otvarao. Ustvari, još iz- 
daleka su opazili seljaka kako sjedi ispred kuće sa svojom 
ženom i djecom, no čim su ovi vidjeli ko stiže, utrčali su u 
kuću, a onda su žurno pozatvarali sve prozore i zaključali 
vrata. Irgovcu nije bilo jasno šta se dešava, i reče: "Nismo 
se vidjeli već nekoliko godina i moj prijatelj me sigurno nije 
prepoznao." 

Njegova žena nato kaza: "Ako nas nisu prepoznali, zašto 
su se onda zaključali u kući? Mogli su izaći pred nas i pitati 
nas ko smo. Ne, on je ovo namjerno učinio. A ti si ga toliko 
hvalio, uvijek si govorio sve najljepše o njemu." 

Trgovac je sa svojom porodicom stajao čitav dan pred vra- 
tima seljakove kuće, no niko se nije pomaljao napolje. Kad 
poče padati večer, trgovac se već zabrinu: "Ne shvatam zašto 
nam ne otvore! Nećemo valjda noć provesti ovdje?!" 

Ali, noć je uskoro pala, a niko iz seljakove kuće ne izađe 
van. Irgovac i njegovi su cijelu noć proveli u dvorištu. Ni uju- 
tro se niko ne pojavi, ali trgovac ipak odluči da na selu ostanu 

nekoliko dana. Bilo je proljeće, noći su bile vedre i prilično 
tople, tako da se ipak moglo nekako noćivati napolju. 

Pet dana i četiri noći trgovac i njegova porodica proveli su 
na selu, noćivajući pred seljakovom kućom, i za sve to vrijeme 
niko iz kuće nije niti pomolio nos napolje. Tek pete večeri 
seljak napokon izađe iz kuće. Vidjevši ga, trgovac se obradova 
i odmah priđe svom starom prijatelju. Ali, ovaj se pravio da 
ga uopće ne poznaje. Trgovac se predstavi, a seljak mu reče: 
Uopće ne znam ko si ti i šta tražiš ovdje." Uzalud se trgovac 
trudio objasniti seljaku da je on njegov stari prijatelj iz grada, 
uzalud ga je podsjećao na njihovo druženje — seljak se pravio 
da trgovca vidi prvi put u životu. 

Naredne večeri na nebu se nagomilaše oblaci, poče sijevati 
i grmjeti, i odjednom puhnu oštar vjetar. Spremala se oluja. I 
zaista, poče snažan pljusak, tako da su trgovac i njegovi uskoro 
bili mokri do gole kože. Trgovac se sad konačno naljuti, stade 
pod prozor seljakove kuće i poče dozivati seljaka po imenu. 

Seljak izađe na vrata i ravnodušno upita: "Čovječe, zašto 
vičeš? I šta uopće hoćeš od mene? Već sam ti rekao da te ne 
poznajem i ne želim imati posla s tobom! Povedi svoju ženu i 
djecu i odlazite odavde!" 

Trgovac nije mogao vjerovati da mu se ovo dešava. Još je- 
danput pokuša objasniti seljaku da je on onaj dućandžija iz 
grada koji ga je primio u svoju kuću, pomagao ga novcem i 
slao darove njegovima, a sad je došao na selo zato što ga je se- 
ljak toliko puta preklinjao da mu bude gost. Seljak se svejedno 
pravio da nema pojma o čemu ovaj priča, pa trgovac napo- 
sljetku zavapi: "Uredu, ne znaš ko sam, i to više nije niti važno. 
Ali, tako ti dragog Boga, primi nas pod svoj krov. Bojim se 
da će mi se djeca porazbolijevati. Platit ću ti koliko zatražiš, a 
ujutro ćemo se, čim kiša prestane, vratiti u naš grad." 

Seljak ih je neko vrijeme šutke gledao, i trgovac već pomi- 
sli da se napokon pokajao zbog svog ponašanja i da će se sad 
baciti pred njegove noge i početi se izvinjavati. Ali, nije bilo 
tako. Seljak reče: "Uredu! Iza kuće ima jedna kolibica koja mi 
služi kao ostava. Možete se tamo skloniti od kiše. Ali, moraš 
znati da u okolini ima mnogo vukova. Noću se često spuštaju 
u selo i napadaju našu stoku. Dat ću ti luk i strijelu, a ti mi 
obećaj da ćeš cijele noći biti budan i paziti da vukovi ne uđu 
u moje dvorište." 

Onda seljak uđe u kuću i uskoro se vrati noseći luk i strijele. 
Pruži to trgovcu i reče: 


Idite u kolibu ako ćeš biti na straži, 
a ako nećeš — sklonište drugo potraži! 


Trgovac prihvati seljakov prijedlog, a drugog izbora i nije 
imao. Bilo je jasno da će kiša padati cijelu noć, a on nije mo- 
gao sa svojom porodicom ostati napolju. Uze luk i tobolac sa 
strijelama, pa povede ženu i djecu u kolibu iza kuće. 

Djeca su bila umorna i ispaćena, pa zaspaše čim uđoše u 
kolibu. Trgovac i njegova žena su, međutim, ostali budni pla- 
šeći se da vukovi ne izađu iz šume i navale na kolibu. Žena je 
prigovarala trgovcu: "Nismo trebali dolaziti ovamo! Ne znam 
kako si mogao vjerovati ovom bezdušnom lažljivcu!" Trgovac 
joj odgovori: "Ti i djeca ste htjeli da dođemo ovamo i pošao 
sam samo zbog vas! Što se mene tiče, mogao sam još sto godi- 
na primati ovog seljaka da živi kod nas, a nikad mi ne bi palo 
na pamet da idem na selo kod njega!" 

Uskoro i trgovčeva žena zaspa, a on ostade stražariti, iako 
je i sam bio veoma umoran. Tek sad kad više nije imao s kim 
razgovarati osjeti da je jako pospan. Tako umornom i snenom 
učini mu se da u dvorištu ugleda vuka, pa ispali strijelu u tom 

pravcu i vidje kako se pogođena životinja svali na zemlju grozno 
urliknuvši. 

Tad iz kuće istrča seljak, sav usplahiren, i poče vikati na 
trgovca: "O pokvarenjače, zar tako zahvaljuješ što sam vas 
sklonio od kiše?! Ustrijelio si mog magarca!" 

SO čemu pričaš?!", zbuni se trgovac, "nisam ni vidio tvog 
magarca! Ali sam zato ustrijelio jednog ogromnog vuka!" 

"Ne, to nije bio vuk nego moj magarac!", jadikovao je seljak, 
"probudilo me njegovo revanje, siguran sam da si ga pogodio 
strijelom!" 

Trgovac se još vise unezgodi i reče: "Noć je mračna, pridi 
bliže i pogledaj ko leži na zemlji; mislim da sam ipak pogodio 
vuka." 

Ali, seljak poče vikati na trgovca: "O čemu pričaš, nesret- 
niče! Kakva tama i kakvi vukovi! I šta bi uopće vukovi tražili 
ovdje! Htio si mi napakostiti i ustrijelio si mog magarca! Ta, 
prepoznajem njegovo revanje!" 

Trgovac se zacrveni od bijesa i pomisli: "Ovaj seljak je za- 
ista nečovjek! Sad se pita o kakvim vukovima govorim, a sam 
mi je rekao da moram stražariti jer je u okolini mnogo vukova. 
Kaže da u snu prepoznaje revanje magarca, a mene danima 
nije prepoznavao." Obuze ga silna srdžba, zgrabi seljaka za 
prsa i povika: "O pokvarena ništarijo, kako u snu prepoznaješ 
revanje svog magarca, a ne prepoznaješ mene koji sam ti toliko 
dobra učinio?!" 

Seljak postiđeno obori glavu i ne reče više ni riječi. Šta je, 
uostalom, i mogao reći? Bilo je sasvim jasno da se cijelo vrijeme 
pravio da ne prepoznaje trgovca. Već je svitalo i seljak se posti- 
đen vrati u svoju kuću, a trgovac je s gađenjem gledao za njim. 

Trgovac odmah natovari svoje stvari na kola, ukrca ženu 
i djecu i krenu natrag u grad. Seljak je pokunjeno stajao na 

pragu svoje kuće i gledao ih kako odlaze. Znao je da je pre- 
tjerao i da je bez razloga postupio nečovječno i surovo prema 
čovjeku koji mu je bio prijatelj. A znao je i da zimi nikad više 
neće moći boraviti u kući dobrog trgovca. 

Trgovac je bio zadovoljan što se poslije toliko nedaća sve 
ipak dobro završilo. Čim dođe kući, klanja dva rekata namaza 
i zahvali se dragom Bogu: "O Stvoritelju, hvala Ti što si učinio 
da ja i moja djeca nismo zli ljudi. Hvala Ti što nisi učinio da 
budemo poput onih koji žele da im drugi čine dobro, a sami 
su grubi i zli prema drugim ljudima." 

Na kraju, trebamo znati da je šejh Mevlana kroz ovu priču 
ponudio mnoge pouke i poruke. Neke od njih i sami lahko 
možemo otkriti i shvatiti, a za neke je potrebno mnogo zna- 
nja i iskustva. Ali sigurno je, međutim, da nam nipošto nije 
htio poručiti kako su ljudi na selu zli, a ljudi u gradu dobri. 
Uostalom, svi vi koji ste imali priliku da odete na selo sigurno 
ste i sami vidjeli da su seljaci dobri, pošteni i radini ljudi koji 
svojim radom i trudom proizvode hranu za sve nas. A svaki 
musliman mora znati da uopće nije važno da li je neko sa sela 
ili iz grada, da li je bijel ili crn, da li je iz ove ili iz one zemlje — 
ono što je važno jeste da je čovjek bogobojazan, pošten i lijepe 
naravi. Samo neznalice o ljudima prosuđuju po drugačijim 
mjerilima, a mi molimo dragoga Boga da nas uputi i pomogne 
nam da ne budemo neznalice. 


Priča o djeci 
i grubom učitelju 


jednom gradu nekad davno bijaše škola u kojoj je dje- 

cu podučavao neki strog učitelj, nabusit čovjek ružne 

naravi. Njegovi đaci uopće ga nisu voljeli, a i kako bi kad je 

on stalno galamio na njih. Često je znao i povući za uši ili 

čak i istući nekog đaka zbog prave sitnice. Jadna djeca bi se i 

u snu prepala ako bi usnila da su u školi na času kod grubog 
učitelja. 

Što je još gore, taj učitelj nije svoje đake tukao samo u 
školi. Djeca od njega nisu imala mira ni van škole. Recimo, 
nekad bi se igrali na ulici, učitelj bi naišao i vidio ih, i već sutra 
bi u školi galamio na njih i vukao ih za uši zato što su se igrali 
umjesto da uče. Jasno vam je, naravno, da takvog učitelja niko 
ne bi mogao voljeti. Prava je žalost da se takvim ljudima do- 
pušta da budu učitelji djeci. 

Djeca su se svog učitelja toliko plašila i toliko im je bilo 
teško ići na njegove časove da su molili Boga da se učitelj raz- 
boli i da barem nekoliko dana ne dolazi u školu. Na njihovu 
žalost, učitelj je bio zdrav kao dren, redovno je dolazio u školu 
i, nažalost, redovno je bio grub prema đacima. Moramo reći 
i to da su svi njegovi đaci bili dobra djeca, a to što su molili 
Boga da se učitelj razboli, iako su dobro znali da je veliki grijeh 

željeti bilo kakvo zlo drugome, dovoljno govori koliko je nji- 
hov učitelj bio loš čovjek. 

Jednom se poslije škole čitav razred iskupi pred džamijom 
i stadoše smišljati kako da riješe svoju nevolju s učiteljem. 
Nešto su morali smisliti, jer voljeli su svoju školu i svoj razred, 
a ovaj učitelj je mogao učiniti da zamrze školu, što bi tek bila 
prava nesreća. 

Jedan oštrouman i bistar dječak odjednom reče: "Sjetio 
sam se! Mislim da znam kako ćemo riješiti svoje nedaće sa 
učiteljem!" Sva djeca se okupiše oko njega, a ovaj dječak im 
objasni: "Kad učitelj sutra uđe u razred, svi ćemo ga zbunje- 
no gledati, a ja ću ga upitati šta mu je i zašto je blijed." Onda 
reče jednom od svojih drugova iz razreda: "Ti ćeš se praviti 
da si zakasnio na čas, a kad uđeš u razred pogledaj učitelja i 
kao s čuđenjem ga upitaj: 'Učitelju, nadam se da niste bo- 
lesni, nekako ste blijedi danas!" On će se sigurno zabrinuti, 
a vi ostali tad počnite potvrđivati kako se i vama čini da je 
učitelj bolestan. Vidjet ćete da će se zbuniti i pomislit će da 
zaista loše izgleda." 


Nek' mu u glavi sumnja se rodi, 

i pametan poludi kad ga sumnja vodi, 
budemo li da blijed je tvrdili svi, 

u grudi će njegove strah da useli; 
trideset ljudi kad isto kažu, 

zar da pomisliš kako ti lažu?! 


Ova ideja se svima dopade i odlučiše da je provedu u djelo. 
Djeca pohvališe svog oštroumnog prijatelja, a on ih zamoli 
da obećaju kako nikome neće ispričati šta su se dogovorili i 
da će svoj plan čuvati kao najveću tajnu. Svi obećaše da svoju 
namjeru neće nikome odati. 

Sutradan se djeca okupiše prije škole i još jednom potvr- 
diše da će učiniti kako su se jučer dogovorili. Na času onaj 
oštroumni dječak reče učitelju: "Jutros ste nekako blijedi, 
kao da ste bolesni." Učitelj se malo zbuni, jer on se osjećao 
sasvim dobro, pa mu bi čudno šta ovaj dječak govori. Uto u 
razred uđe još jedan učenik i odmah s vrata reče: "Učitelju, 
vi kao da ste bolesni, baš ste ublijedili!" Tad se počeše javljati 
i ostali đaci. Svi su govorili učitelju da loše izgleda i da je 
vjerovatno bolestan. Učitelj je sad već bio siguran da je bole- 
stan. Uostalom, ako cijeli razred tvrdi da izgleda loše, trebalo 
bi da je zaista tako. 

Onda učitelj reče djeci da tog dana neće biti nastave i pođe 
svojoj kući da se odmori. No, djeca su ga cijelim putem do 
kuće pratila, a kad ih učitelj upita zašto to čine, rekoše: "Znate, 
zaista izgledate bolesno, i bilo bi ružno da vas pustimo da sami 
idete kući. Ne daj Bože, moglo bi vam u putu pozliti." Učitelj 
sad više nije ni najmanje sumnjao da je bolestan. Vraćajući 
se kući, razmišljao je: "Moja se žena uopće ne brine za mene. 
Kako me mogla jutros pustiti da ovako blijed odem na posao! 
Ona nije niti obratila pažnju na mene, potpuno joj je svejedno 
da li sam zdrav ili bolestan!" 

Kad učitelj stiže kući, njegova žena se začudi što se ranije 
vratio i upita: "Otkud ti ovako rano? I zašto su te ovi dječaci 
dopratili do kuće?" Učitelj je mrko pogleda i progunđa: "Zar 
si slijepa?! Vidiš li kako sam blijed, zašto si me jutros pustila da 
bolestan odem u školu!" 

STIi bolestan?!", zbuni se žena, "a šta ti je? Zar te nešto 
boli?" 

Učitelj je već bio ljut, a sad se žestoko rasrdi, pa povika: 
Zar zaista ne vidiš kako loše izgledam! Teško sam bolestan, a 
ti se praviš da to ne primjećuješ!" 

"Zaboga, šta je tebi danas, ko ti je rekao da loše izgledaš? 
Hoćeš li da ti donesem ogledalo, pa se sam uvjeri da uopće nisi 
blijed", branila se žena. 

Zar će mi ogledalo reći jesam li bolestan ili zdrav?!", grmio 
je učitelj, "donesi mi odmah moju pidžamu i pripremi mi po- 
stelju! Napravi mi čaj i donesi neke lijekove!" 


Postelju mi spremi, odmah leći moram, 
Dosta mi je s tobom praznog razgovora! 
Žena je oklijevala, on je prekori: 

Zar ne vidiš da me bolest teška mori! 


Dječaci su stajali pred vratima, slušali su razgovor između 
učitelja i njegove žene, i jedva su se suzdržavali da ne prasnu 
u smijeh. 

I tako, učitelj leže u postelju misleći da je bolestan, i još 
prije toga zahvali djeci na brizi i pohvali ih možda prvi put u 
svom životu. 

Tog dana djeca, dakle, nisu išla u školu. Roditeljima su 
objasnili da je učitelj bolestan, a oni su cijeli dan proveli u igri. 

Ali, već sutradan ujutro, roditelji djece posjetili su učitelja, 
želeći se raspitati o kakvoj se bolesti radi. Učitelja zatekoše u 
postelji, oko glave je omotao krpu, a svuda okolo bile su bočice 
sa lijekovima. Sad je zaista bio bolestan. 

Roditeljima svojih đaka učitelj objasni: "Nisam niti znao 
da sam bolestan. Izgleda da je u meni postojala bolest koja je 
samo čekala da je postanem svjestan, i čim sam pomislio da 
sam bolestan, odmah sam se zaista i razbolio." 


Mladić koji je 


poznavao jezik životinja 


H"" Musau, a.s, jednom dođe neki mladić i zatraži ve- 
oma čudnu stvar — htio je naučiti jezik životinja. Uzalud 
ga je hazreti Musa, a.s., odgovarao i govorio mu kako takvo 
znanje nije dobro za njega. Mladić je tvrdio da tim znanjem želi 
osnažiti svoju vjeru, jer ljudi, kako je govorio, pričaju samo o 
svojim poslovima i ovome svijetu. Vjerovao je da će ako bude 
razumijevao jezik životinja postati bolji i Bogu draži čovjek. 

Hazreti Musa, 2.s., objašnjavao mu je da je takvo znanje 
opasno i da postoje mnogi drugi načini da Bog uputi čovjeka. 
Ali, mladić nije odustajao. Musa, a.s., onda se obratio Bogu: 
SO Gospodaru, šejtan zavodi ovoga mladića i zato traži ono 
što traži. On ne može shvatiti da će ako mu bude dato to što 
traži stradati i propasti. Zato Te molim da ne udovoljiš njego- 
voj želji." Svevišnji Bog mu, međutim, odgovori: "Ti znaš da 
Ja udovoljavam željama Mojih robova, pa ću, onda, udovoljiti 
i njemu." 


O Musa, nek mu bude ispunjena želja ova, 
ti znaš da se nikome ne odbija dova 


I tako, mladić je od tog dana mogao razumijevati jezik živo- 
tinja. Svakog jutra sjedio bi u svom dvorištu i slušao razgovore 

između psa i pijetla. Njegov sluga donio bi mu doručak, pa bi 
mladić ostatke od svog jela dao psu i pijetlu. Jednog jutra mla- 
dić ču psa kako govori pijetlu: "T'i si zaista nepravedan; možeš se 
jednako hraniti i zrnevljem koje nalaziš po dvorištu, ali ti uvijek 
moraš jesti i ono što preostane od gazdinog doručka. Ostavi 
to meni, a ti ionako uvijek po dvorištu možeš pronaći dovolj- 
no hrane za sebe. Pravedno je da taj komadić hljeba pripadne 
meni." Pijetao mu nato reče: "Nemaš razloga za žalost, Bog ti 
je pripremio nešto mnogo bolje od tog komada suhoga hljeba. 
Sutra će umrijeti konj našega gazde, a onda ćeš se moći najesti 
do sitosti. Znaš i sam da će vama psima dati da pojedete konja." 

Kad mladić to ču, odmah ustade i odvede konja na pijacu. 
Skupo ga je prodao, kupac odvede konja svojoj kući i silno se 
začudi kad ujutro vidje da je konj mrtav. Uglavnom, mladićev 
pas tako ostade bez obilnog obroka kome se nadao. 

Narednog jutra pijetao izgladnjelom psu reče da tog dana 
treba umrijeti mladićev magarac, i to je prilika da se pas napo- 
kon najede. Mladić to ču, pa sad povede magarca na pijacu i 
prodade ga prvoj mušteriji. 

Sutradan se pas požali pijetlu, ali ga ovaj utješi: "Sutra će 
umrijeti gazdin sluga, a onda će njegova rodbina, tražeći od 
Boga milost za njega, obilato nahraniti sve životinje u dvo- 
rištu." Psa obradova ta vijest, ali mladić, koji je opet slušao 
njihov razgovor, odmah povede svog slugu kod komšije. Ne 
shvatajući zašto mladiću odjednom sluga više ne treba, komšija 
pristade da primi kod sebe tog mladog i vrijednog momka, 
ali sluga već sutradan iznenada umrije. Mladić je sad bio sre- 
tan i zadovoljan što poznaje jezik životinja i mislio je kako se 
zahvaljujući tom znanju već dvaput spasio gubitka koji ga je 
trebao zadesiti. Nije ga, međutim, uopće bilo briga što je zato 
prevario dvojicu ljudi koji mu nisu učinili ništa nažao. 

Stvarno imam razloga da radostan budem, 
već dva puta spasih se od sudbine hude; 
sada kada jezik životinja znam 

od svake ću nesreće biti siguran. 


Pijetao se sad već zaista stidio psa. Dva puta je obećao psu 
obilan obrok, a njegov prijatelj oba puta je ostao gladan. Raz- 
mišljao je: "Dragi Bog ukazao mi je tu čast da upravo ja bu- 
dem životinja koja će buditi ljude na sabah-namaz, i zaista mi 
ne dolikuje da budem lažac i da moj prijatelj mojom krivicom 
gladuje." 

Narednog jutra pijetao reče psu: "Znam da si ljut na mene, 
ali sad imam vijest koja će te zaista obradovati. Sutra će umrijeti 
naš gazda, pa će njegova porodica zaklati nekoliko kurbana i ti 
ćeš se ovaj put sigurno sit najesti." 

Kad mladić to ču, skoči kao oparen i odmah pohita hazre- 
ti Musaovoj, a.s., kući. Blijed od straha i sav unezvjeren utrča 
unutra, pa uhvati hazreti Musaa, 2.s., za skute i stade zapomagati: 
Božiji poslaniče, spasi me, molim te, nesreće koja me čeka!" 
Ali, hazreti Musa, a.s., reče mu: "Ne znam zašto od mene tražiš 
pomoć?! Ti si, uostalom, jako vješt da izbjegneš svaku nesreću 
koja ti je suđena! Kao što si prodao konja, magarca i slugu, sad 
prodaj samoga sebe! Odmah sam ti rekao da je tvoja želja da na- 
učiš jezik životinja loša po tebe, a sad ćeš se uvjeriti da sam bio 
upravu. Prije nego što nešto poželi ili započne, pametan čovjek 
uvijek razmisli o mogućim posljedicama." 


Mudar uvijek porazmisli o onom što slijedi, 
pa se onda upita kol'ko nešto vrijedi! 


Mladić je gorko plakao i molio hazreti Musaa, a.s., da mu 
pomogne, ali mu Musa, a.s., reče: "Kad je strijela smrti jednom 

ispaljena iz luka Božije sudbine, povratka više nema. Suđeno 
je da sutra umreš, i ja jedino mogu moliti Boga da sa ovoga 
svijeta odeš kao vjernik." Onda hazreti Musa, a.s., diže ruke 
na dovu i ovako se obrati Svevišnjem: "O Gospodaru, ovaj 
mladić jeste pogriješio, ali molim Te da mu oprostiš i da ga 
na onom svijetu obraduješ Svojom nagradom." Milostivi Bog 
mu odgovori: "O Musa, zarad tebe mu je oprošteno! Ako ti 
to želiš, ostavit ću ga u životu! Samo Me zamoli, i oživjet ću i 
neke ljude koji su davno umrli!" Hazreti Musa, a.s., nato reče: 
"Zahvalan sam na Tvojoj bezgraničnoj milosti, ali ja želim 
samo da bude onako kako si Ti odredio. Ovaj svijet je svakako 
prolazna kuća i svima nam je suđeno umrijeti, pa zar je onda 
bitno hoće li čovjek živjeti koji dan duže ili kraće! Jedino što je 
zaista bitno jeste da živimo i umiremo kao vjernici!" 

I zaista, smrt naposljetku čeka svakoga. Zato je jako važno 
da se već od djetinjstva trudimo da se ponašamo što ljepše, da 
poštujemo svoje roditelje i starije, da budemo iskreni prijatelji 
i da ne činimo drugima ništa što će ih rastužiti i oneraspoložiti. 
Čestito i marljivo dijete jednog dana će postati čestit i pošten 
čovjek. A znamo da dragi Bog voli takve i da im je nakon smrti 
obećao sigurnu nagradu i vječni život u kome nikada neće biti 
tužni ni nesretni. 

Nesuhova tevba 


davna vremena živio je čovjek koji se zvao Nesuh i koji 
je bio poznat po tome što se pošto-poto trudio izgledati 
poput žene iako je bio muškarac. Oblačio je žensku odjeću, 
šminkao se poput žena i nastojao je na svaki način sakriti da 
je muškarac. Ljudi su zato mislili da je on doista žena i niko u 
njegovom gradu nije mogao ni pomisliti da je Nesuh ustvari 
muškarac. Nesuh je, međutim, činio sve to zato da bi mogao 
ulaziti u hamam u vrijeme kad se ondje kupaju žene i djevojke. 
Pošto su mislile da je i on žena, puštale su ga da bude s njima, a 
on bi ih masirao i pomagao im da se okupaju. Tako se Nesuh, 
dakle, pretvarao da je žena kako bi udovoljio svojoj strasti. A 
mi znamo da robovi strasti naposljetku loše završe. 

Ipak, Nesuh je bio svjestan da je to što čini loše i grijeh, 
grizla ga je savjest i često je molio Boga za oprost, ali nikako 
nije mogao da se okani svog ružnog običaja. Dopuštao je stra- 
sti da bude jača od njega. Jednog dana posjetio je pobožnog 
starca koji je živio u njegovom komšiluku. Nesuh je zamolio 
ovog pobožnog čovjeka da prouči dovu za njega. Starac je brzo 
shvatio da je Nesuh veliki grješnik i bilo mu je jasno da je on 
muškarac koji se pretvara da je žena. Nije, ipak, htio nikome 
odati Nesuhovu tajnu, jer istinski Božiji ljudi ne vole govori- 
ti drugim ljudima o onim tajnama koje im Božijom milošću 
budu otkrivene. 


72 


Onaj koji pije iz vrča Božijeg znanja 

ne otkriva tajnu koja postade mu znana; 
kad Božijem čovjeku je tajna otkrivena, 
usta su mu nijema kao zašivena. 


Ovom pobožnom starcu bilo je žao Nesuha, pa je iskreno 
molio Boga da se smiluje tom grješniku i pomogne mu. 

Jednog dana Nesuh je, kao i obično, bio sa ženama u ha- 
mamu, donosio je toplu vodu i polijevao je djevojke dok su se 
kupale, kad princezine sluškinje odjednom povikaše: "Nema 
princezine skupocjene naušnice!" Sve žene počeše tražiti nau- 
šnicu, ali ona kao da je u zemlju propala. Pretražile su cijeli 
hamam, ali naušnice nema pa nema. Zaključiše da ju je onda 
sigurno neko ukrao, pa odlučiše da pretraže sve žene u hamamu. 
Narediše da niko ne napušta hamam sve dok princezina nauš- 
nica ne bude pronađena. 

Nesuh shvati da će i njega pretražiti, a onda će svima biti 
jasno da je on ustvari muškarac. Znao je da mu tad ne bi bilo 
spasa. Žene bi sigurno odmah pozvale stražu, a sultan ne bi 
imao milosti prema takvom grješniku. Smrtno uplašen, Nesuh 
se u sebi obrati Bogu: "O Gospodaru, Ti znaš da sam Ti se često 
kajao zbog svojih grijeha, ali dopustio sam svojoj strasti da me 
svlada. O kako sam sada jadan i nesretan! Sad će me sigurno 
snaći kazna za moje grijehe! Kamo sreće da me majka nikad nije 
ni rodila! Ako mi Ti ne pomogneš, nema mi spasa! Pomogneš 
li mi sada, zaista ću se popraviti i nikada više neću činiti ovakve 
grijehe! Iskreno se kajem, pa prihvati moju tevbu!" 


Gospodaru, sto sam puta pogazio obećanje, 

vraćao se grijehu nakon što sam izrekao pokajanje; 
bolje da se i ne rodih kad ne živim život prav, 
kamo sreće da me davno rastrgao strašni lav! 

Ako sada izbaviš me iz nevolje ove, 
kunem Ti se odbacit ću silne grijehe svoje! 
Molio je dragog Boga, iskreno se kajao, 
Melek smrti Azrail pred njime je stajao. 


Pošto izreče svoju dovu, Nesuh se od silnog straha onesvijesti. 
Potraga za princezinom naušnicom je nastavljena, pretraživane 
su sve žene u hamamu, ali naušnicu nisu mogli pronaći. Djevojke 
priđoše Nesuhu koji je onesviješten ležao na podu da ga pre- 
tresu, ali upravo u tom trenutku jedna princezina sluškinja 
povika: "Evo naušnice, pronašla sam je na dnu bazena!" Djevojke 
veselo zagrajaše i okupiše se oko te robinje, a njihova vika pro- 
budi Nesuha. 

Nesuh tad shvati šta se dogodilo. Bilo mu je jasno da je Bo- 
žijom milošću u posljednji čas spašen sramote i sigurne smrti. 
On postiđeno pokri lice svojim ogrtačem i gorko zaplaka, kroz 
plač govoreći: I pored svih mojih ružnih djela i grijeha, Bog 
me spasio propasti. Stotinu puta pogazio sam svoje obećanje, a 
On mi se ipak smilovao, iako sam zaslužio da budem kažnjen. 
Milostivi je sakrio moj grijeh od drugih, pa zar da budem ne- 
zahvalan rob!" 


Bog učini da me ljudi kao čistog znaju, 
u paklu mi mjesto, a ja završih u raju; 
hvala Tebi, Milostivi, što me spasi jada, 
iako bi pravo bilo da žestoko stradam! 


Princeza tad priđe Nesuhu i zamoli ga da bude njen lični 
pratilac u hamamu. Nesuh ljubazno odbi tu molbu, jer ovaj 
put čvrsto je odlučio da se promijeni i potrudi se da stekne 
Božije zadovoljstvo. Odselio je u drugi grad, prestao se odije- 
vati kao žena i postao je istinski vjernik i čestit čovjek. 


74 


I zaista, dragi Bog uvijek prima iskreno pokajanje. Kakvo 
god zlo čovjek da učini, koliki god grješnik da je bio, Milostivi 
je spreman oprostiti mu ukoliko se iskreno i iz dubine srca 
pokaje za svoje grijehe. Dragi Bog strpljiv je prema grješnici- 
ma i On im pruža priliku da se pokaju i postanu ispravni. Da 
nije Njegove milosti, On bi, znamo, vrlo lahko mogao odmah 
kazniti čovjeka za svaki počinjeni grijeh. Nastojmo, zato, i mi 
biti milostivi prema drugima, opraštajmo im njihove greške i 
pružimo i onima koji su nas nekad povrijedili priliku da za- 
služe naše prijateljstvo. Ako nas i opet iznevjere, pa Bog sve 
vidi — nas će nagraditi za našu strpljivost i dobrotu, a oni koji 
ne prihvataju ruku prijateljstva i oprosta proći će onako kako 
zaslužuju. 


Kradljivac koji se 
pravdao sudbinom 


"Zivio nekad jedan lopov koji se posve odao krađi. Krao je 
sve što bi stigao, hranio se ukradenim novcem, i nimalo 
se nije kajao zbog svojih nedjela. Gradski stražar naposljet- 
ku ga uhvati u krađi i povede ga u zatvor. Stražar se veoma 
začudi kad shvati da se lopov nimalo nije postidio što je 
zatečen u krađi. "Kako to da se nimalo ne stidiš svoga grije- 
ha i nedjela?!", upita stražar, a lopov posve mirno odgovori: 
Zašto da se stidim kad je sve to sudbina! Bog je odredio da 
budem lopov; da je On htio drugačije, ja ne bih krao i bio 
bih možda trgovac, pekar ili učitelj." "Hoćeš li, onda, ako 
te sad za kaznu pretučem, reći da je i to Božije određenje?", 
upita ga stražar. Lopov se tad zbuni i zašuti, a u zatvoru mu 
stražar ispriča jednu poučnu priču o tome šta je sudbina i 
Božije određenje, a šta ljudska sloboda volje i mogućnost 
izbora. 

Naime, jednom se neki mladić uvukao u tuđi vrt, ispeo se 
na stablo i stao u slast jesti voće. Vlasnik vrta ga opazi i zagala- 
mi na njega: "Sram te bilo, propalico, zar se tek tako može ući 
u tuđi vrt i bez pitanja brati voće?!" Mladić odgovori: "Ovaj 
vrt je Božije vlasništvo, jer čitav svijet pripada Njemu, a ja sam 
Božiji rob i imam pravo jesti voće koje je Bog stvorio. Zašto 

me vrijedaš i napadaš?! Zar tebe nije sram da škrtariš s onim 
što je stvorio dobri Bog, a znaš da je On beskrajno bogat i da 
Njegov imetak ne može presušiti!" 


Vrt pripada Bogu, a ja sam Njegov rob, 

pa ako i pojedem hurmu, nju je stvorio Bog; 
što se tako srdiš i galamiš na me, 

zar ja mogu umanjiti Božije imanje! 


Vlasnik vrta tad naredi svom slugi: "Požuri kući i donese 
mi onaj debeli konopac, a onda ću dati pravi odgovor ovom 
bezobraznom lopovu!" Sluga posluša i brzo se vrati noseći ko- 
nopac, a onda vlasnik vrta skide onog mladića sa stabla, veza 
ga konopcem i stade ga tući i šamarati. Dok su udarci pljuštali 
po njemu, mladić je zapomagao: "Šta je tebi, nevjerniče! Tučeš 
me iako znaš da nisam ništa kriv! Lijepo sam ti objasnio da 
nemaš razloga da se ljutiš!" "Pa ja, ustvari, ništa i ne radim", 
odgovori mu vlasnik vrta, "Božiji rob udara drugog Božijeg 
roba štapom koji također pripada Bogu. Ne znam zašto se ža- 
liš i zapomažeš kad i sam znaš da mi ustvari nemamo ništa s 
ovim." 

Kad sasluša stražarevu priču, kradljivac shvati svoju zabludu. 
Bilo mu je jasno šta je stražar htio reći s ovom pričom i znao je 
da je zbilja glupo vlastite grijehe i pogreške pravdati sudbinom 
i Božijom voljom. 


Sad se kajem sto iznesoh tako glupo opravdanje, 
jer zaista mi smo krivi za vlastito stanje; 

sve što radiš, radiš po slobodnoj volji, 

ti sam biraš da D' ćeš biti gori ili bolji. 


Zapamtimo, dakle, da nam je dobri Bog, Stvoritelj čitavog 
svijeta i nas samih, dao slobodnu volju i mogućnost izbora, i 

upravo zato mi i hoćemo odgovarati za svoja djela. Kad čovjek 
učini kakvo zlo, ne može se pravdati da je tako bilo suđeno. 
Na nama je da odaberemo između dobra i zla, da uvijek do- 
bro razmislimo da li je ono što činimo ispravno ili pogrešno. 
Razum i slobodna volja su velike blagodati koje nam je Bog 
darovao, i mi smo dužni potruditi se da te blagodati što bolje 
iskoristimo. 


Pp= jednog potoka sretoše se miš i žaba, i među njima 
se brzo rodi prijateljstvo. Od jutra do večeri bili su skupa, 
družili su se i o svemu razgovarali. Njihovo prijateljstvo sva- 
kim danom bilo je sve snažnije i oboje su jedva čekali susret sa 
svojim prijateljem. 

Jednog jutra miš je trčao obalom potoka tražeći svoju pri- 
jateljicu žabu, ali, budući da je ona tog jutra lovila u potoku, 
nije je mogao naći. Kad se predvečer sretoše, miš reče žabi: 
STI živiš u vodi, a ja na kopnu, tako da ne možemo uvijek 
biti skupa. Volio bih, ipak, da uvijek znamo jedno za drugo. 
Zato imam jedan prijedlog: vežimo oboje oko noge po jedan 
kraj konopčića, tako da kad poželimo biti skupa, dovoljno je 
cimnuti konopac u znak da se trebamo sresti." Žaba pristade, 
uzeše konopac i vezaše njegove krajeve oko nogu. 


Nakon duge priče i rasprave mnoge, 
odlučiše konopac vezati za noge; 
ko što su im duše bile povezane jako, 
htjeli su i tijela da povežu tako. 


Nekoliko dana kasnije ponad potoka nadletje jedan veliki 
gavran, opazi miša na obali, zgrabi ga svojim kljunom i podiže 
ga visoko u zrak. Kako je konopčićem miš bio vezan za žabu, 
miš povuče i nju, pa su sad oboje bili u zraku. Noseći miša i 

žabu, gavran je letio iznad obližnjeg sela. Kad seljaci vidješe taj 
prizor, veoma se začudiše i povikaše: "Gledajte čuda, gavran je 
uhvatio žabu! To da je uhvatio miša nije nikakvo čudo, ali prvi 
put vidimo da je gavran uhvatio životinju koja živi u vodi!" 
Uplašena i tužna, žaba im odozgor dobaci: "Gledajte i dobro 
zapamtite kakva je sudbina onoga ko se druži s nekim ko mu 
nije par!" 


Sad vidite kakva propast u tome se krije 
da se družiš s nekim ko za tebe nije; 
sretniji je onaj ko se podalje od ljudi drži 
od onoga ko se s budalama stalno druži. 
Kad budalu uzmeš za najboljeg druga, 


sem nesreće ne može te snaći sudba druga. 


Takva je, eto, bila sudbina žabe koja se družila s mišem i 
prihvatila njegov budalasti prijedlog. A nama ova priča neka 
posluži kao pouka. Nastojmo se uvijek družiti s pametnim 
i čestitim ljudima, jer druženje s onima koji ne koriste svoj 
razum može nas, prije ili kasnije, skupo koštati. 

Beduin i mudrijaš 


bez djek 


Širokom pustinjom jahao je na kamili neki beduin. Na kamilu 
su bile natovarene dvije teške vreće, a beduin je sjedio među 
vrećama i na sav glas pjevao. Usput naiđe na jednog čovjeka koji 
je išao pješice. Čovjek nazva selam, a beduin mu odgovori i reče: 
Baš dobro što smo se sreli. Dosadno je i opasno putovati sam 
pustinjom. Nastavimo put zajedno, tako je sigurnije, a usput 
možemo i porazgovarati, pa će nam putovanje brže proći. Zao 
mi je samo što ti ideš pješice. Da moja kamila ne nosi ove teške 
vreće mogao si i ti uzjahati sa mnom." "A šta je u tim vrećama", 
upita onaj. "Ništa naročito", odgovori beduin, "jedna vreća puna 
je pšenice, a drugu sam napunio pijeskom." 

Kad ču da je u jednoj vreći pijesak, čovjek se začudi: "Na 
kamilu si natovario vreću punu pijeska?! Ovog običnog pu- 
stinjskog pijeska?!" 

Da, i ne shvatam šta je tu čudno!", reče beduin. 

SAli naravno da je čudno!", reče pješak, "još nisam čuo da 
neko kroz pustinju nosi vreću punu pijeska!" 

"Znaš, vreću pijeska natovario sam s druge strane radi rav- 
noteže. Inače bi kamili bilo teže nositi onu vreću sa pšenicom. 
Vidi se da baš nemaš iskustva s tim stvarima", objasni s osmi- 
jehom beduin. 


ŠI 


Njegov iznenadni saputnik nasmija se kad to ču i reče: "Ali 
to je zaista smiješno! Zaboga, zašto ne istreseš pijesak iz te 
vreće, a onda je dopola napuni pšenicom iz druge vreće. Tako 
ćeš imati dvije dopola pune vreće, a tvojoj kamili bit će lakše 
nositi teret. Shvataš li sada, dobri čovječe?" 

Beduin zbunjeno pogleda svog saputnika, neko vrijeme je 
šutio, a onda reče: "Zanimljivo... Kako se ja nisam toga dosje- 
tio?!" Pomisli kako ovaj čovjek koga je sreo sigurno mora biti 
neki učenjak, a možda je čak i sam vezir. 

Dok je beduin bio zabavljen takvim mislima, onaj čo- 
vjek mu se obrati: "A sada, prijatelju, sjaši s kamile, pa ću 
ti pomoći da isprazniš tu vreću s pijeskom i prespeš u nju 
pšenicu." 

Beduin naredi kamili da klekne, sjaha, pa, uz pomoć svog 
saputnika, skide s kamile obje vreće. Prosu pijesak iz jed- 
ne, a onda je dopola napuni pšenicom iz druge vreće, pa 
obje vreće opet natovari na kamilu. Uzjaha kamilu i onda se 
obrati onom čovjeku: "Sad kad sam olakšao kamili i ti možeš 
uzjahati sa mnom." Ovaj tako i učini, pa nastaviše svoj put. 

Jahali su neko vrijeme kroz pustinju, a onda se beduin 
okrenu i upita čovjeka iza sebe: "Jesi li ti možda neki vezir ili 
si čak sam sultan?" 


O čovječe učeni, o ti mudre riječi, 
hoćeš li mi o sebi makar nešto reći; 

sa pameću takvom i tolikim znanjem 
ti si sultan ili vezir, nisi ništa manje. 


Čovjek se nato glasno nasmija i reče: "Sultan?! Vezir?! Otkud 
ti takva pomisao?!" 

Beduin ga začuđeno upita: "Ali ko si, onda, ti i čime se 
baviš? Sigurno si kakav bogati trgovac, ili si možda kadija?" 

Covjek odrečno zavrti glavom: "Ne, nisam ni trgovac niti 
kadija. Ja sam, ustvari, prilično siromašan čovjek, nemam ni- 
kakvo naročito zvanje ni imanje." 


Ništa nemam, ja sam samo siromašak hudi, 
od onoga živim što mi daju dobri ljudi! 


Beduin je neko vrijeme u nevjerici gledao svog saputnika, 
a onda srdito reče: "Bog ti je, dakle, svu tu pamet i znanje dao 
uzalud?! Odmah siđi s moje kamile i nastavi dalje pješice!" 

Ali zašto?!", zbuni se čovjek, "zar sam ti učinio nešto 
nažao?! Nećeš me valjda bez razloga ostaviti samog ovdje u 
pustinji?!" 

Beduin ga srdito pogleda i reče: "Učinio si nažao samome 
sebi! Zar te nije stid da budeš nezahvalan Božiji rob i ne isko- 
ristiš blagodat koju ti je Milostivi dao! Silazi odmah s moje 
kamile, jer s takvim čovjekom ne želim dalje putovati!" 

Priprosti beduin tako je naučio ovog učenog čovjeka da za- 
hvalnost Bogu na nekoj blagodati znači ispravno je iskoristiti. 
Znanje i učenost zaista jesu velika blagodat Dobrog Boga, a 
oni kojima je takva blagodat darovana dužni su da je iskoriste 
tako što će posredstvom nje pomoći i sebi i drugima. Daro- 
vit i učen čovjek mora u znak zahvalnosti Bogu svoje znanje 
prenositi na druge i truditi se da od njegovog znanja svi imaju 
koristi. Imati znanje a ne koristiti ga zbilja je loše. Uostalom, 
u islamu se znanje bez djela smatra veoma ružnom osobinom. 

Mladić koji je 


slijedio svoj san 


U davna vremena živio je u Bagdadu neki mladić koji je 
od oca naslijedio veliki imetak. Mladić se svakojako pro- 
vodio i trošio je svoje nasljedstvo kako je stigao, misleći da 
ga nikad neće potrošiti. Stariji i iskusniji ljudi uzalud su ga 
savjetovali da ne troši imetak uludo i na nepotrebne stvari — 
mladić nije obraćao pažnju na njihove savjete. Nije shvatao da 
je njegov otac taj imetak stekao s dosta muke i truda, i da nije 
pravo da ga on sad tek tako troši. Ali, ljudi, nažalost, obično 
lahko troše novac koji nisu sami zaradili i koji nije plod nji- 
hovog rada i napora. Kako bi naši stari rekli: Tuđu muku je 
lahko trošiti! 

Uglavnom, mladić je samo trošio svoje nasljedstvo, a sam 
nije ništa radio niti je zarađivao. Prolazili su dani, mjeseci i 
godine, a novca koji je naslijedio preostajalo je sve manje. Jed- 
nog dana shvatio je da je potrošio sav novac — imao je još samo 
kuću i jedan mali vrt ispred kuće. Tek tad mladić je shvatio 
kako je naivan bio i znao je da su savjeti koje su mu davali 
stariji bili ispravni. Sad se kajao zbog svog nepromišljenog po- 
našanja, pa se kroz suze obratio Bogu: 


O Bože, imetak mi dade, ali njega sad nije, 
ako ga vratiti nećeš, neka smrt dođe što prije! 

Nažalost, mnogi ljudi sjete se dragoga Boga tek kada ih snađe 
kakva nesreća i kad su u nekoj nevolji, a dok uživaju u Božijim 
blagodatima i koriste se Njegovim dobrima, nemarni su i zabo- 
ravljaju na Milostivog. Kad uživaju u sreći i blagostanju, ne sje- 
ćaju se Boga, a u nesreći i jadu sjete Ga se, mole da im pomogne i 
spasi ih. Zaista je istina da smo mi ljudi nezahvalna bića! 

Uglavnom, ovaj mladić plačući je molio Boga: "O Gospo- 
daru, zaista Ti nisam zahvaljivao na blagodati koju si mi daro- 
vao, a sada sam zapao u nevolje! Molim Te da mi pomogneš i 
spasiš me siromaštva!" Znamo da je Bog milostiv i milosrdan i 
da se odaziva Svojim robovima kad su u nevolji i traže pomoć 
od Njega, ma koliko da su prije toga bili nemarni i nezahvalni. 
Tako se naposljetku smilovao i ovom mladiću. 

Danima i noćima mladić je upućivao dove, a jedne večeri 
zaspa s rukama podignutim na dovu i usni čudan san. 


Zaspa, a u snu začu nepoznat, moćan glas: 
"Blago je u Egiptu, tamo je tvoj spas! 

U Esipat kreni prije nego bude kasno, 

Bog se smilovao na tvoje siromaštvo; 

ondje na tebe čeka zakopano blago, 

dug je put pred tobom — na kraju bit će ti drago! 


Kad se probudi, mladić pomisli: "Eh, kakav san! Sanjao 
sam da mi Božiji glasnik kaže da trebam poći u Egipat i pro- 
naći ondje zakopano blago. Ipak, to je samo san, a glupo je 
vjerovati u snove..." 

Naredne noći opet usni isti san, a ujutro je dugo razmišljao 
o tome. "Nikad mi se još nije desilo da dva puta sanjam isti 
san", mislio je, 'nožda mi se Bog zaista smilovao, možda je 
san istinit i zbilja me čeka zakopano blago. Ako opet usnijem 
isti san, poći ću u Egipat." 


I treće noći sanjao je potpuno isti san: u Egiptu, na mjestu 
koje je jasno vidio, zakopano je blago koje pripada njemu. 
Ovog puta mladić je bio siguran da ga je dragi Bog putem sna 
uputio kako da se izbavi iz nevolje. Odluči da proda sve stvari 
iz kuće kako bi imao novca za put, te se zaputi u Egipat. 

Nakon dugog i napornog putovanja, umoran i iscrpljen, 
stiže u Egipat. Sad je još trebalo da pronađe ono mjesto koje 
je vidio u snu i provjeri da li je ondje zbilja zakopano blago. 
Bio je sretan što je napokon u Egiptu i iskreno je vjerovao da 
je njegov san istinit. 


Pun nade i vjere u Egipat stiže, 
nadao se da je svome blagu bliže; 

na skrovitom mjestu da se blago krije 
kamo ljudi nisu zalazili prije. 


Kad stiže u Egipat, mladić shvati da je usput potrošio sav 
novac. Nije imao čak ni toliko da ode u karavan-saraj i ondje 
prenoći. Pomisli da bi možda mogao ispričati nekome otkud 
i zašto je došao u Egipat, zatražiti nešto novca na zajam, pa 
vratiti kad nađe blago, ali znao je da bi se ljudi smijali takvoj 
priči. Razmišljao je: A možda bih mogao sjesti na ulicu i pro- 
siti. Dobri ljudi će mi nešto udijeliti, a onda ću moći platiti 
prenoćište i nahraniti se. Ovdje me ionako niko ne zna, nemam 
se čega sramiti, a sutra ću potražiti svoje blago." 

Ipak, odustao je od te namjere. Bilo ga je previše stid pro- 
sjačiti, te zato zaključi da mu onda nema druge nego da pro- 
vede noć napolju. "Šetat ću, uostalom, cijelu noć ulicama, i to 
je baš dobra prilika da upoznam grad", mislio je. 

Uskoro, međutim, osjeti silnu glad. Već drugi dan nije ništa 
jeo, a bio je veoma umoran i iscrpljen od dugoga puta. Malo 
porazmisli i shvati da će ipak morati prositi kako bi kupio sebi 

nešto za jelo. Zaključi da je najbolje da sačeka večer, onda će 
moći sjesti na ulicu i moliti prolaznike za nešto novca, a oni u 
mraku neće moći vidjeti koliko ga je stid. "Pokrit ću se preko 
glave svojim ogrtačem, i samo ću ispružiti ruku", razmišljao je. 


Stajao je na ulici, razmišljao dugo, 

čas bi jedno pomislio, a čas opet drugo; 
jednog trena mislio je: "Trpi svoju muku!"; 
a onda bi pomislio: "Ipak pruži ruku!" 


Jadni mladić šetao je čitav dan ulicama i razmišljao šta da 
čini, sve dok se polahko nije počelo smrkavati. Našao je pri- 
kladno mjesto, sjede ondje i poče prositi. Dugo je sjedio ispru- 
žene ruke, ali niko mu nije ništa udijelio. Mladić nije znao 
da je sultan naredio da se nakon jacija-namaza niko ne smije 
zadržavati na ulici, da ljudi moraju biti u svojim kućama, a 
svako ko se noću zatekne na ulici bit će uhapšen i kažnjen. 

Sjedio je na ulici tužan, gladan i umoran, kad osjeti nečiju 
ruku na svom ramenu. Na trenutak pomisli da mu se Bog 
smilovao i poslao nekoga da se pobrine o njemu: "Sigurno 
je neki dobar čovjek shvatio da sam stranac ovdje, pa mi sad 
želi pomoći, nahraniti me i ponuditi mi prenoćište." Okrenu 
se i shvati da pred njim stoji zapovjednik noćne straže. Visok 
i snažan čovjek pod oružjem gledao je mrko mladića i pitao 
se ko je on i šta uprkos zabrani radi noću na ulici. Iza njega 
stajalo je još nekoliko stražara, te odmah stadoše tući sirotog 
mladića. Udarci su pljuštali po njemu onako umornom i is- 
crpljenom. Pokušavao im je objasniti ko je, otkud i zašto je 
došao, ali stražari mu nisu dopuštali da govori. 

Nekoliko noći ranije neki lopovi opljačkali su nekoliko 
dućana, i zato je sultan naredio da niko ne smije noću izlaziti 
na ulicu. Mladić nije znao za to, a stražari su bili sigurni da je 

svako ko se noću zatekne na ulici sigurno lopov. Zato su tukli 
mladića bez milosti, i uzalud je bilo njegovo zapomaganje. Zapo- 
vjednik straže vjerovao je da svako zna za sultanovu naredbu, 
a lopov, kad bude uhvaćen, svakako neće tek tako priznati da 
je zaista lopov. 

Dok su ga stražari tukli, mladić je zapomagao i vikao: 
Smilujte se, tako vam Boga, ja nisam lopov! Sve ću vam obja- 
sniti, prestanite me tući!" Zapovjednik straže naposljetku se 
sažali, naredi da prestanu tući nesretnog mladića, pa mu se 
obrati: "Ako nisi lopov, šta onda noću radiš na ulici?" 

"Vjerujte mi, nisam lopov! Pogledajte me, zar vam ja ličim 
na lopova!", kroz plač je govorio mladić, "stranac sam ovdje, do- 
šao sam iz Bagdada. Imam nekog posla u Egiptu, i zaista nisam 
znao da se noću ne smije biti na ulici. Putujući ovamo potrošio 
sam sav novac, umirem od gladi, a ovdje ne poznajem nikoga. 
Htio sam prositi, ali bilo me previše stid. Uostalom, da sam 
zaista lopov, zar mislite da bih sjedio ovdje na ulici i čekao da se 
pojavite?! Da sam lopov, zar bih bio gladan i ovako iznuren?!" 

Zapovjednik straže upita ga zašto je došao u Egipat, pa 
mladić sve potanko ispriča. Kad sasluša mladićevu priču, za- 
povjednik straže stade se iz sveg glasa smijati, pa, držeći se od 
smijeha za stomak, reče: "Budalasti lopove, smisli barem neku 
laž u koju se može povjerovati!" Mladić se kleo da je rekao 
istinu, ali zapovjednik straže nije mu vjerovao: "Zaboga, pa 
ne misliš valjda da smo tolike budale da povjerujemo u takvu 
priču?! Zar je moguće da neko bude toliko glup da zbog sna 
proda sve što ima i zaputi se čak iz Bagdada u Egipat, vjerujući 
da ga ovdje čeka zakopano blago?!" 

Stražari onda odvedoše mladića u tamnicu, a sutradan ga 
izvedoše pred sultana. Mladić ispriča sultanu sve o sebi i objasni 
zašto je došao u Egipat. Sultan je bio milostiv i pošten čovjek, 

a posebno je imao dara da ocijeni ljude. Osjećao je da mladić, 
koliko god njegova priča bila nevjerovatna, ipak govori istinu. 
Sultan se onda obrati stražarima: "Zašto ste pretukli ovog jad- 
nog nedužnog mladića?! Zar nije bilo očito da je stranac! Zar 
bi pravi lopov sjedio noću nasred ulice i čekao kad će naići 
straža!" 


0n nije iz bande sto je noću krala, 
to je samo jedna naivna budala! 


A onda sultan reče mladiću: "Zar bi pametan čovjek zbog 
sna, makar se taj san triput ponavljao, rasprodao svoj imetak, 
ostavio svoju domovinu i zaputio se u tuđinu?! Ti kao da ne- 
maš ništa u glavi! Postoji li iko na ovome svijetu ko se oboga- 
tio zahvaljujući snu! I ja sam nekoliko puta sanjao da me na 
jednom dalekom mjestu čeka zakopano blago, ali nisam bio 
tolika budala da povjerujem u san." 


Nekoliko noći sanjao sam stalno: 

u Bagdadu čeka me blago zakopano; 
i kuću bih mogao opisati jasno 

pred kojom se krije silno blago krasno. 
Isti san sam sanjao skoro svake noći, 
al' ne htjedoh zato u tuđinu poći! 


Slušajući sultana kako opisuje kuću koju je sanjao, mladić 
pomisli kako je ta kuća posve ista kao kuća njegovog oca u 
Bagdadu. Sultan na kraju reče: "Da, sanjao sam, dakle, mno- 
go puta da se ispred kuće u Bagdadu koju sam ti opisao, u 
vrtu ispod jednog suhog stabla, krije silno blago, ali nije mi na 
pamet padalo da povjerujem u san i podem u Bagdad. Zato, 
vrati se u svoju zemlju, započni novi život među svojim prija- 
teljima i prođi se snova o zakopanom blagu." 


89 


Mladiću je odjednom postalo jasno da je kuća iz sultano- 
vog sna upravo njegova kuća, a u vrtu ispred kuće zbilja se 
nalazilo staro i osušeno stablo. Onda se mladić pokloni pred 
sultanom i reče: "Zahvaljujem na ukazanoj milosti. Vraćam se 
kući i sad znam da sam našao baš ono što sam tražio." Sultan 
ga pogleda sažaljivo, bilo je jasno da je uvjeren kako je mladić 
skrenuo s pameti, ali momku to sad nije bilo važno. "Neka 
misli o meni šta god hoće, važno je da će se moj san ostvariti", 
pomisli. 

Sultan dade mladiću nešto novca da mu se nađe usput, 
i ovaj sav sretan krenu nazad kući u Bagdad. Cijelim putem 
pjevao je od sreće i nije skidao osmijeh s lica. Čim stiže kući, 
posiječe staro stablo u dvorištu, i ispod njegovog korijenja 
nađe sanduk pun zlatnika. Bilo je tu mnogo više novca nego 
u očevoj ostavštini koju je onako proćerdao. Mladić je sad bio 
jedan od najimućnijih ljudi u Bagdadu. 

Ipak, iz svega što mu se desilo izvukao je pouku. Odlučio 
je dio novca uložiti u trgovinu, postao je trgovac i nastojao 
je poštenim radom i sam nešto zaraditi. Nije više, naravno, 
trošio novac u besmislice, a u znak zahvalnosti Bogu do kraja 
života bogato je pomagao sirotinju, škole i sirotišta. 

Šejh koji je 


jahao na lavu 


davna vremena u jednom dalekom gradu živio je neki 
mladi derviš. Posvetio je svoj život učenju i stjecanju zna- 
nja i namjeravao je, s Božijom pomoći, postati veoma učen. 
Cuo je mnogo pričao o šejhu Ebul-Hasanu Harakaniju i žarko 
je želio upoznati tog čuvenog šejha. Godinama se pripremao 
da krene na put i potraži šejha. Želio je, ustvari, postati jedan 
od njegovih učenika. Naposljetku, mladi derviš skupio je do- 
voljno hrabrosti i pošao je na put potražiti šejha Harakanija. 


Preko planina i kroz mnoge doline 
tražio je šejha, da ga želja mine. 


Idući pješice, s torbom na leđima i mješinom vode za pa- 
som, mladi derviš prevalio je golemi put, prešao mnoga brda 
i spustio se u mnoge doline. Vodila ga je ljubav prema šejhu, 
pa nije osjećao umor ni teškoće putovanja. Jedino o čemu je 
mislio bio je susret sa šejhom. Znao je da mu je svakim kora- 
kom sve bliže, te mu se i umor na ovom putu činio slatkim. 
Na putu stjecanja znanja mladi derviš nije žalio ništa žrtvovati. 
Smatrao je da je znanje vrjednije što se čovjek više pomuči dok 
ga stekne. 


Napokon, mladi derviš stiže u šejhov grad i potraži šejhovu 
kuću. Bio je silno radostan i poletan, veseo što je stigao na 
cilj. Pokuca na vrata šejhove kuće. Otvori mu šejhova žena, pa 
kad ugleda nepoznatog mladića, upita: "Ko si ti i koga tražiš?" 
Bilo je jasno da je srdita i mladiću se obraćala osorno i grubo. 
Mladi derviš pomisli: "Ovo nipošto ne može biti šejhova žena. 
I najneotesanija osoba bi nakon toliko godina života sa šejhom 
naučila kako se treba ophoditi prema gostima i ne bi se ljudi- 
ma ovako grubo obraćala." Mladić onda upita: "Zar ovo nije 
kuća šejha Harakanija?" "Jeste, ovo je njegova kuća", odgovori 
žena, "a sad brzo kaži šta hoćeš i zašto si došao; imam posla i 
ne da mi se gubiti vrijeme s tobom!" 

Zbunjen i začuđen, mladić joj objasni: "Ja sam mladi 
derviš i došao sam izdaleka posjetiti šejha. Prevalio sam veli- 
ki put da bih postao šejhov učenik. Je li šejh sada kod kuće?" 
Ne", odgovori žena, "šejh trenutno nije kod kuće, izašao je 
nekamo. A tebi mogu reći da si se uzalud mučio i prelazio 
toliki put! Toliko si putovao samo zato da bi posjetio šejha?! I 
ko je, uostalom, šejh! Obični čovjek poput svih ostalih ljudi! 
Ustvari, kamo sreće da je on poput drugih ljudi; pametan 
čovjek ne bi se nipošto bavio budalaštinama kakvim se on 
bavi!" 

Mladić se zaprepasti i reče ženi: "Kako smiješ tako govoriti! 
Šejh je poseban čovjek i njega ne trebaš porediti s drugim lju- 
dima! Došao sam ga posjetiti jer se želim okoristiti njegovim 
znanjem i mudrošću." 

Zena se na te riječi mladog derviša stade grohotom smijati, 
pa reče: "Okoristiti se njegovom mudrošću?! Zaista smiješno... 
A šta to on zna što ti ne znaš? Još nisam čula da je on rekao 
nešto pametno i podučio druge nečemu zaista vrijednom. 


Izgleda da si ti prava budala." 

Žena reče: "Momče, zbilja si budala; 
toliki si put prešao — ta to nije šala! 
Pametnijeg posla nemaš u životu svome 
već na noge dolaziti šejhu blesavome; 
možda ti je pamet svu oduzeo vrag, 


pa šejh ovaj beskorisni tolko ti je drag! 


Mladić se sad već naljuti, ali žena se nije prestajala smijati 
i izrugivati se i s mladim dervišem i sa šejhom. Iz poštovanja 
prema šejhu mladić joj nije htio reći ništa ružno, ali u njemu je 
kipjelo od bijesa. Žena. KJE nije prestajala da se smije 
i vrijeđa čejba: "Šejh kažeš?! To je obični prevarant koji vara 

sahdiće) oš gluplje nego što je on! Mene, međutim, nije us- 
pio m— i ne dopuštam mu da mi napuni glavu svojim 
budalaštinama. Naučila bih ja pameti stotinu takvih šejhova 
i derviša! Tvoj šejh ne zna ništa o životu; on je obična naivna 
budala!" 

Onda žena poče savjetovati mladog derviša da se odmah 
vrati kući i zaboravi na šejha, inače će mu šejh napuniti glavu 
raznim glupostima koje će mu upropastiti život. Govorila je 
dervišu da je on još mlad i ne shvata u kakvoj bi se opasnosti 
mogao naći, i uvjeravala ga je da je za njega najbolje da se 
smjesta vrati odakle je i došao. 

Mladić sad izgubi strpljenje i odluči odgovoriti ženi istom 
mjerom: "Sad si prevršila svaku mjeru! Šejh je istinsko sunce 
vjere, a ti ga tako vrijeđaš! Sretan sam što sam prevalio toliki 
put da ga vidim, a ti bi da zatruješ izvor s koga želim piti! 
Bestidnice, umjesto da si sretna što si šejhova žena, ti ga vri- 
jeđaš i govoriš o njemu sve te ružne stvari!" Pošto odgovori 
šejhovoj ženi na njene uvrede, mladi derviš je upita: "A sad mi 
kaži gdje je šejh i kako ga mogu naći?" 

Žena mu ljutito odgovori: "Otkud ja znam u koju se rupu 
zavukao! Idite k vragu i ti i on! Sam ga potraži, pa proćerdaj 
svoju mladost s njim! Rekla sam ti ono što treba da znaš, ali ti 
me nisi htio saslušati." 

Mladić se onda udalji od šejhove kuće i krenu u grad. Pitao 
je prolaznike za šejha, dok mu neko ne reče da je vidio šejha 
kako na brdu iznad grada skuplja suha drva za ogrjev. Mladi 
derviš odmah se zaputi na to brdo. Usput je razmišljao o šejho- 
voj ženi i njenoj lošoj naravi. Čudio se kako šejh ima strpljenja 
da živi s njom i pitao se zašto se šejh ne razvede od tako zle i 
odurne žene. 


Zašto ovaj dični čovjek, prvak vjere znani 
dopušta da s takvom ženom prolaze mu dani! 


Onda mladić pomisli da je prenaglio i reče sebi: A mož- 
da ja ipak prebrzo donosim zaključke. Šejh najbolje zna 
zašto živi s tom ženom. Sigurno se u tome krije neka mu- 
drost, inače je šejh ne bi uzeo za ženu. Ako je šejh već trpi, 
za to sigurno postoji neki dobar razlog." Onda opet pomisli 
da je šejhova žena jednostavno zla i poče sažalijevati šejha: 
Ne, ne može ipak postojati dovoljno dobar razlog da neko 
živi s onakvom ženom. Nema tu nikakve skrivene mudro- 
sti. Jadni šejh sigurno se boji one jezičare, pa se ne smije 
razvesti od nje. Niko na svijetu ne bi trpio onakvu ženu. 
Zaista ne shvatam kako to da je šejh još uvijek u braku s 
njom." 


Njih su dvoje kao melek i odvratni vrag, 

pa zar melek davolu da prelazi prag! 

Ako ne možeš prijatelja imati za saputnika, 

zar je mudro na put povest drumskog razbojnika! 

Zabavljen takvim mislima, mladić odjednom ugleda šej- 
ha kako mu dolazi ususret. Mladi derviš nije mogao vjerovati 
svojim očima: šejh mu se približavao jašući na leđima straš- 
nog pustinjskog lava! Mladić je sa zaprepaštenjem, širom 
otvorenih usta, gledao taj prizor. Znao je da Bog dopušta 
Svojim dobrim robovima da izvode svakojaka čuda, ali ni- 
kad prije nije vidio čovjeka kako jaše lava. Mladi derviš tad 
pomisli: "Bog mi se smilovao i dopustio mi da ovo vidim. 
Kamo sreće da šejhova žena ovo vidi; onda više ne bi govorila 
onakve stvari o šejhu!" 

Jašući na leđima lava, šejh se, sa širokim osmijehom na 
licu, približavao mladiću. Na lava je natovario svežanj suha- 
raka koje je sakupio na brdu, a u ruci je umjesto biča držao 
golemu živu zmiju. Kad mu šejh priđe dovoljno blizu, mladić 
shvati da šejh već zna sve ono što se mladom dervišu usput 
motalo po glavi. 

I zaista, šejh ispriča mladiću sve ono što mu se putem de- 
šavalo, prepriča mu razgovor sa šejhovom ženom i spomenu o 
čemu je sve mladić razmišljao dok je tražio šejha. Mladi derviš 
je sa strahopoštovanjem gledao preda se. Onda mu šejh reče: 
"Znaj, mladiću, da je ono o čemu si dolazeći ovamo razmi- 
šljao šejtanska spletka. Zar bih, da ne trpim onakvu ženu, bio 
od Boga počašćen ovakvom milošću i zar bi mi bila data ova 
sposobnost kakvu si vidio?! Vjeruj mi da sam zahvaljujući str- 
pljivosti sa onakvom ženom zaslužio takav stupanj da mogu 
uzjahati lava i u ruke uzeti živu zmiju." 

Mladi derviš pažljivo je slušao šejha. Znao je da ovaj mudri 
čovjek govori istinu. Šejh ga onda posavjetova: "Dobri mladi- 
ću, prešao si tako dalek put da bi me sreo, pa zapamti moju 
prvu lekciju: da bi dosegao visok položaj kod Boga, moraš 
biti strpljiv i spreman da podneseš svako iskušenje. Onaj ko 

želi posjetiti Kabu ne smije se plašiti dužine puta, prepreka ni 
drumskih razbojnika." 

Mladi derviš tad priđe i poljubi šejha u ruku. Sad je znao 
da onaj ko želi okusiti med ne smije imati straha od pčelinje 
žaoke. 

A i mi smo kroz ovu priču o velikom šejhu Harakaniju 
naučili da je Božija nagrada onima koji su strpljivi u nesreći 
i tegobi velika. Nevolje koje nas u životu pogađaju često su 
iskušenja, pa ih moramo podnijeti s vjerom u Boga i nadajući 
se da ćemo ako budemo strpljivi biti za to nagrađeni i da će 
nam biti oprošteni naši grijesi. 


Partija šaha 


davna vremena živio je jedan car koji je jako volio 
igrati šah. Koristio je svaku priliku da sa nekim od svo- 
jih dvorjana i vezira odigra partiju šaha. I ovaj car je poput 
drugih careva imao dvorsku ludu — čovjeka koji ga je uvese- 
ljavao svojim šalama, dosjetkama i pričama. Dvorska luda 
mogao je uglavnom reći sve što je htio. Njegove riječi niko 
nije uzimao ozbiljno, i svi su ono što bi on rekao shvatali kao 
šalu. Da je neko od carevih dvorjana rekao isto što je govorio 
dvorska luda, car bi se sigurno žestoko naljutio i naredio bi 
straži da bace u tamnicu ili čak ubiju tog dvorjanina. 

Jednog dana caru se baš igralo šaha, ali na dvoru u tom 
trenutku nije bilo nikoga ko bi mu mogao biti dostojan supar- 
nik. Naposljetku, car pozva dvorsku ludu i zatraži da odigraju 
partiju šaha. "Uredu", reče dvorska luda, "igrat ćemo, ali pod 
jednim uvjetom." 

Car pomisli kako je dvorska luda sigurno opet smislio 
neku šalu, pa upita o kakvom uvjetu se radi. Dvorska luda 
reče: "Igrat ću, ali pod uvjetom da se ne naljutiš ako te 
pobijedim." Car kroz smijeh reče: "Ti da me pobijediš?! 
Pa mene još nikada niko nije matirao, a dobro znaš da sam 
odigrao bezbroj partija." Dvorska luda mu odgovori: "Da, 
ali zar nisi pomislio da je tvoje dvorjane strah igrati šah 
protiv tebe. Svako se plaši da ćeš se naljutiti ako te pobijedi, 

i zato namjerno gube. A ti zato misliš da ti u šahu niko nije 
ravan." 

Caru nije bilo drago to čuti, ali proguta svoju srdžbu i reče: 
Uredu, sad ću ti pokazati kakav sam šahist. Matirat ću te u tri 
poteza, a ti se potrudi da odigraš najbolje što znaš." "To ćemo 
još vidjeti", reče dvorska luda, "a ti ne zaboravi da si obećao da 
se nećeš ljutiti ako izgubiš." 

Počeše igrati šah, i car je odmah pokušao napasti svim si- 
lama, ali se dvorska luda odlično branio, a onda odigra neko- 
liko vještih poteza i matira cara. Kad car shvati da je izgubio, 
veoma se naljuti, pa stade šahovskim figurama gađati dvorsku 
ludu. Dvorska luda skakutao je uokolo nastojeći izbjeći udar- 
ce, i kroz smijeh je dobacivao caru: "Eto, bez mnogo muke 
sam te pobijedio! Sad si barem vidio šta je prava igra! I zašto 
se ne držiš svog obećanja? Rekao si da se nećeš ljutiti, a sad me 
gađaš figurama! Mudri stari ljudi su rekli da obećanjima careva 
ne treba vjerovati!" 

Ne prestajući ga gađati, car reče: "Imao si sreće i to je sve! 
Na trenutak sam se zamislio u vezi s nekim državnim stvari- 
ma, a ti si iskoristio moju nepažnju i matirao me. Ako zaista 
misliš da si bolji od mene, dođi i odigrajmo još jednu partiju!" 

Dvorska luda mu odgovori: "Ne, meni je ova pobjeda do- 
voljna za narednih sedam godina! I ne pada mi na pamet da 
te opet pobijedim, jer ne želim da me ponovo gađaš figurama. 
Uostalom, ako se tako brzo iznerviraš, bolje da uopće ne igraš 
šah." 

Car je navaljivao i navaljivao da igraju ponovo, i dvorska 
luda naposljetku pristade: "Uredu, odigrajmo još jednu par- 
tiju. Znam da ćeš ako izgubiš opet izgubiti živce i početi me 
gađati, ali šta se tu može. Znaš kako kažu: ne ujeda škorpija 
zato što drugima želi zlo, već zato što joj je priroda takva." 

SOho, još me porediš i sa škorpijom!", negodovao je car, a 
dvorska luda reče: "Ja se samo podsjećam mudrih narodnih 
izreka." 

Uglavnom, car i dvorska luda sjedoše da odigraju još jednu 
partiju šaha. Dvorska luda opet brzo pobijedi cara. Car je sad 
već bio zaista bijesan, tako da je sav drhtao od srdžbe. Vidjevši 
to, dvorska luda pobježe u jedan ugao sobe, dograbi jorgane 
koji su se tu nalazili, pa se pokri sa sedam jorgana. 


Luda brzo skoči, od cara u stravi, 
pa sa sedam jorgana pokri se po glavi; 
šćućuri se luda pod jorgane skupe 
da se tako spasi od careve ljutnje. 


Car je u čudu gledao šta luda čini. Sve to bilo mu je smiješ- 
no, ali se pomalo i zabrinu da njegov miljenik nije možda sišao 
s uma. Zbunjen upita: "Ludo blesava, šta to radiš?! Zašto se 
skrivaš pod jorganima, i to čak pod sedam jorgana?! Skrenuo 
si s uma ili je to neka smicalica?" 

Dvorska luda odgovori: "O matirani care, niti sam poludio 
niti sam smislio neku šalu! Trebalo bi da znaš zašto sam se 7a- 
vukao pod jorgane!" "Ne, zaista ne shvatam!", reče car. 

Onda dvorska luda objasni: "Kad sam te prvi put pobije- 
dio, toliko si se naljutio da si me gađao šahovskim figurama. 
Sad kad sam te opet pobijedio ne smijem ni pomisliti šta bi mi 
mogao učiniti. Ne smijem ti reći istinu u oči. Zato se moram 
skriti pod jorgane da bih ti rekao istinu." 


Istinu ću reći ako jorgani me kriju, 

jer gledaš me pogledom iz kog munje biju; 
pobijedih te, mada znadoh da to ne smijem, 
eto zašto, care, pod jorgan se krijem. 


99 


Car se nasmija ludinim riječima, pa kaza: "Izađi i ne plaši 
se! Nije važno, priznajem da si dobar šahist." "Uredu, izaći 
ću, ali prvo ovako sakriven želim reći još nešto", reče dvorska 
luda. "Samo kaži sve što ti je na srcu!", smijući se odgovori 
MU car. 

Luda izađe ispod jorgana i reče: "Znaš, ja uopće ne igram 
naročito dobro šah. Mislim da bi me svako dijete lahko ma- 
tiralo. Tebe sam, međutim, pobijedio zato što ti igraš još gore 
od mene. Io što te dosad niko nije pobijedio jeste zato što se 
tvoji dvorjani plaše igrati ozbiljno protiv tebe. Ali, za tebe bi 
bilo bolje da protiv tebe igraju najbolje što znaju, jer tako bi i 
ti nakon nekog vremena postao dobar šahist." 

Car se načas zamisli, pa reče: "Da, zaista imaš pravo. Isti- 
nu treba prihvatiti čak i kad je gorka. Ili kad je kazana ispod 
sedam jorgana." 

"Sad kad si se složio sa mnom, hajdemo odigrati još jednu 
partiju šaha", reče dvorska luda, pa sjede nasuprot šaha i počeše 
na šahovsku ploču slagati figure. 

Priča o tri ribe 


U jednom jezercetu živjele nekad tri ribe. Bile su ondje 
veoma sretne i jako su voljele svoje jezero. Nisu mogle ni 
zamisliti da žive negdje drugo. Bile su spremne izdržati svaku 
muku i nevolju, samo da ne napuštaju svoje voljeno jezero. 

Sudbina je htjela da nekoliko ribara jednog dana dođe na 
pecanje na to jezero. Jako su se obradovali kad su opazili u je- 
zeru tri ugojene ribe. Razgovarali su o tome kako će ih sigurno, 
bez mnogo muke upecati, i unaprijed su se radovali dobrom 
ulovu. 

Ribe su čule njihov razgovor i veoma su se zabrinule. Iako 
je postojao potok kojim se moglo pobjeći iz jezera, njima 
se nije napuštao vlastiti dom. Ipak, najmudrija među njima 
shvatila je da, ako želi spasiti svoj život, mora pobjeći iz jezera. 
Ni njoj se nije napuštalo jezero, ali kakva korist od jezera ako 
je ribari upecaju? Prvo je htjela pozvati i svoje prijateljice da 
pobjegnu skupa, ali onda odustade od te namjere. 


Reče: "Sa njima se savjetovat neću, 

reći će mi da se uzdam u sudbu i sreću; 
ako savjet želiš, pametnog potraži, 

što budala kaže za savjet ne važi. 


Mudra riba ovako je razmišljala: "Ako pozovem svoje pri- 
jateljice da pođu sa mnom, znam da neće htjeti i da će i mene 

odgovarati od te namjere. Možda me čak i uvjere da ostanem s 
njima, a onda ćemo skupa nastradati. Najbolje da pobjegnem 
i uopće im se ne javim." 

Mudra riba je znala da će ribari svakog časa baciti mreže 
u jezero, pa odluči što prije pobjeći. Njene prijateljice vidješe 
kako odlazi, ali uopće se nisu obazirale na to. Tako mudra 
riba pobježe iz jezera u potok, onda u neku rijeku, a iz rijeke 
u more. Kad stiže u more, shvati da joj je tu svakako mnogo 
ljepše nego u njenom jezeru. Dok je živjela u jezeru mislila je 
da na svijetu ne postoji bolje mjesto, a sad je stigla u prostrano 
more puno hrane, mnogo ljepše i za život ugodnije od njenog 


jezera. 


Širokoga mora riba napokon se dokopala, 
nakon što je dugo rijekom putovala; 
mnogo muke i nevolje na putu je snađe, 
naposljetku ipak utočište divno nađe. 


A šta je bilo sa druge dvije ribe? Kad su ribari zabacili svo- 
je mreže u jezero, odlučni da pošto-poto uhvate ribe, one su 
shvatile da su trebale pobjeći sa svojom drugaricom. Jedna od 
te dvije ribe bila je manje naivna od druge, pa odluči da se, 
kad već nije na vrijeme pobjegla, pokuša barem sada nekako 
spasiti. Odluči se pretvarati da je mrtva, nadajući se da tim 
lukavstvom može spasiti život. Znala je da to može biti veoma 
opasno, ali ipak izroni na površinu jezera i okrenu stomak ka 
nebu, pretvarajući se da je mrtva. Jedan ribar je izvuče iz vode, 
pogleda je i reče svojim drugovima: "Šteta; lijepa riba, ali sad 
kad je mrtva, nama je beskorisna." Onda baci ribu na pijesak, 
a ona se neko vrijeme pritajila i ležala je ukočeno kao da je 
zaista mrtva. Ribari onda svu pažnju usmjeriše na treću ribu, 
a ova riba koja se pravila mrtva to iskoristi te se, neopaženo i 

krišom, izmigolji i vrati se nazad u jezero. Ondje se pritaji u 
plićaku tako da ribari nisu ni primijetili da je tu. 

A treća riba, naivna i lahkovjerna, nije se niti pokušala spa- 
siti. Istina, neko vrijeme izmicala je ribarima, ali je napokon 
uloviše u mrežu. Jedan ribar spremi je u svoju torbu, a onda 
ribari podoše nazad u grad. Nesretna riba još neko vrijeme se 
koprcala u torbi, mada je znala da je već prekasno. Čak ii da se 
uspjela izvući iz torbe, našla bi se na suhom, a znamo da ribe 
mogu živjeti samo u vodi. Jadna riba sad se kajala zbog svoje 
nepromišljenosti, ali bilo je kasno za kajanje. 

Eto, ova priča o ribama uči nas nekim zbilja važnim stva- 
rima. Čovjek mora koristiti svoju pamet i um, nastojati uvijek 
na vrijeme uočiti opasnost i pronaći rješenje prije nego se ne- 
volje dese. Kad nas pogodi nesreća koju smo mogli spriječiti 
da smo koristili pamet, od kajanja tad nema koristi. Zato, na- 
stojmo uvijek koristiti što bolje svoj razum i pamet, te ogro- 
mne blagodati koje nam je dobri Bog darovao. Ne budimo 
poput ljudi koji čitav svoj život prožive čineći grijehe i loša 
djela, a pokaju se kad shvate da im je došao smrtni čas. Njiho- 
vo pokajanje beskorisno je baš poput kajanja čovjeka koji na 
vrijeme nije koristio pamet, pa je dopustio da ga snađe nesreća 
koju je mogao spriječiti. 

Komarac i vjetar 


ožiji poslanik hazreti Sulejman, a.s., bio je od dragoga 

Boga počašćen darom da razumije jezik ptica i svih životi- 
nja. Mogao je čak razgovarati i sa prirodnim silama, s vjetrom, 
vodom, vatrom..., i sve one su ga slušale i bile mu pokorne. 
Mnogo je lijepih i poučnih priča koje kazuju o razgovorima 
hazreti Sulejmana, a.s., sa životinjama, a priča o komarcu i 
vjetru je jedna od najljepših među njima. 

Neki komarac sjedio je jednog jutra na listu ruže i sunčao 
se na proljetnom suncu. Pijuckao je jutarnju rosu sa lista i 
istinski uživao, kad odjednom zapuha snažan vjetar. Slabog i 
sitnog komarca vjetar umalo što ne otpuha sa lista. Komarac 
se što je mogao čvršće držao za ružin list, činilo se da će ga 
vjetar svakog trena odnijeti u visine, a onda bi sigurno bilo 
svršeno s njim. Siroti komarac u životu nije osjetio takav strah. 
Vjetar, istina, i nije bio naročito snažan; bio je to tek obični 
jutarnji povjetarac, ali komarcu se činio kao najgora moguća 
oluja. Uglavnom, teškom mukom i krajnjim naporom, koma- 
rac je nekako uspio da se zadrži na listu. 

Vjetar napokon ode dalje, a komarac izađe ispod lista pod 
koji se bio skrio, pa, srdit i još uvijek dobrano uplašen, poče 
grditi vjetar: "Ovo zaista nema smisla! Vjetar je zbilja pravi 
nasilnik i bez ikakvog razloga nanosi nam zlo! Mi komarci, 
mravi, mušice i ostali insekti stradamo od njega, a nikada mu 

ništa loše nismo učinili. Što je najgore, nikad ne znaš kad će 
vjetar zapuhati i odnijeti te sa sobom! Njegovo nasilje ne može 
se više trpjeti! Najbolje da odem hazreti Sulejmanu i požalim 
se na vjetar. On će sigurno kazniti tog nasilnika i stati u zaštitu 
nas slabih." 

Komarac onda krenu na put. Letio je nekoliko dana, pre- 
valio put kakav nikad prije nije, ali naposljetku stiže na dvor 
hazreti Sulejmana, a.s. Komarac stupi pred hazreti Sulejmana, 
nazva mu selam i izrazi svoje poštovanje, a onda reče da ga 
čudi to što hazreti Sulejman, poznat kao najpravedniji i naj- 
milostiviji vladar, dopušta da u njegovoj zemlji slabi stradaju 
od nasilnika. 


Sulejmane, poznat si po pravednosti svima, 
pravo sudiš i ljudima, i vilama i džinnima; 
u kraljevstvu tvome gdje pravednost vlada 
zar da samo ja bez krivice stradam! 


Hazreti Sulejman, a.s., nije shvatao o čemu komarac govori, 
pa začuđen upita: "Šta mi ustvari želiš reći, komarčiću? Naravno 
da ću te zaštititi, ali moraš mi objasniti o čemu se radi; ko to 
uznemirava tebe slabog komarca i nanosi ti nepravdu? Kakva 
te nevolja pogodila i šta te toliko naljutilo?" 

Komarac se, uznemiren i ljutit, nije prestajao jadati: 
"Kakva me nevolja pogodila?! Pa da, ti nikad i ne razmi- 
šljaš o nama jadnim komarcima! Staješ u zaštitu svih slabih 
na ovome svijetu, a zar ima iko slabiji i nezaštićeniji od nas 
komaraca! Stradamo nedužni, a nema nikoga da nas zaštiti! 
Valjda ćeš tek kad nas posve nestane shvatiti da si nas trebao 
zaštititi!" 

Sulejman, a.s., se nasmija i reče: "Objasni mi napokon šta 
ti se desilo. Nikako da pređeš na stvar. Tako si sitan i slabašan, 

a toliko pričaš! Smiri se i polahko mi objasni kakva te nevolja 
snašla, kako da ti pomognem i šta želiš od mene?" 
Želim samo pravdu i ništa drugo!", reče komarac. 
Hazreti Sulejman, a.s, kroz smijeh reče: "Opet počinješ! 
Shvatio sam da si došao ovdje jer tražiš pravdu. A sad mi objasni 
šta se desilo i kako da ti pomognem." 


O ti koji hoćeš da ti sudim pravedno, 
objasni mi kakvo te pogodilo zlo! 
Shvatam da ti nepravdu nanio je jači, 
al' kaži mi ko je onaj ko te tlači? 
Možda neki džinn je nanio ti zlo; 
Samo kaži koji, sredit ćemo to! 


Komarac nato reče: "A ko je spominjao džinne?! Oni mi 
nisu učinili ništa loše. Uopće i ne obraćaju pažnju na mene 
ovako sitnog i neuglednog." 

"Ko ti je onda nanio zlo? Objasni mi već jednom! Ko to u 
mome kraljevstvu smije nanositi nepravdu drugima, naročito 
tebi tako slabašnom?!", upita hazreti Sulejman, a.s. 

Komarac onda objasni: "Vjetar je taj nasilnik; živim u stra- 
hu od njega i plašim se da će me jednom odnijeti visoko u 
nebo, a ti znaš da bi to bio moj kraj." 

Kad shvati o čemu se radi, hazreti Sulejman se na trenutak 
zamisli, pa reče: "Uredu, postupit ću po Božijoj pravdi. Ali, 
znaš, ne mogu presuditi ako i optuženi nije ovdje. Moram sa- 
slušati obje strane, čuti šta on ima reći u svoju odbranu, inače 
ne bih bio pravedan sudija." 

"Ne shvatam šta želiš reći", uplaši se komarac, "kako misliš 
to da moraš pozvati i drugu stranu?" 

Hazreti Sulejman, a.s., odgovori: "Presuda neće biti pra- 
vedna ako ne pozovemo i vjetar da dođe ovamo. Moramo čuti 

šta on ima reći o svemu, vidjeti da li je bio svjestan da ti čini 
nepravdu, saslušati njegovo opravdanje..." Onda hazreti Sulej- 
man ustade i pozva vjetar da dođe. Odmah se začu huk vjetra, 
koji je čuo hazreti Sulejmanov poziv i bez pogovora mu se 
smjesta odazvao. 

Vidjevši da vjetar stiže, komarac brže-bolje izleti kroz pro- 
zor i stade bježati što je brže mogao. Hazreti Sulejman, 2.s., 
nasmija se i pozva ga natrag: "Ali šta ti je?! Zašto bježiš, pa sad 
si pod mojom zaštitom!" 

Komarac se samo osvrnu na njega, pa reče: "Da, ali dok 
vjetar to shvati, za mene će biti prekasno!" 

Hazreti Sulejmanu, a.s., dopadoše se te komarčeve riječi, 
iskreno i od srca se nasmija i obeća nesretnom komarcu da će 
narediti vjetru da ga više ne uznemirava. 

Sultan Mahmud 


i razbojnici 


Pe se da je sultan Mahmud jednom kasno noću sam iza- 
šao u šetnju, kad se u jednoj uličici odjednom suoči sa 
skupinom razbojnika. Oni mu prepriječiše put i upitaše ga: 
"Ko si ti i šta radiš ovdje ovako kasno?" 

Sultan Mahmud znao je da tako kasno na ulici ne može 
sresti nikoga drugog osim razbojnika i pljačkaša. Pomisli da je 
najbolje da im kaže da je i sam razbojnik. 

Razbojnici mu nato rekoše: "Ako si i ti jedan od nas, pri- 
druži nam se i kreni s nama u pljačku. Večeras namjeravamo 
opljačkati jedno veoma važno mjesto. Zato je bolje da nas je 
što više na okupu." 

Sultan Mahmud prihvati poziv i pođe s njima. Putem 
mu jedan od razbojnika reče: "Svako od nas lopova posebno 
je vješt u nekom poslu koji olakšava krađu. Tako se među- 
sobno pomažemo i lakše pljačkamo. Kaži nam, čemu si ti 
vješt?" 

Sultan Mahmud odgovori: "Kažite mi prvo vi, jedan po 
jedan, svoje vještine, a onda ću vam ja kazati šta znam raditi. 
Uostalom, ja sam vam se posljednji pridružio." 

Lopovi se složiše, pa jedan reče: "Ja imam naročito dobar 
sluh. Cujem svaki i najslabiji glas ili šum, čujem ono što drugi 

ljudi ne mogu čuti. Također, razumijem govor životinja. Tako, 
kad pas zalaje, ja znam šta govori." 

Drugi kaza: "Ja imam posebno oštar vid. Kao soko, i iz naj- 
veće daljine mogu sasvim jasno sve vidjeti. Tako, naprimjer, 
sretnem li u najernjem mraku nekog čovjeka, sutra ga mogu 
lahko prepoznati na ulici između stotinu ljudi." 

I ostali lopovi pohvališe se svojim sposobnostima. Tako 
jedan reče da je nevjerovatno vješt u kopanju zidova i da je u 
stanju probiti brzo svaki visoki zid, pa tako lopovi mogu sa- 
vladati svaku prepreku koja se nađe pred njima. Drugi kaza da 
ima naročito osjetljiv njuh. Pohvali se da može osjetiti i pre- 
poznati svaki miris i da po mirisu može naći sakrivenu stvar 
makar se ona nalazila i pod zemljom. Naredni lopov reče: "Ja 
sam vješt u pletenju merdevina od konopaca i penjanju uz ko- 
nop. Taman da objesiš nešto nasred nebesa, ja se mogu ispeti 
da to dohvatim." 

I tako, svaki lopov kaza u čemu je vješt, pa dođe red i na 
sultana Mahmuda. 


Pitali su, ne znajući da je Mahmud car: 
A sada nam kaži kakav imaš dar?" 


Sultan Mahmud bio je zadivljen vještinama ovih lopova 
i znao je da mora kazati kako posjeduje neku još čudniju 
vještinu. A onda se dosjeti i reče: "Ja u svojoj bradi imam 
naročitu vještinu. Pomoću svoje brade mogu spašavati ljude 
iz zatvora." 

Lopovi se začudiše i uglas rekoše: "Kakva čudna vještina! 
Kako misliš da bradom možeš spasiti nekog iz zatvora, ne 
shvatamo?!" 

Sultan Mahmud im objasni: "Ako se neko nađe u zatvoru, 
ja se samo počešem po bradi, i ovaj smjesta bude na slobodi." 

Razbojnici se tome silno obradovaše i kazaše: "Odlično, 
samo nam je još falio neko s takvom vještinom. Sad se više ne 
moramo ničega plašiti, jer ako nekog od nas i uhvate u pljački, 
ti ćeš ga spasiti." 

A onda jedan od razbojnika reče: "A sad je dosta priče! 
Večeras idemo opljačkati sultanov dvor i trebamo požuriti, 
uskoro će zora." 

Zadovoljni što su našli još jednog druga s naročitom vje- 
štinom, lopovi požuriše prema dvoru. Kad su bili blizu sulta- 
novog dvora, ispred jedne kuće zalaja pas. Sultan Mahmud 
upita onog lopova koji je imao naročit sluh i razumijevao jezik 
životinja: "Razumiješ li šta onaj pas kaže?" 

Lopov odgovori: "Da, ali ovaj pas je izgleda lud! Kaže da je 
sa nama sultan Mahmud!" 

"Nemoguće, možda nisi dobro čuo", začudiše se lopovi, a 
njihov drug im reče: "Moje uši me nikad nisu prevarile. Pas 
zaista kaže da je sa nama sultan Mahmud." 

SE onda je taj pas zaista lud, ili možda ne vidi dobro", smi- 
jali su se lopovi, sve se više približavajući dvoru. 

Kad dođoše pod zidine sultanovog dvora, onaj lopov koji 
je bio vješt u pravljenju merdevina brzo od konopaca isplete 
dugačke merdevine, te se lopovi za tili čas prebaciše preko vi- 
sokog zida dvorca. 

Kad su već bili unutra, rekoše onome s posebnim njuhom da 
brzo otkrije gdje se nalazi sultanova riznica. Ovaj odmah osjeti miris 
dragulja i pokaza iza kojeg zida se nalazi riznica s carskim blagom. 

Potom onaj koji je bio vješt u kopanju brzo iskopa rupu 
u zidu i lopovi počeše puniti svoje vreće zlatom i draguljima. 

Dok su razbojnici bili zauzeti tim poslom, sultan Mahmud 
neopaženo ode do stražara, tako da lopove uhvatiše na djelu. 
Onda naredi da ih odmah bace u tamnicu. 

Sutradan lopove izvedoše pred sultana Mahmuda. 

Čim vidje sultana, onaj lopov koji je imao posebno oštar 
vid reče: "Pa ovo je onaj čovjek što je sinoć bio s nama! Siguran 
sam da je to on, prepoznao bih ga među hiljadu ljudi!" 


Koga moje oko vidi u najernjoj noći, 
sutra ću ga bez greške prepoznati moći; 

a ovaj što sjedi na prijestolju carskom 
prošle noći sa nama je krenuo za pljačkom 


Lopovi tad shvatiše da njihov drug ima pravo, jer i pas je 
sinoć govorio da je s njima sultan Mahmud, ali su se oni u 
nevjerici tome smijali. 

Tad jedan od lopova reče sultanu Mahmudu: "Mi smo ti 
sinoć kazali svoje vještine, pa smo ti pokazali da nismo lagali. 
Uvjerio si se da svako od nas zaista posjeduje onu vještinu o 
kojoj ti je pričao. Dokaži sad i ti da si govorio istinu, pa se 
počeši po bradi i učini da se nađemo na slobodi." 

Sultan Mahmud od srca se nasmija dovitljivosti ovog lo- 
pova, pa im se smilova, počeša se po bradi i naredi straži da 
lopove puste na slobodu. 


III 


Besmisleno 
pitanje 


H" Alija je jednom sjedio na nekom visokom zidu 
i razgovarao s jednim čovjekom koji nije vjerovao da 
Bog postoji. 

Taj čovjek reče hazreti Aliji: "Vjeruješ li ti da te Bog 
čuva?" 

"Naravno da vjerujem, i u svemu se uzdam u Boga", odgo- 
vori hazreti Alija. 

Ako je tako, onda skoči s ovog zida i uzdaj se u Boga da 
se nećeš povrijediti, dokaži mi da te Bog zaista čuva, pa ću i ja 
postati vjernik", zatraži ovaj. 

Hazreti Alija mu reče: "Za tebe bi bilo bolje da ne govo- 
riš takve gluposti! Uostalom, otkud čovjeku pravo da iskušava 
Boga?! Bog je Onaj Ko iskušava ljude, a nisu ljudi ti koji isku- 
šavaju Njega. Takvu grešku napravio je hazreti Adem onda 
kad je nakon što je počinio grijeh rekao Bogu kako je htio 
iskušati Njegovu plemenitost i milosrđe. Uostalom, umjesto 
da iskušavaš druge, iskušaj sam sebe. Trebaš znati da je Bog 
udesio da se sve na svijetu nalazi na svome mjestu i On je sve 
stvorio onako kako je najbolje i sve je ondje gdje treba biti. 
Kad bih se sad bacio s ovog zida, bilo bi to glupo kao da baciš 


dragulje u smeće." 

A niko pametan baciti neće 
vrijedne i skupe dragulje u smeće 


SA tvoja vjera nije iskrena ako ti treba bezbroj dokaza, jer 
pametan i razborit čovjek u svemu vidi dokaz Božijeg posto- 
janja. Zato, o neznalico koji želiš iskušavati Boga, znaj da je 
srce u kome se javi takva želja puno trnja i mraka." 

Lopov dobošar 


nekom velikom gradu živio je jedan lopov. Taj je 

krao što bi stigao. Noću je ulazio u dućane i kuće, 

uzimajući sve što je bilo iole vrijedno. Pod plaštom noći, 

privukao bi se dućanu, dlijetom bi provrtio rupu u zidu, pa 
bi ušao unutra. 

Jedne noći, kao i obično, prikrade se jednom dućanu i sta- 
de praviti rupu u zidu. U blizini je živio neki bolestan starac, 
koji noću nije mogao zaspati. Starac začu lupu ispod prozora, 
pa izađe vidjeti o čemu se radi. Zateče onog lopova gdje buši 
zid, pa, ne shvatajući šta se dešava, upita: "Dobri čovječe, šta 
to radiš u ova doba noći?" 


Upravo kad mu san napokon pade na oči, 
začu kako u blizini nešto lupa usred noći; 
zateče neznanca, ništa mu ne bi jasno, 

, (CG v ko v a D 
upita: "O čovječe, sta radiš ovako kasno? 


Lopov se nimalo ne zbuni, iako ga je starac zatekao u nje- 
govom nedjelu, i nastavi udarati po zidu. Dobri starac pomisli 
da ga ovaj nije čuo, pa ponovo upita: "Zaboga, šta to radiš?" 

Ja sam dobošar, starče", mirno odgovori lopov. 

Starac se začudi takvom odgovoru. Mislio je da nije dobro 


čuo, pa upita još jednom: "Nisam te dobro razumio. Šta kažeš 
da radiš?" 

Udaram u doboš, rekoh ti", bez imalo snebivanja reče 
lopov. 

SAli, zaboga, niti vidim niti čujem tvoj doboš!", zbuni se 
starac. 

"Ne brini, čut ćeš ga sutra!", sa smiješkom odgovori lo- 
pov i nastavi svoj posao. 

Dječak koji se 
ispeo na oluk 


azreti Aliji jednom dođe neka žena i, sva usplahirena, reče: 
"O zapovjedniče vjernika, pomozi mi! Desilo mi se nešto 
strašno!" Žena j je bila uzrujana i odjednom briznu u plač. 
"Šta ti se desilo?" , upita je hazreti Alija. 
Moj sinčić ispeo se na krov naše kuće i sada sjedi na oluku", 
odgovori žena, "molila sam ga da siđe, ali uzalud; strah me da 
ne padne, a on je još dijete i ne shvata u kakvoj je opasnosti." 


On bezbrižno, eno, sjedi na oluku, 

taj dječačić ne shvata svoje majke muku; 
još je sasvim mali i nije mu jasno 

da ta igra završiti može opasno. 


Pošto sasluša ženu, hazreti Alija brzo razmisli. Opasnost zaista 
nije bila mala. A onda se dosjeti kako riješiti ovu neugodnu situaci- 
ju. Reče: "Ispenji na krov još jedno dijete. Tvojim pozivima dječak 
se neće odazvati, ali čim opazi svog malog brata, sigurno će mu 
prići. Kad se skloni s oluka, uzmi ga i spusti ih obojicu na zemlju." 


Ti i drugo dijete popenji na krov, 
svome malom bratu mora prići on; 
sigurno će sići sa oluka toga, 

svako uvijek traži sebi sličnoga. 

Žena posluša hazreti Aliju, podiže svog drugog sinčića na 
krov kuće, i onaj dječačić zaista izađe iz oluka i priđe svom 
bratu. Žena tad skide s krova oba sinčića i tako se riješi svoje 
brige. 

Eto kako je hazreti Alija, mudri halifa i neustrašivi ratnik, 
domišljato uspio navesti tog nestašnog dječaka da se sam skloni 


iz opasnosti u kojoj se bio našao. 

Pjesnik koji je 


hvalio cara 


davna vremena živio je jedan pjesnik koji nije imao nika- 

kvog posla ni zanata. Jedino čime se bavio bilo je pisanje 

pjesama. Njegova žena i djeca živjeli su u siromaštvu. A pjesnik 

bi po cijeli dan samo smišljao nove pjesme i ništa drugo nije 

radio. A sve i da je htio pozabaviti se nečim drugim, nije 
mogao — u životu nije izučio nikakav zanat. 

Često bi neku svoju novu pjesmu posvetio nekom boga- 
tašu, pa bi mu ovaj za to poklonio koji novčić. Tim novcem 
pjesnik je izdržavao svoju porodicu. Zena bi ga često korila: 
"Zaboga, pjesništvo nije nikakav posao! Uostalom, kad već 
ništa drugo ne radiš, odnesi svoje pjesme na pijacu i pokušaj 
ih prodati. Možda neko i kupi te tvoje pjesme." 

Siromašni pjesnik bio je spreman napisati pjesmu u čast 
bilo koga, ukoliko bi mu ovaj za to dao nešto novca, jer morao 
je nekako prehraniti svoju dječicu. 

Jednog dana pjesnik je, tužan i zabrinut, sjedio pred svo- 
jom kućom, obgrlivši rukama koljena, i razmišljao je o svom 
teškom položaju. Njegova žena mu reče: "Zašto sjediš tu tako 
u očaju i bez nade?! Ta, u svakoj nevolji postoji neko rješenje. 
Napiši pjesmu u čast cara i otiđi na dvor. Možda ti Bog bude 
na pomoći, pa te car bogato nagradi." 

Ženin prijedlog ohrabri pjesnika, on radosno skoči na 
noge i reče: "Imaš pravo, mudra ženo! Učinit ću kako si rekla! 
Zahvaljujući tebi riješit ćemo se našeg siromaštva." 

Onda naš pjesnik sjede i napisa jednu dugu i lijepu pjesmu 
u carevu čast. Pjesma je zaista bila lijepa, i pjesnik je bio sigu- 
ran da će se svidjeti caru, car će ga bogato nagraditi i on će sa 
svojom porodicom moći pristojno živjeti. 

Sav radostan, pjesnik dođe na dvor, predstavi se, objasni 
zašto je došao i vezir ga naposljetku odvede caru. Tog dana 
car bijaše veseo i raspoložen. Kad sasluša pjesmu, još više se 
oraspoloži i reče veziru da pjesniku dadne nagradu. 


Car plemenit bijaše, zato reče: "Plata 


pjesniku nek bude hiljadu dukata." 


Vezir je bio čovjek koji je volio poeziju, a bilo mu je i žao 
siromašnog pjesnika, pa reče caru: "Plemeniti care, još niko 
nije napisao ovako dugu i lijepu pjesmu tebi u čast. Zato sma- 
tram da ta nagrada nije dovoljna. Ovakva pjesma zaslužuje da 
pjesnika za nju mnogo bogatije nagradiš." 


Vezir kaza. "Care, ti nemoj da štediš, 
barem deset hiljada ova pjesma vrijedi." 


Car posluša vezira i darova pjesniku deset hiljada dukata. 
Pjesnik se silno obradova i lice mu od sreće zasja poput sunca. 
Izlazeći sa dvora, upita careve dvorjane: "Kako to da mi je car 
dao ovako bogatu nagradu? Čuo sam da je hiljadu dukata naj- 
više što je dosad dao nekom pjesniku. Pravo je čudo da jedan 
pjesnik dobije ovoliku nagradu!" 

Jedan od vezirovih savjetnika reče: "Car je onakav ka- 
kav je uvijek i bio, i ni jednom pjesniku ne bi dao više od 
hiljadu dukata. Vezir je taj ko je nagovorio cara da ti dadne 

nagradu veću od uobičajene. Inače nikad ne bi dobio toliko 
novca." 

Kad to ču, pjesnik poče hvaliti vezira i moliti Boga da veziru, 
koji se zvao Hasan, daruje svako dobro. 


Onda je jednu pjesmu u čast veziru rekao, 
pa kući ode da ženi pokaže šta je stekao 


Kad siromašni pjesnik, koji više nije bio siromah, dođe 
kući, prosu one dukate po podu i reče ženi: "O ženo, odsad 
više nismo sirotinja. Pogledaj koliko su vrijedni stihovi tvoga 
muža! Sve ovo blago car mi je darovao za moju pjesmu." 

Od tog dana pjesnik je živio lagodno. Kupovao je sebi sve 
što bi mu palo na pamet. Irošio je nemilice, ne misleći uopće 
da bi novca jednom moglo nestati. No, nakon nekog vremena 
potroši sav novac i pjesnik opet postade siromašan. Zena mu 
reče: "O čovječe, potrošili smo sav novac, i nećeš valjda sjediti 
tu skrštenih ruku! Napiši opet pjesmu i otiđi na carev dvor. 
Car te jednom bogato nagradio, pa će opet biti darežljiv." 

Pjesnik pomisli: "Tako je, moja žena ima pravo. Treba da 
opet posvetim pjesmu caru." Onda ovaj nesretni pjesnik izvadi 
svoj pribor za pisanje i napisa još dužu i ljepšu pjesmu u carevu 
čast, pa zadovoljan svojom pjesmom pođe na dvor. 


T opet se pjesnik kad osta bez para 
pouzdao bio u dobrotu cara; 

novu pjesmu na poklon je ponio vladaru, 
nadajući opet se bogatome daru 


I zaista, car opet primi pjesnika i kaza mu da odrecituje 
svoju pjesmu. Onda kaza da se pjesniku dadne hiljadu du- 


kata. Pjesnik se obradova, nadajući se da će sad vezir pono- 
vo reći da pjesma zaslužuje mnogo veću nagradu. Ali, siroti 

pjesnik nije znao da je onaj vezir prošle godine umro i da je 
na njegovo mjesto došao jedan škrt čovjek koji nije previše 
hajao za poeziju. Kad car reče da se pjesniku dadne hiljadu 
dinara, siroti pjesnik je netremice gledao u vezira, očekujući 
da ovaj kaže kako zaslužuje veću nagradu, ali novi vezir ne 
reče ni riječi. 

Ustvari, vezir malo porazmisli, pa reče caru: "O presvije- 
tli care, ove godine imali smo velike troškove, potrošili smo 
mnogo novca, tako da mislim da je previše dati hiljadu dukata 
jednom pjesniku. Ja mu ne bih dao ni četrnaesti dio od toga. 
Dat ću mu, znači, dvadeset i pet dukata i mislim da će biti 
zadovoljan." 

Car nato reče: "Pjesnicima obično darujem po hiljadu du- 
kata, a ovome sam prošli put dao čak deset hiljada, pa bi sad 
bilo samotno da mu damo tako malo novca. Zar misliš da bi 
on bio zadovoljan sa dvadeset i pet dukata." 

=Prepusti to meni, veliki padišahu, i vidjet ćeš da će on biti 
posve zadovoljan", odgovori vezir. 

Car i dvorjani znali su da je novi vezir škrt čovjek i da se 
od njega ne može očekivati da jednog pjesnika daruje s hiljadu 
dukata, pa ga pustiše da radi po svome. 

Vezir onda reče ubogom pjesniku: "Tvoja nagrada je kod 
mene. Ništa ne brini, dobit ćeš svoje dukate. Ali, trenutno 
nemam kod sebe ključeve od riznice. Idi sad kući, a sutra dođi 
po svoju nagradu." 

Pjesnik se vrati kući, a sutradan dođe po nagradu koju mu 
je car obećao. Međutim, vezir mu reče: "Ovih dana sam za- 
uzet, pa dođi naredne sedmice. Ništa ne brini, dobit ćeš svoj 
novac." Jadni pjesnik ga posluša i dođe sljedeće sedmice, ali 
mu vezir sad reče: "Tek narednog mjeseca dobit ćeš svoj novac. 
No, nemoj brinuti, sigurno ćeš dobiti ono što te sljeduje." 


IZI 


I tako je vezir stalno odugovlačio da pjesniku isplati njegov 
novac. Dođe i zima, a jadni pjesnik nikako da dobije svoju 
nagradu. U kući više nije bilo ni dinara, ponestalo je i posljed- 
njih zaliha hrane, i pjesnik pade u očajanje. Konačno posve 
izgubi strpljenje, ode veziru i reče: "Ako uskoro ne dobijem 
novac koji mi je obećan, umrijet ću od gladi. Zato, ili daj mi 
moju nagradu, ili me otjeraj s dvora i ne dopuštaj mi da više 
dolazim i sramotim se!" 

Tad vezir izvadi dvadeset i pet dukata i pruži ih pjesniku, 
koji sad bijaše radostan što je dobio i toliko, jer bijaše ostao 
bez ijednog dinara. Sad je bio zadovoljan i s ovoliko. 

Izlazeći iz dvora, upita nekog od dvorjana kako to da je 
ovaj put dobio tako malu nagradu, a ovaj mu reče: "Eh, ovaj 
vezir nije ni nalik prijašnjem. Toliko je škrt da je pravo čudo 
pa si dobio i toliko!" 

SA kako se ovaj vezir zove?", upita pjesnik. 

Hasan", odgovoriše mu. 

Gle čuda!", reče pjesnik, "i onaj vezir se zvao Hasan, a bio 
je tako velikodušan, dok je ovaj najškrtiji čovjek kojeg sam u 
životu sreo! 

A mi zapamtimo da imena uglavnom nisu važna, nije važ- 
na vanjština, već sadržaj, ono što je unutra. Kad sudimo o 
nečemu, ne smijemo biti brzopleti. Vanjština ili naziv često 
znaju prevariti, pa se ono za što u prvi mah pomislimo da je 
dobro, pokaže kao loše, a ono što nam se u prvom trenutku 
čini lošim, na kraju bude dobro po nas. Imajmo, zato, pouku 
ove priče uvijek na umu. 

Priča o 
darežljivom čovjeku 


davna vremena u gradu Buhari živio je jedan bogat, ali 
veoma pobožan i darežljiv čovjek. Imao je veliki imetak, 
bio je poznat kao jedan od najbogatijih ljudi u čitavom car- 
stvu, ali ovaj pobožni bogataš nastojao je svojim novcem po- 
moći siromašnima i svima kojima je pomoć bila potrebna. 
Ovaj darežljivac bio je poznat po tome što je siromašni- 
ma pomagao držeći se nekih vlastitih pravila. Naime, sva- 
kog dana u sedmici pomagao je drugoj skupini ljudi. Tako je 
ponedjeljkom dijelio novac prosjacima, utorkom je darovao 
siromašne učenjake i derviše, a srijedom je pomagao udovi- 
cama i sirotim staricama. Drugo pravilo bilo je da oni koji 
su došli kod njega da bi im pomogao ne smiju glasno izreći 
svoju potrebu. Siromasi bi se okupili, niko ne bi ništa govo- 
rio, a ovaj imućni čovjek svakome bi dao onoliko koliko mu 
je bilo potrebno. Naime, Bog mu je darovao sposobnost da 
zna svačiju potrebu, a da onaj kome je pomoć potrebna nije 
morao ništa progovoriti. 


Svakome će pomoći, to je bilo jasno, 

al' siromah svoju želju nek' ne kaže glasno! 
Svi su šutke sjedili, a on svakom dar bi dao; 
pomogao ne bi onom ko bi glasno molit stao. 

Ovaj pobožni bogataš jednostavno nije volio one koji se 
žale na svoje siromaštvo. Smatrao je ružnim ako siromah ja- 
dikuje i glasno se tuži na svoju neimaštinu. Govorio je kako 
se ni Bogu čovjek ne treba glasno obraćati sa svojim željama 
i potrebama. Važno je da se čovjek trudi da postupa onako 
kako je Bog naredio, a Bog sve vidi i sve zna, i On će sigurno 
udovoljiti potrebi Svoga roba i ako rob to ne zatraži glasno. 

Jednog dana sa skupinom siromaha u njegov dom dođe i 
neki nepoznat starac. Svi su šutke primali novac koji je bogataš 
dijelio, samo je ovaj starac glasno zapomagao, te mu imućni 
pobožnjak zato ništa nije niti udijelio. Starac ipak nije presta- 
jao prositi: "O ti kome se Bog smilovao, svuda se priča o tvojoj 
darežljivosti, pa udijeli i meni nešto! Siromah sam bez igdje 
ičega, zato mi pomozi i olakšaj mi!" Pobožni bogataš ipak mu 
ništa ne dade, i išaretom mu dade do znanja da onima koji gla- 
sno traže nikada ne pomaže. Međutim, starac je bio tvrdoglav 
i nepopustljiv. Ustade i reče: "Novac kojim te je Bog pomogao 
je i moje pravo, i ja neću otići dok mi nešto ne udijeliš! Ostat 
ću ovdje koliko god bude trebalo i ni batinama me neće istje- 
rati iz tvog doma!" Bogataš nije htio odustati od svog običaja, 
ali sad je bio zbunjen i nije znao šta da radi s ovim starcem. 
Reče: "Starče, ti si izgleda doista bezobrazan čovjek!", ali mu 
ovaj bez imalo ustručavanja odgovori: "Možda i jesam, ali ti si 
dvaput bezobrazniji od mene!" 

Zbunjen i uvrijeđen, bogataš reče: "Ali, kako se usuđuješ 
da mi takvo što kažeš! Nisam ti rekao ništa ružno, a valjda 
si znao da ne pomažem onima koji glasno traže. Ti mi, me- 
đutim, bezobrazno prijetiš da nećeš otići odavde ako ti ništa 
ne udijelim. Znaj da ti neću pomoći ni ako danima ostaneš 
ovdje i glasno zapomažeš, ali dođeš li sutra i šutke sačekaš svoj 
red, sigurno ću udovoljiti tvojoj potrebi. Jednostavno, držim 

se takvog pravila i ne kanim ga mijenjati. A sad pošteno kaži 
da li sam bezobrazan ja ili ti!" 

Starac, međutim, kaza: "Naravno da si ti bezobrazniji od 
mene! U to nema nikakve sumnje! Bog ti je dao dobro ovoga 
svijeta, a ti sad hoćeš da pomoću bogatstva koje ti je darovano 
kupiš za sebe i dobro na onome svijetu." 

Pobožnom bogatašu dopadoše se te starčeve riječi. Shvatio 
je da mu starac na ovaj način ustvari izriče pohvalu, te ga zato 
bogato darova. Bilo je to prvi put da udijeli nekome ko je 
glasno zaiskao pomoć. 

U Buhari je u to vrijeme živio i neki gramzivi čovjek koji 
uopće nije bio siromašan i kome nije trebala pomoć, ali ipak 
odluči da ode kod onog darežljivog bogataša i dobije od njega 
nešto novca. Njegovi prijatelji odgovarali su ga od te namjere 
i uvjeravali ga da će uzalud ići, ali on nije odustajao. Čak se sa 
svojim prijateljima okladio da će izmamiti novac od pobožnog 
bogataša. Štaviše, tvrdio je da će glasno tražiti pomoć i da će 
ipak dobiti novac. 

Ovaj prevarant tako sutradan obuče odjeću učenjaka i ode 
bogataševoj kući. Naime, tog dana ondje su se okupili siro- 
mašni učenjaci i derviši, i pobožni bogataš dijelio im je novac. 
Bogataš, međutim, shvati da onaj gramzivac nije nikakav uče- 
njak, te mu ne htjede ništa udijeliti. Uzalud je ovaj molio i za- 
pomagao: "Ja sam jedan siromašni učenjak, izučavam vjerska 
pitanja, a bez igdje sam ičega! Boga radi pomozi i udijeli mi 
nešto novca!" Bogataš je prozreo njegovu laž, pa svakome dade 
koliko mu je trebalo, a gramzivca i ne pogleda. 

Ovaj, međutim, nije odustajao. Kad su se u bogataševoj 
kući okupili siromasi i prosjaci, on dođe obučen u odjeću pro- 
sjaka i stade glasno zapomagati. Bogataš ga prepozna i opet 
mu ništa ne dade. 

Gramzivac se sad zainatio i odlučio pošto-poto prevariti 
pobožnog bogataša. Prerušen u ženu, odjeven u žensku odje- 
ću i s mahramom na glavi, skupa sa udovicama i siromašnim 
staricama dođe bogataševoj kući, nadajući se da će ovaj put 
sigurno dobiti nešto novca. Njegova varka ni ovaj put mu nije 
pomogla. Bogataš ga je prepoznao i ostao je hladan na njegova 
moljenja i preklinjanja. 

Shvativši da mu je i ovaj plan propao, gramzivi čovjek vrati 
se svojoj kući, ali i dalje čvrsto riješen da ne odustane od svog 
ružnog nauma. Sutradan otiđe u radnju trgovca koji je proda- 
vao ćefine u koje se umotavaju mrtvaci i reče mu: "Želiš li da 
bez previše muke zaradiš dosta novca?" "Naravno da nemam 
ništa protiv", odgovori ovaj, "ipak objasni mi o čemu se radi i 
šta treba da učinim?" Ovaj mu onda ispriča kako već dugo po- 
kušava od onog poznatog pobožnog bogataša izmamiti nešto 
novca, i kako je sad siguran da je smislio lukavstvo koje mora 
uspjeti. Reče trgovcu: "Umotaj me u najjeftinije ćefine, a onda 
me odnesi na ulicu upravo u trenutku kad se bogataš bude 
vraćao iz džamije, pa počni glasno plakati i naricati. Ne traži 
ništa od njega, ali samo plači i potrudi se da izgleda kao da si 
zaista tužan i ojađen. On će ti sigurno darovati kesu novca, a 
onda ćemo ono što dobijemo podijeliti." 

Trgovac pristade, sutradan umota gramzivog prevaranta 
u jeftine ćefine u kakvima su se sahranjivali siromasi, pa ga 
iznese na ulicu upravo u trenutku kad se pobožni bogataš vra- 
ćao iz džamije sa podne-namaza. Trgovac stade glasno plakati 
i naricati, to privuče bogataševu pažnju i on priđe. Onda iz 
džepa izvadi kesu punu novca i pruži je trgovcu. Kad shvati 
da je trgovac dobio novac, gramzivac se uplaši da mu ovaj sad 
ne utekne, pa se brže-bolje izvuče iz ćefina. Bogati pobožnjak 
se nasmija kad ga vidje, a gramzivac mu reče: "Ne znam zašto 

se smiješ; ipak sam te uspio prevariti i domoći se tvog novca!" 
Varaš se ako misliš da nisam shvatio da je sve ovo bila još 
jedna tvoja prevara. Međutim, postoji dobar razlog zašto sam 
ti ovaj put dao novac. Naime, da bi čovjek zaslužio Božiju 
milost, mora umrijeti prije smrti, okaniti se svih želja za ovim 
svijetom i posve se predati Bogu. Ti si, evo, izgleda odlučio da 
umreš prije smrti, pa si se čak i umotao u mrtvačke ćefine, te 
sam, iako se radi o ružnoj prevari, odlučio ipak nagraditi tvoj 
trud", objasni mu pobožni bogataš. 

Šah Mahmud 


i mudri Ajaz 


Č'ah Mahmud bio je perzijski vladar poznat po svojoj mu- 

drosti i plemenitosti. Na njegovom dvoru poseban ugled 
uživao je mudrac Ajaz. Ajaza je šah Mahmud posebno volio i 
poštovao, uvažavao je njegovo mišljenje i savjetovao se s njim 
oko svih važnih pitanja. Neki od šahovih vezira bili su zato 
ljubomorni na Ajaza, pa jednom jedan od njih reče šahu 
Mahmudu: "Zašto Ajaza za njegove savjete tako bogato nagra- 
đuješ? Računali smo i izračunali da on zarađuje više nego tri- 
desetorica vezira sa tvoga dvora. Poznat si kao pravedan vladar, 
ali mislimo da si u ovom slučaju nepravedan." Šah Mahmud 
ništa ne reče, ali odluči da svojim vezirima prvom prilikom na 
djelu pokaže da nisu upravu. 

Jednom prilikom šah Mahmud bio je sa svojom svitom na 
nekom putovanju. U daljini opaziše neki karavan, pa Mahmud 
posla onog vezira koji se žalio da je Ajaz povlašten da pro- 
vjeri o kakvom se karavanu radi. Ovaj otiđe, pa kad se vrati 
šah Mahmud ga upita: "Odakle dolazi taj karavan?" "Iz grada 
Reja", odgovori ovaj. "A kamo se zaputio?", upita dalje Mahmud, 
a vezir reče: "Ne znam, to ih nisam pitao." 

Mahmud onda posla drugog vezira i reče mu da sazna 
kamo karavan putuje. Ovaj se nakon izvjesnog vremena vrati 

i reče da je saznao da se karavan zaputio u Jemen. "A kakvu 
robu nose?", upita šah Mahmud, a vezir kaza da se o tome nije 
raspitivao. 

Potom Mahmud posla trećeg vezira sa zadatkom da sazna 
kakvu robu karavan nosi. Kad se vrati, ovaj kaza da se radi o 
trgovcima grnčarijom. Mahmud ga upita zna li možda kad je 
karavan krenuo iz Reja, a ovaj reče da se o tome nije raspitivao. 

I tako je šah Mahmud slao svoje vezire, jednog po jednog, 
da se raspitaju o karavanu, i svaki se vraćao samo sa onim 
podatkom radi koga je bio poslan. Nakon što su svih trideset 
vezira posjetili karavan, šah Mahmud pozva Ajaza. Reče Ajazu 
da ode saznati odakle karavan dolazi. On se zadrža neko vrije- 
me, a kad se vrati kaza da je karavan iz grada Reja, da putuje 
u Jemen, radi se o trgovcima grnčarijom koji su prije dvije 
sedmice krenuli od kuće, te iznese još mnoštvo podataka o 
karavanu i njegovom putovanju. 

Šah Mahmud, ponosan na Ajaza, reče tad svojim veziri- 
ma: "Shvatate li sad zašto Ajaza nagrađujem jednako koliko 
vas tridesetoricu? Saznao je sve ono što me zanimalo, a ja mu 
nisam morao kazati o čemu sve da se raspita. Dakle, posve je 
pravedno da ga platim koliko i vas tridesetoricu skupa, jer on 
je obavio posao koji ste tek vi svi skupa uspjeli obaviti": 


Vidjeli ste, o veziri, da sam lahko danas 
provjerio Ajaza, a i svakog od vas. 

Poslah njega da upita otkud stiže karavan, 

a on sazna sve zbog čega potrošiste cijeli dan. 
Pravo jeste da kod mene takav stupanj uživa 
čovjek koji zadaću riješi trideset vezira. 

Nepravedni kadija 


NO čovjek dođe kod liječnika i požali se da je jako bo- 
lestan. Liječnik ga temeljito pregleda, a onda zabrinuto 
zavrti glavom. Čovjek je pitao o čemu se radi, a liječnik je 
izbjegavao odgovor. Naposljetku, reče onom čovjeku da se 
pripremi da čuje loše vijesti, pa kaza: "Nažalost, ti si zaista 
ozbiljno bolestan i nema ti lijeka; ostalo ti je još malo života!" 
A onda dodade: "Za tebe bi bilo dobro da radiš sve što želiš i 
što ti padne na pamet; za tvoju bolest nije dobro ako te budu 
mučile kakve neostvarene želje." 


Liječnik reče: "Radi ono sto ti srce voli, 
to će makar malo da ublaži boli! 
Strpljenje kod bolesti tvoje ne pomaže, 
ti moraš da radiš sto ti srce kaže!" 


Tužan i zabrinut, čovjek se vrati kući, ali brige mu nisu 
dale mira, pa odluči malo prošetati poljima u okolini grada. 
Šetao je tako poljem, kad pored rijeke ugleda nekog derviša 
kako se umiva. Bolesni čovjek odjednom osjeti želju da udari 
šamar dervišu. Sjeti se da mu je liječnik preporučio da radi 
sve što mu padne na um, pa se zatrča prema dervišu i svom 
snagom mu udari pljusku iza vrata. 

Od siline udarca derviš se zaljulja, a kad shvati šta se desilo, 
htjede odmah uzvratiti čovjeku koji ga je iz čista mira ovako 

mučki napao. Međutim, opazi da je ovaj čovjek mršav i slab, 
pa odustade od namjere da ga udari, ali srdito reče: "Jesi li ti 
izgubio pamet ili si kakav nasilnik, pa bez razloga nasrćeš na 
nepoznate i nedužne ljude?!" Ovaj mu ispriča da je bolestan i 
šta mu je liječnik kazao, a kad ga derviš sasluša, zaključi: "Ne 
znam, zaista, ko je luđi — ti ili taj tvoj liječnik!" 


Lk zabave nasrćeš na nedužne ljude, 

ne pitaš se šta će sa tobom da bude; 

ko ti kaza da lijek to je samo ti se ruga, 
ili lud je; pa gdje nađe sebi takvog druga! 


Onda derviš odluči da je najbolje da ovog nasilnika odvede 
kadiji i zatraži pravdu zbog šamara koji je, ni kriv ni dužan, 
primio. Otiđoše, tako, odmah kadiji, derviš ispriča šta se do- 
godilo i zatraži pravednu presudu. 

Kadija vidje da je bolesnik slab i mršav, pa reče dervišu: 
"Kako da kaznim bolesnog i slabog čovjeka? Ako presudim 
da sad on primi udarac zato što je tebe ošamario, umrijet će, a 
islam je propisao zakone za žive ljude, ne za mrtvace!" 


Sa šilteta svoga, kadija mu kaza: 

Za ovakve ljude ne postoji kazna; 
Zar da kaznu primi on sto jedva stoji?! 
Ovakve se više u žive ne broji!" 


Potom kadija reče dervišu: "Ako te nekad udari živ i zdrav 
čovjek, dovedi ga ovamo i ja ću pravedno presuditi; ovako, 
ne mogu osuditi mrtvog čovjeka!" Derviš se začudi i upita: 
Hoćeš da kažeš da ćeš ovog nasilnika pustiti samo zato što je 
bolestan?" Kadija je sad već bio ljut, pa reče dervišu: "Ustajte 
i odmah idite odavde! Toliko vičeš zato što te ovaj jadnik uda- 
rio! Izlazite, i neću da čujem da si se prepirao s njim!" Derviš 

ustade i pođe izaći, kad ga kadija upita: "Koliko novca imaš 
sa sobom?" "Svega šest dirhema; derviš sam i nije mi stalo do 
novca. Zašto?" Kadija reče: "Pravedno je da ti kao derviš pola 
tog novca daš ovom jadniku!" 

Derviš se sad zaista naljuti i stade se raspravljati s kadijom. 
Dok su se njih dvojica svađali, onaj bolesnik odjednom pri- 
skoči i udari svom snagom šamar kadiji, pa reče: "Sad mi i ti 
daj tri dirhema, pa da idem odavde." Kadija ga je u nevjerici 
gledao, a onda pođe pozvati stražu, ali mu derviš reče: "A ne, 
čovjek je potpuno upravu; valjda zakon kaže isto za nas obo- 
jicu?! Kad se o meni radilo, ovaj čovjek je bio slab i nemoćan, 
nije valjda da je sad kad se radi o tebi odjednom zdrav?! Zar 
ne znaš da ti se nepravda koju počiniš drugome sigurno vrati?" 


O prvače vjere, što je dobro tebi 

zar sa bratom svojim podijelio ne bi?! 
Kada sudi, presudu što za tebe važi 

i bratu je svome podjednako kaži! 


I zaista, u životu moramo nastojati o svemu suditi pravedno. 
Ono što želimo sebi, moramo željeti i drugima, i prema dru- 
gima postupati onako kako bismo željeli da se prema nama u 
istoj situaciji postupa. 

Zmija i 


truhle jabuke 


davna vremena u jednoj dalekoj zemlji vladao je neki 

emir koji je jako volio lov. Međutim, za razliku od ostalih 

vladara, on u lov nije išao sa čitavom svojom svitom, nego je 
uvijek lovio sam. 

Jednom tako uze luk i tobolac sa strijelama te na svome 
bijelom konju izjaha u poljane. Tog dana ništa ne ulovi, pa 
predvečer krenu nazad svome dvoru. Usput naiđe na jedan ve- 
liki voćnjak, pa uđe unutra nadajući se da će naći kakav bunar 
ili vrelo kako bi utolio žed i napojio svoga umornog konja. 
Lutajući kroz voćnjak ugleda pod jednim stablom jabuke čo- 
vjeka koji je spavao tvrdim snom. Širom otvorenih usta čovjek 
je spavao tako čvrsto da ga čak ni topot konjskih kopita nije 
probudio. Emir pomisli: fOvo je sigurno vlasnik vrta. Čovjek 
je vjerovatno čitav dan radio, pa je sad umoran malo prilegao. 
Najbolje da se vratim nazad i ostavim čovjeka da spava." 

Emir cimnu uzde svog konja dajući mu znak da se okrene, 
kad upravo u tom trenutku ugleda veliku crnu zmiju kako se 
penje uz prsa čovjeka koji je spavao pod stablom. Zmija je 
brzo gmizala ka ustima onog jadnika, a emir je zbunjeno sta- 
jao pitajući se šta da učini. Ako vikne i pokuša probuditi spa- 
vača, zmija bi se mogla prepasti i u strahu ujesti onog čovjeka, 

a već je bilo kasno da pokuša pritrčati i skinuti zmiju. Emir je 
s nevjericom gledao kako se zmija uvlači u usta čovjeka koji je 
spavao i brzo nestaje u njegovom grlu. 

Kad se malo pribrao, emir priđe čovjeku i žestoko ga udari 
korbačem po licu. Čovjek se probudi bolno jauknuvši, a kad 
ugleda pred sobom emira i shvati da ga ovaj tuče korbačem, 
posve se zbuni. Emir je bio poznat kao pravedan i milostiv 
vladar, pa jadni čovjek pomisli da ga je emir sigurno zamije- 
nio s kakvim zločincem. Dok su po njemu pljuštali udarci, 
povika: "Dobri gospodaru, zašto me tučeš?! Ja sam obični ze- 
mljoradnik i nisam učinio nikakvo zlo! Sigurno si me zamije- 
nio s nekim!" 


Ako misliš, gospodaru, da učinih kakvo zlo, 
posijeci me odmah britkom sabljom tom! 
Zašto sada nevin stradam od vladarske ruke; 
kao da sam teški grješnik stavljaš me na muke! 


Emir, međutim, ne prestajući ga tući, reče: "Ustani i čini 
ono što ti kažem! Budeš li oklijevao pretući ću te tako da te 
niko neće moći prepoznati!" 

Čovjek se diže, a emir mu onda naredi da priđe gomili 
odbačenih truhlih jabuka na dnu vrta, i reče. "Jedi ove jabuke 
i nemoj ni pomišljati da prestaneš bez mog dopuštenja!" Siroti 
seljak je negodovao, ali emir ga opet stade tući, te ovaj jadnik 
shvati da mu nije druge već da učini kako mu je kazano. S ga- 
đenjem poče jesti gnjile jabuke, i nakon što ih pojede nekoliko 
pomisli da će ga emir napokon pustiti na miru. Ali, emir ga 
opet udari korbačem i podviknu: "Rekao sam ti da ne smiješ 
prestati dok ti ne kažem da je dosta! Jedi ili ćeš zaista stradati!" 
Prestrašen i zbunjen, vlasnik voćnjaka nastavi jesti truhle jabu- 
ke. Pošto pojede čitavu gomilicu, emir mu reče: "Dosta je; a 

sad trči što brže možeš! Jahat ću za tobom i budi siguran da ću 
te žestoko udariti svaki put kad opazim da zastajkuješ!" 

Nesretni čovjek stade trčati poljem koliko ga noge nose. 
Emir je jahao za njim i udarao ga korbačem tjerajući ga na sve 
brži trk. Čovjek je trčao i trčao, sve dok naposljetku ne klonu, 
uhvati se za želudac i poče povraćati. Uplašen ustuknu kad 
vidje kako mu iz usta iskoči velika crna zmija i brzo odgmiza 
u šiblje. 

Tek sada ovaj shvati šta se dogodilo i zašto ga je emir onako 
mučio. Bilo mu je jasno da mu je tako ustvari spasio Život. 
Vlasnik vrta pade na koljena pred emirom i stade mu se od 
sveg srca zahvaljivati: "Plemeniti vladaru, mislio sam tako loše 
o tebi dok si me tukao i tjerao me da jedem truhle jabuke, 
u sebi sam te proklinjao dok si me tjerao da trčim poljem, a 
ti si sve to činio za moje dobro. Trebao sam odmah znati da 
sigurno postoji dobar razlog za ono što činiš. Oprosti što sam 
se usudio da pomislim loše o tebi!" A onda se na trenutak 
zamisli, pa upita: "A zašto mi odmah nisi rekao da se u mene 
uvukla zmija?" Emir mu objasni: "Zato što nisam bio siguran 
kako ćeš primiti tu vijest. Plašio sam se da u strahu ne napraviš 
kakvu glupost. A i nismo imali previše vremena za objašnjava- 
nje: zmija je bila u tebi i valjalo je što prije učiniti nešto da je 
istjeramo napolje." 

Eto kako je mudri emir spasio čovjeka u koga se uvukla 
zmija. A mi smo iz ove priče naučili da se iza onoga što nam 
se ne sviđa katkad zna kriti mudrost koju tek kasnije razumi- 
jemo. Zato, kad nam naši roditelji zabranjuju da činimo nešto 
što nam se sviđa, ili nas tjeraju da radimo nešto što nam se ne 
radi, sigurno je da za to imaju dobre razloge. Nema sumnje da 
nas niko ne voli koliko naši roditelji, pa zapamtimo zato da 
su njihove naredbe ili zabrane, makar nam se često ne sviđale, 

ustvari radi našeg dobra. Često možda odmah ne razumijemo 
o kakvom dobru se tu radi, ali budimo sigurni da ćemo kad 
odrastemo i shvatimo razloge tih naredbi i zabrana biti zahval- 
ni svojim roditeljima što su i na taj način brinuli o nama. 
Slična je stvar i s Božijim naredbama i propisima. Naravno, 
mnogi propisi vjere, ono što je vjerom naređeno ili zabranje- 
no, jasni su nam i shvatljivi. Naprimjer, sasvim nam je jasno 
zašto se laž, krađa, prevara, alkoholna pića ili lijenost u islamu 
smatraju ružnim. Ponekad, međutim, postoje i propisi vjere 
čija nam svrha i razlozi, možda, i nisu sasvim jasni. I sasvim 
je ljudski pitati se zašto je neki od propisa naše časne vjere 
upravo takav kakav jeste. Ali, pritom uvijek moramo znati da 
je naše znanje ništavno naspram znanja Božijeg. Propisi vjere 
postoje zato da bi naš život učinili boljim, ispravnijim i sret- 
nijim, makar mi ponekad i ne razumijevali mudrost i svrhu 
određenog propisa. Dragi Bog želi nam samo najbolje, a pro- 
pise vjere dao nam je za naše dobro. Slijedeći ih i pridržavajući 
ih se, činimo nešto od čega ćemo imati koristi i na ovom i na 
onom svijetu. A Bogu Svevišnjem ne treba ništa od nas. Naša 
vjera, ibadet i dobra djela jesu zbog nas samih i našeg boljitka. 

Dobri sluga 


sultana Mahmuda 


tm Mahmud Gaznevi imao je slugu koji se zvao Ajaz, 
izuzetno skromnog i poštenog, a istovremeno mudrog i 
pronicljivog čovjeka, koga je sultan veoma volio i cijenio. Ajaz 
je živio u skromnoj sobici, i svaku večer, prije nego bi pošao 
na spavanje, pogledao bi svoj grubi jeftini ogrtač i papuče, i 
pomislio: "Ovo je sav tvoj imetak, pa budi zadovoljan, skro- 
man i ne oholi se!" 

Mnogi na dvoru zavidjeli su Ajazu što je tako blizak i drag 
sultanu Mahmudu, pa su iz zlobe govorili sultanu: "Ajaz živi 
u sobici, ali ju je napunio zlatom i srebrom. Sakrio je to blago 
ondje i ne dopušta nikom da uđe u njegovu sobu." 

Sultan se začudi kad ču da njegov dragi sluga krije nešto od 
njega. Zato naredi zapovjedniku straže da ode u Ajazovu sobu, 
pretraži je i donese sve što ondje nađe. 

Navečer ovaj sa trideset vojnika upade u Ajazovu sobu, 
misleći da će tamo naći sakrivene ili zakopane kovčege pune 
zlata i dragulja. Međutim, u sobi nađoše samo Ajazov ogrtač 
i papuče. 

Mahmudovi vojnici nisu mogli vjerovati da je to sve što 
Ajaz posjeduje. Zato prekopaše pod, izbušiše zidove, sve vje- 
rujući da negdje mora postojati zakopano blago. Znali su da 

je Ajaz veoma drag sultanu, i da ga sultan često bogato daruje, 
ali nisu znali da sve što dobije od sultana, Ajaz odmah podijeli 
sirotinji. 

Vratiše se i kazaše sultanu da su u Ajazovoj sobi našli samo 
njegov ogrtač i papuče, a on se samo osmjehnu i prezrivo po- 
gleda zlobnike koji su potvorili Ajaza. Naime, sultan Mahmud 
znao je da Ajaz nije čovjek kome je stalo do blaga i imetka, 
ali pravio se da vjeruje onim zlobnicima htijući pred svima 
na dvoru objelodaniti koliko su zavidni i zli. Sam je o Ajazu 


kazao: 
Trebalo bi riječi preko cijelog neba, 


pa da kažem ono što o njemu reći treba; 
čak da imam riječi i sto puta više, 
premalo je da vrlinu njegovu opiše. 


One zlobnike koji su sultanu lagali da Ajaz gomila bogat- 
stvo sad spopade silan strah, jer lagati sultanu na čovjeka koga 
voli i cijeni nije mali grijeh. Stoga svi oni klekoše pred sultana 
Mahmuda i stadoše mu ljubiti skute, moleći da im oprosti. 
No, sultan reče: "To kako ćete biti kažnjeni za svoje nedjelo 
nema veze sa mnom. Olagivali ste Ajaza, njega ste uvrijedili, 
pa neka vam on i presudi." 


Sultan reče: "Od mene vam ni kazna ni oprostenje, 
Ajaz nek vam sudi, njemu kaljaste poštenje! 

Ajaza ste izdali, blatili pred svima, 

on je ranjen, stoga pravo na osvetu ima. 


A onda sultan Mahmud pozva Ajaza i zatraži od njega da 
sam presudi onima koji su ga potvarali i pokušali ukaljati nje- 
govo poštenje: "Ti si najpošteniji i najskromniji čovjek koga 
poznajem, a ovi zlobnici lažno su te optužili. Sad žale zbog 

onog što su ti učinili, a tebi prepuštam da im presudiš kako 
god ti je volja." 

Ajaz zahvali sultanu na lijepim riječima i povjerenju, a onda 
zamoli da presudu ne donosi odmah te da mu se dopusti da 
neko vrijeme porazmisli. Međutim, dani su prolazili, a Ajaz ni- 
kako da odluči kako da presudi onim lašcima. Naposljetku mu 
sultan Mahmud reče: "O Ajaze, odluči napokon šta da učinimo 
s njima, jer čekati na kaznu gore je od same kazne." Onda Ajaz 
kaza: "O sultane moj, zar da se pored sunca grijemo na svjetlo- 
sti zvijezda?! Ti donesi presudu, a ja te molim da ih ne kazniš. 
Kamo sreće da nisam imao ni onaj ogrtač i papuče, jer ne želim 
da imam išta što bi potaklo zavist i zlobu drugih ljudi." 


Sultan reče: "O Ajaze, ti si zbilja zadovoljan svime, 
skromnost tvoja velika je kao mora i planine; 

nisi ohol kada ljudi šire tvoju slavu, 

a kad lažu na te, ti ne gubiš glavu! 


Ajaz tad zamoli sultana da oprosti ljudima koji su dopustili 
da zavist pomrači njihova srca, reče da im je on već oprostio i 
zaboravio kako su ga pokušali ocrniti. 

Iz ove priče o poštenom i mudrom Ajazu učimo kako su 
veliki dobri Božiji robovi koji nam moraju poslužiti kao pri- 
mjer. Naravno, mi se ne možemo, kao Ajaz, odreći svih blago- 
dati ovoga svijeta koje nam dobri Bog daruje, ali zato možemo 
biti skromni i ne dopustiti da se u nama, ma šta imali, koliko 
god imućni ili učeni bili, pojavi oholost. Moramo biti svjesni 
da su sve blagodati istovremeno dobro i iskušenje, pa blago 
onome ko ih na pravi način iskoristi. Sretan je čovjek koji 
ispravno iskoristi dobro koje mu je Bog darovao, a nesretan 
je onaj ko dopusti da ga to dobro odvede na stranputicu i 


pomrači mu srce. 

Priča o lovcu 
i ptičici 


NE lovac na ptice otiđe u polje loviti ptice. Postavi svoju 
zamku, prosu u nju nešto zrnevlja, pa se sakri u grmlje. 
Tu je čekao da se neka ptica uhvati u njegovu klopku. Domalo, 
doletje jedna ptičica i poče kljucati po travi okolo, kad ugleda 
lovca skrivenog u grmlju, pa ga upita: A ko si ti i šta radiš tu 
šćućuren u žbunju?" 

Lovac odgovori: "Ja sam pobožan čovjek koji se povukao 
od svijeta. Svi moji prijatelji su odavno mrtvi, a ja živim sam 
ovdje u polju, po čitav dan klanjam i učim dove, i tako se 
pripremam za smrt." 

Ptičica mu nato reče: "Ali, zar ne znaš da u našoj vjeri nema 
monaha ni ljudi koji su se povukli iz svijeta? Islam takve stvari 
zabranjuje! Naš Poslanik družio se s ljudima, obavezani smo 
da se okupljamo na džuma-namazu, da naređujemo dobro 
i odvraćamo od zla, brinemo za siromašne i ugrožene među 
nama. Islam nije vjera koja kaže da trebaš napustiti svijet, ži- 
vjeti sam i baviti se samo sobom." 

Lovac nato odgovori: "To što kažeš nije baš sasvim tač- 
no. Bolje se skloniti od lošeg društva nego dopustiti da te 
ono odvede u grijeh i zlo. Loš drug će pokvariti i najboljeg 
čovjeka." 

Ptičica tad kaza: "Da, ali zato nam je propisan džihad. Co- 
vjek se mora boriti protiv zla i spriječiti da neprijatelj vjere čini 
zlo i kvari svijet." 


Svakome je jasno da viteštva nema 

kod onoga koji bježi od svih iskušenja; 

Dobro naše vjere jeste borba i trud, danju-noću, 
dobro vjere Isaove jeste bježat u samoću. 


Lovac je sasluša, pa reče: "Tačno je to što kažeš, ali za bor- 
bu je potrebna snaga. Ako čovjek nema snage za borbu, onda 
je za njega bolje da se skloni i tako pokuša sačuvati srce i dušu 
od prljavština svijeta." 

Dok su tako razgovarali i nadmudrivali se, ptičica ugle- 
da ono zrnevlje, pa upita: "A čije je ovo zrnevlje?" Lovac 
odgovori: "To su mi dala siročad koja žele pomoći potrebi- 
tima. Rekli su mi da to dam samo onome kome je stvarno 
potrebno." 

Ptičica se polakomi, pa pomisli kako je upravo njoj to 
zrnevlje najpotrebnije. Doletje ondje i poče kljucati, kad se 
odjednom zamka sklopi i ona shvati da je zarobljena. Zapo- 
magala je i jadikovala, ali sad je već bilo prekasno. Treba biti 
oprezan prije nego se zlo desi. 


Kada zlo se desi, čemu žalit se do neba, 
prije već se stvari dese razmisliti treba; 
razmišljaj na vrijeme i koristi um, 

bit će kasno kad razbojnik izađe na drum! 


Ptičica kroz suze reče: "Ovo mi je kazna zato što sam bila 
pohlepna i olahko povjerovala čovjeku koji se predstavio kao 
pobožnjak!" A lovac joj odgovori: "Bolje reci da je to kazna za 
onoga koji želi uzeti ono što mu ne pripada!" 


II 


Zato, nastojmo uvijek biti oprezni i svjesni da ne smijemo 
olahko zaključivati. Neka nas želja za nečim ne natjera da po- 
stupimo nepromišljeno, jer bismo onda, ne dao Bog, mogli 
zažaliti. Naša vjera traži od nas da koristimo svoj razum, taj 
veliki dar od dragoga Boga, i dužni smo držati pod nadzorom 
svoje želje. Onaj ko po svaku cijenu nastoji ispuniti svoju želju 
nekada plati za to previsoku cijenu, pa poželi da mu se takva 
želja nikad nije ni javila. Uostalom, ne znači da je sve ono što 
poželimo dobro za nas. Isto tako, sigurno vam se već svima 
desilo nešto što vam se sprva činilo kao zlo, a kasnije se ispo- 
stavilo da je to bilo dobro po vas. Molimo zato dragoga Boga 
da nam pomogne da ostvarimo samo naše dobre želje, one čije 
ostvarenje će nam zaista donijeti korist i sreću. 

Halva i dosjetljivost 


NG musliman, kršćanin i židov putovali skupa, pa navečer 
zakonačiše u jednom hanu. Musliman je tih dana postio, 
pa odluči poslije iftara napraviti halvu. Kršćanin i židov neko 
su se vrijeme sašaptavali, a onda rekoše: "Nas dvojica večeras 
nismo gladni, pa smo zaključili da je onda najbolje da ni ti ne 
jedeš halvu nego da je ostavimo za sutra." "Ali vi znate da ja 
postim i da sutra ne mogu jesti s vama. Uostalom, podijelimo 
ovu halvu na tri jednaka dijela, pa neka svako jede svoj dio kad 
mu je volja!", reče im musliman. 

Kršćanin i židov, međutim, nisu to htjeli prihvatiti, nego 
su navaljivali da se halva ne dira do sutra, želeći muslimana 
dok bude postio dovesti u iskušenje. Zato rekoše: "Najbolje 
da sačekamo jutro, a onda neka svako ispriča šta je sanjao. 
Onaj čiji san bude najljepši neka uzme svu halvu." Musliman 
pristade, pa ona dvojica, zadovoljni svojim lukavstvom, odoše 
na spavanje. Kad zaspaše, musliman pojede trećinu halve, a 
onda ostatak sakri, pa i on ode na spavanje. 

Ujutro se umiše, obaviše molitvu, svako po svom zakonu, 
pa sjedoše skupa da ispričaju šta su sinoć sanjali. 

Zidov prvi ispriča svoj san: "Sanjao sam da sam sreo hazreti 
Musaa, pa me on sa sobom povede na Sinajsku goru!" 

Kršćanin kaza: "Lijep san, mora se priznati, ali ja sam sanjao 
hazreti Isaa, koji me povede sa sobom visoko gore na četvrto 
nebo!" 


u 


Musliman se u sebi nasmija njihovim izmišljotinama, pa 
reče: "A ja sam sinoć sanjao našeg dragog poslanika Muham- 
meda Mustafu. Ispričah mu za onu našu sinoćnju raspravu 
oko halve, pa mi on reče da je vidio mog prijatelja židova sa 
hazreti Musaom na Sinaju, a kršćanina kako se sa hazreti Isaom 
penje na četvrto nebo. Onda mi kaza da, kad sam već ostao 
sam, trebam sam i pojesti onu halvu. Ja ga, naravno, poslušah, 
pa pojedoh onu halvu što sam je sinoć napravio!" 

Židov i kršćanin skočiše i potražiše posudu sa halvom, pa 
kad vidješe da je prazna, uhvatiše se za glavu i povikaše: "Kako 
si mogao to učiniti?! Zar te nije bilo sram pojesti sve sam dok 
smo mi spavali?!" 

Musliman im, sa smiješkom, odgovori: "Ali šta sam mogao 
kad mi je tako naredio naš Poslanik?! Zar ti, židove, ne bi 
poslušao hazreti Musaovo naređenje, i zar ti, kršćanine, ne bi 
uradio kako ti kaže hazreti Isa? Kako bih, onda, ja musliman 
mogao ne poštovati naređenje hazreti Muhammeda, a on mi 
je rekao da pojedem onu halvu!" 

Shvativši da ih je musliman nadmudrio, židov i kršćanin 
slegnuše ramenima i rekoše: "Tvoj je san zaista bio najljepši i 
ispravno si postupio kad si poslušao vašeg poslanika!" 


Pa rekoše: "Najbolja je zaista tvoja priča ova, 
ljepša nego stotinu naših slatkih snova! 

Od svog sna si imao koristi na javi, 

naši snovi zauvijek su snovi ostali!" 


Zapamtimo, dakle, dvije stvari: laži i lukavstva, prije ili ka- 
snije, vrate se onome ko se služi njima i on ostane postiđen i 
ponižen. I drugo, stradao je onaj ko se oslanja na svoje snove i 
maštarije. Mudar čovjek drži se stvarnosti i trudi se da postupi 
onako kako je u određenoj situaciji najbolje. 

Bedruddin i 


zaduženi sirotan 


gradu Tabrizu živio je čovjek po imenu Bedrud- 
din, poznat po svojoj plemenitosti i darežljivosti. 
Bedruddin je bio zapovjednik gradske straže u Tabrizu. 
Brinuo se za red i mir u gradu. Bio je pošten i pravičan, 
a, kako smo rekli, uvijek je nastojao biti na usluzi siro- 
mašnima i potrebitima. Ljudi u Tabrizu zato su ga veoma 
cijenili i poštovali. 
Čim bi čuo da nekoga tuga i jad bije, 
hitao bi nevoljniku pomoći što prije; 
kad bi čuo da se neko na nesreću žali, 
sramio se ko da on je za to krivac pravi! 


U okolini Tabriza živio je neki siromah koji se, da bi se 
prehranio, sve više zaduživao, dok njegov dug naposljetku 
ne naraste na devet hiljada dinara. Siromah nije znao šta da 
radi, i, napokon, odluči da ode u Tabriz i zamoli Bedruddina 
za pomoć 

Inače, on je od Bedruddina već nekoliko puta pozajmlji- 
vao novac, i Bedruddin mu je svaki put oprostio njegov dug. 
Čovjeka je sad bilo stid ponovo se obratiti dobrom Bedrud- 
dinu, ali drugog izlaza nije imao. 

Čim stiže u Tabriz, zaputi se pravo Bedruddinovoj kući, ali 
ondje zateče žalosnu Bedruddinovu čeljad i ču tužnu vijest da 
je Bedruddin prije neki dan iznenada umro. 


Onaj paun nebeski na nebu je sada, 
vratio se napokon onamo gdje spada; 
u njegovoj sjeni svako spasa nade, 
al' to sunce dobra brzo, eto, zade! 


Nevoljni čovjek lutao je ulicama Tabriza mučen brigama i 
najecrnjim mislima, dok mu se odjednom ne smrači pred očima 
i on pade u nesvijest. Ležao je tako onesviješten satima, te ga 
prolaznici napokon probudiše umivajući ga hladnom vodom. 

Kad dođe sebi, čovjek trezveno porazmisli o svojoj situa- 
ciji, a onda odjednom shvati svoju zabludu, pa požuri u naj- 
bližu džamiju, klanja dva rekata namaza, a onda diže ruke k 
nebu i reče: "O Bože, o jedini moj Gospodaru, ja sam se silno 
ogriješio prema sebi očekujući pomoć od Tvojih stvorova! 
Bedruddin jeste bio velikodušan čovjek, ali on je samo Tvoj 
rob i njegova dobrota ne može se mjeriti sa Tvojom! On mi je- 
ste poklonio ovu odjeću koju nosim, ali Ti si mi darovao ruke 
kojim sam je i sam mogao zaraditi; on mi jeste davao novac, 
ali Ti si mi dao pamet koju sam trebao koristiti! Uostalom, 
Ti si Onaj Koji je Bedruddina učinio darežljivim i dao da on 
pomaže ljudima u nevolji!" 

Onda siromah izađe iz džamije, i zaputi se na glavni trg u 
Tabrizu. Ondje okupi prolaznike oko sebe i ispriča im kako je 
Bedruddin bio dobar prema njemu, želeći se bar tako odužiti 
svom dobročinitelju. Ljudi su ga, ganuti, slušali, svi mu udije- 
liše ponešto novca, i ovaj siromah tako skupi sto dinara. 

Ovaj nevoljnik odatle otiđe na Bedruddinov mezar, pa se 
kroz dove stade zahvaljivati čovjeku koji mu je za života često 

pomagao i bio dobar prema njemu. Znao je da Bog kaže da je 
zahvalnost onima koji nam čine dobro ustvari zahvalnost Njemu. 
Kroz plač je nabrajao Bedruddinove vrline i molio Boga da 
Bedruddina obraduje najljepšim džennetskim nagradama. 


Ti bijaše sunce što je na me sjalo, 

sve što sruših ti bi za me popravljao, 

nisi htio ovim svijetom nosit obraz taman, 
po dobru ti ni Mikail melek nije ravan! 


Uto na mezar dođe i jedan Bedruddinov blizak prijatelj, pa 
kad ču kako ovaj čovjek hvali Bedruddina i žali za njim, odluči 
da ga povede svojoj kući i ponudi mu prenoćište. 

Iste noći taj ugledni čovjek usni Bedruddina, koji mu reče: 
"Čuo sam sve što je tvoj gost o meni govorio, ali nisam mu 
mogao odgovoriti. A ti znaj da sam ja na ovome svijetu dobio 
najljepšu nagradu za svako dobro koje sam učinio na dunjalu- 
ku. Dunjaluk je kapija kroz koju se stiže u ovaj svijet i stvarni 
život. Tek ovdje mi shvatamo gdje smo ustvari bili i kako smo 
pogrešno shvatali život na dunjaluku. A što se tog siromaha 
tiče, znaj da sam mislio na njega, pa sam za života ostavio 
nešto zlatnika i namijenio ih njemu. Zlato ćeš naći sakriveno 
ispod poda u mojoj sobi, pa ga predaj tom čovjeku u nevolji. 
Reci mu da tim novcem vrati svoje dugove, a ono što pretekne 
neka zadrži za sebe. Htio sam mu to sam dati, ali prije nego 
smo se sreli kucnuo mi je smrtni čas. Uglavnom, reci mu da 
tako učini, ali neka pazi da ga trgovci ne prevare kad bude 
mijenjao zlatnike. I još mu poruči da sam ga zamolio da me 
se sjeti u svojim dovama. A kad dođeš mojoj kući uzeti to sa- 
kriveno zlato, reci mojim nasljednicima da je takva bila moja 
želja, i neka se sjete da je naš dragi Poslanik kazao da je onaj 
ko traži nazad ono što je već darovao poput onoga ko jede ono 

što je povratio. Budu li ipak htjeli uzeti to zlato, neka znaju 
da time uznemiravaju moju dušu i da ih čeka velika nesreća!" 

Čovjek se tad sav oznojen ali sretan probudi iz sna, pa od- 
mah ustade iz postelje i radosno utrča u sobu u kojoj je spavao 
onaj zaduženi siromah. Probudi ga i sve mu ispriča, pa čim 
svanu otiđoše Bedruddinovoj kući i nađoše zlatnike tačno on- 
dje gdje mu je Bedruddin u snu rekao. 

I tako ovaj sirotan vrati svoje dugove, i još mu preteče do- 
voljno novca da pokrene vlastiti posao kojim je do kraja života 
izdržavao svoju porodicu. Nikad nije zaboravljao milost koju 
mu je Bog ukazao, a nakon svakog namaza u dovi je spomi- 
njao dobrog Bedruddina, čovjeka koji je dokazao da se veliko- 
dušnošću i darežljivošću na ovom svijetu stječe ljubav ljudi, a 
nagrada za to kod dobrog Boga je tako velika da je mi nismo 
u stanju ni zamisliti. 

Zato, nastojmo i mi biti darežljivi i velikodušni, pomo- 
zimo svakome kome možemo i znajmo da je Bog, Koji nam 
je dao sve što imamo, propisao da dio našeg imetka pripada 
i onima kojima nije dato koliko nama. Zapamtimo zauvijek 
da Svevišnji Bog iskušava i imetkom i siromaštvom. Imućan 
čovjek zato je dužan da iz svog imetka dijeli siromašnima, a 
siromah je dužan da bude strpljiv i zadovoljan, uzda se u Boga 
i Njegove dobre robove, ali i sam pokuša učiniti sve što može 
da bi popravio svoju situaciju. 

Sultan i konj 
njegovog zapovjednika 


V" zapovjednik u službi jednog moćnog sultana imao 
je divnog i brzog konja, tako lijepog da bi svako ko bi ga 
vidio ostao zadivljen i poželio takvoga konja. Sultan je jednom 
vršio smotru vojske, pa kad ugleda tog konja nije mogao vje- 
rovati svojim očima. Izreče slavu Bogu jer shvatao je da takva 
ljepota predstavlja jedan od Božijih znakova ljudima da je On 
moćan stvoriti i ono što mi nismo u stanju ni zamisliti. 

Kad se vrati na svoj dvor, sultan okupi svoje vezire i sav za- 
nesen i opčinjen stade im pričati o konju onog zapovjednika. 
Naposljetku shvati da mora imati tog konja, pa naredi straži 
da mu ga odmah dovedu. Straža bez oklijevanja pođe izvršiti 
sultanovu želju i odmah odoše kući onog zapovjednika. 

Taj zapovjednik nije mogao niti smio usprotiviti se sulta- 
novoj želji, a, s druge strane, nije mu bilo lahko dati svog pre- 
lijepog konja, usto i svog vjernog prijatelja iz stotinu bitaka. 

Na sultanovom dvoru bijaše i jedan mudar i poštovan 
starac po imenu Imadul-Mulk, naročito drag sultanu, pa su 
dvorjani obično njega molili da ih kad bi im nešto trebalo 
zastupa kod sultana. Tako i vlasnik konja otiđe Imadul-Mulku 
da mu se požali i posavjetuje se s njim. Tražio je od Imadul- 
-Mulka da zamoli sultana da mu ne uzima konja, rekavši: 

"Kaži mu da sam spreman dati sve što imam, učiniti sve što 
zatraži od mene, ali taj konj je moj život i gotov sam uzme 
li mi ga!" 


Spreman sam sultanu dati što poželi, 
ali konj taj divni moj je život cijeli! 


Imadul-Mulk dobro je shvatao o čemu mladić priča. Ode 
kod šaha, sjede i zašuti; šutio je i razmišljao kako da počne, 
moleći Boga da ga osnaži i nadahne ga pravim riječima. 

Uto dovedoše konja, i svi izađoše pred dvor da ga pogle- 
daju. I zaista, imalo se šta i vidjeti; ljepšeg konja nije bilo u tri 
Carstva: 


Vatren iznutra, a vanjštine divne, 
takvog konja oči svijeta ne vidješe prije! 


Sultan je zadivljeno posmatrao konja, a onda se obrati 
Imadul-Mulku: "Kakav konj, brate moj! Kao da je iz Dženneta 
a ne sa ovog svijeta!" 

Mudri starac nato reče: "Onako je kako Vi kažete, Veli- 
čanstvo; ako vi kažete da je đavo lijep kao melek, ja Vam se 
neću usprotiviti. Znači, ovaj konj je lijep, ako Vi tako mislite, 
makar ja mislim da ima glavu kao da je bik a ne konj." 

Te riječi zbuniše sultana, pa sad poče pažljivije posmatrati 
konja. Imadul-Mulk u njemu je mudro probudio sumnju, i 
sultan je sad počeo uvjeravati sam sebe da konj i nije tako lijep 
kako mu se na prvi pogled učinilo. Neko vrijeme posmatrao je 
konja, obilazeći ga sa svih strana, a onda reče: "Upravu si, što 
ga više gledam, ovaj konj mi se sve više čini sasvim običnim. 
Ne znam samo kako sam se mogao tako prevariti!" 

I tako sultan koji silom htjede doći do konja koji mu se 
svidio, odustade od svoje želje misleći da konj i nije tako lijep, 

iako se radilo o zaista predivnom konju. Ljudsko srce, među- 
tim, u Božijim je rukama, i On s njime čini šta Mu je volja: 


Zar da se ljudska spletka mjeri sa Božijom snagom?! 
On okreće ljudska srca kako je Njemu drago! 


I tako, iz ove lijepe priče možemo izvući mnogo pouka. 
Prva je ta koju nam stihovi već rekoše: Bog je Taj Koji okre- 
će ljudska srca kako On hoće, tako da čovjek koji sad misli 
jedno, narednog trenutka može misliti sasvim suprotno, a da 
ni sam ne zna kako to da je odjednom promijenio mišljenje. 
Drugo, iz priče smo shvatili kako je velika moć sumnje. Čovjek 
koji pusti sumnji da uđe u njegovo srce postaje kolebljiv čak i 
kad se radi o posve jasnoj stvari. Ostale pouke pokušajte otkri- 
ti sami. Ove priče hazreti Mevlana i ispričao nam je da bismo 
sami o njima razmišljali i izvodili zaključke, a on nam je tek 
ponegdje dao smjernice koje nam pomažu da prepoznamo u 
kom smjeru treba razmišljati. 


Priča o tragačima 
za tuđim mahanama 


Čeći čovjeka klanjala su jednom u džamiji, kad u džamiju 
uđe mujezin. Opazivši krajičkom oka mujezina, jedan od 
njih četvorice odjednom, na namazu, progovori: "Otkud sad 
mujezin; nije valjda da je već vrijeme ikindije?!" 

Onaj što je klanjao do njega reče mu: "Eh, progovorio si na 
namazu i sad si pokvario svoj namaz!" 

Treći, čuvši to, ne izdrža pa reče drugome: "Zašto to njemu 
govoriš kad si i ti sad pokvario svoj namaz!" 

Četvrti, opet, slušajući njih i ne misleći na svoj namaz, 
kaza: "Bogu hvala pa ja nisam poput vas trojice; i ja sam vidio 
mujezina, ali nije mi palo na pamet da progovorim dok kla- 
njam!" I tako, naravno, i on pokvari svoj namaz. 


Bogu hvala pa ja nisam ko moji jarani, 
Pa da tako naivno sebi namaz kvarim! 


Tako, dakle, sva četvorica pokvariše primjećujući grešku 
drugog, a ne misleći na ono što sami čine. 

Ova zgodna pričica tako nas je kratko i jasno naučila da 
traženje tuđih mahana i osvrtanje na tuđe greške sigurno kva- 
ri i naš posao. Uostalom, onaj ko traži mahane drugima, i 
sam očito ima jednu veliku mahanu: upravo tu da je sklon 

tražiti greške drugih. A znamo da je u islamu to grijeh i ružna 
osobina. Na muslimanu je da se pozabavi svojim greškama, 
nedostacima i mahanama. Budemo li sami ispravni i dobri 
ljudi, sigurno je da ćemo poslužiti kao primjer mnogima. Pred 
svakim od nas dovoljno je posla na uočavanju i ispravljanju 
vlastitih mahana i nedostataka. Zato je sasvim besmisleno i 
nepravedno baviti se nedostacima drugih ljudi. 


Tako namaz pokvariše ta četiri druga: 

Uvijek strada onaj ko se drugom ruga! 

Blago onom ko o svojim mahanama brine više, 

jer ko drugom grešku traži, samom mu se nova piše! 


Različiti jezici, 
ista stvar 


ae jednom skupa Arap, Turčin, Iranac i Grk, pa kad 
su nailazili pored nekog sela odlučiše poslati jednog od 
njih da kupi nešto za jelo. Međutim, stadoše raspravljati oko 
toga šta da kupe. 

Iranac reče: "Ja želim da kupimo angur, i za to sam spreman 
dati jedan dirhem!" 

Arap nato kaza: "A ne; ja hoću da kupimo snab, i za to ne 
žalim dati ni dva dirhema!" 

Turčin se usprotivi: "Ako ćemo već nešto kupovati, onda 
kupimo uzum!?" 

Grk, međutim, reče: "Pristajem dati novac samo ako ćemo 


kupiti ista" 


Među njima tako se prava svađe zače, 
mada nisu znali šta te riječi znače; 

vikali su i mahali jedan drugom ispred lica, 
eto kako poče svađa četvorice neznalica. 


Dok su se oni tako prepirali, naiđe jedan mudri starac i, 
vidjevši da bi još mogla izbiti i tuča, priđe im, a kad shvati o 
čemu se radi reče: "Dajte mi jedan dirhem, i ja ću sve četvorici 
ispuniti želju!" 

Njih četvorica gledali su ga s čuđenjem, ali činilo se da sta- 
rac zna o čemu govori. Onda se zgledaše između sebe, pružiše 
starcu dirhem i on ode u selo. 

Domalo, vrati se noseći u rukama košaru punu grožda. 
Onoj četvorici lica se razvukoše u osmijeh, jer to je bilo upravo 
ono što je svaki htio. 

A onda im starac objasni da se grožđe na perzijskom kaže 
angur, na arapskom inab, na turskom uzum, a na grčkom je- 
ziku istafil. Radilo se jednostavno o tome da nisu dobro razu- 
mjeli jezike jedan drugoga, i među njima je zato došlo do svađe. 
Onda kad se pojavio čovjek koji im je objasnio da ustvari žele 
istu stvar, svađa je prestala i oni su postideno ponovo pružili 
ruku jedan drugome. 


Dobro reče stari šejh, što poznaje duše stanja: 
Svaki grijeh što ljudi čine proizlazi iz neznanja! 


Sjetimo se kako je hazreti Sulejman koji je poznavao jezik 
životinja zato uspio da uspostavi mir među njima, pa su vuk 
i ovca, lav i gazela živjeli pred njegovim dvorom jedno pored 
drugoga. 

A mi zapamtimo da je jako važno da se ljudi potrude da 
razumiju jedan drugoga. Tako se često dešava da se ljudi po- 
svađaju i sukobe samo zato što se nisu ispravno razumjeli. Ova 
četvorica iz naše priče bili su barem stranci jedan za drugoga, 
ali tužno je vidjeti da ljudi koji govore isti jezik ponekad ne 
uspijevaju da se sporazumiju. Zapamtimo, zato, da prije nego 
se upustimo u ružne svađe i prepirke, mudrost nalaže da prvo 
pokušamo ispravno razumjeti svog sagovornika. 


Priča o 
ljubomornom magarcu 


NU vodonoša imao je magarca kojim se ispomagao u 
svom poslu. Svakog dana točio je na vrelu u okolini gra- 
da vodu i na magarcu je raznosio ljudima od kuće do kuće, 
zarađujući tako opskrbu za sebe i svoju porodicu. 

Magarcu, naravno, nije bilo lahko svaki dan tegliti na svo- 
jim leđima velike mješine pune vode. Koliko god da ga je nje- 
gov vlasnik volio i pazio koliko je mogao, težak rad iscrpljivao 
je magarca i on je svaki danom bivao sve mršaviji i slabiji. 
Molio je Boga da mu što prije pošalje smrt, jer brza smrt činila 
mu se kao jedini spas od tog paćeničkog života. 

Jednog dana onog vodonošu posjeti njegov dobar prija- 
telj, inače glavni sultanov konjušar, čovjek koji se brinuo o 
konjima dvorjana i vojske. Obilazeći sa svojim prijateljem 
vodonošom njegovo skromno imanje, vidje onog jadnog i 
slabog magarca, pa reče vodonoši: "Znam da ti posredstvom 
ovog magarca zarađuješ svoj hljeb, ali, vjeruj mi, ovaj tvoj 
magarac samo što nije krepao. Predlažem ti, zato, da ga daš 
meni na neko vrijeme, neka boravi u sultanovim štalama, a 
kad ga uhranim kako treba, opet ga uzmi. Bolje da tvoj po- 
sao neko vrijeme trpi, nego da uskoro moraš kupovati novog 
magarca." 

I tako, sultanov konjušar odvede iscrpljenog magarca u 
carske štale. Magarcu je ondje bilo dobro kao nikad prije u 
njegovom životu. Ništa nije radio, hrane je bilo u izobilju, 
konjušar mu je čak i izranjavana leđa liječio nekom mašću. 
Međutim, umjesto da bude sretan i uživa, magarac je prona- 
šao razlog da bude nezadovoljan. 

Naime, u istoj štali bili su smješteni i ratni konji, veliki i 
snažni. Magarac je gledao kako ih konjušari njeguju i hrane 
posebnom zobi, kako ih vojnici obilaze i tetoše, pa pomisli 
da su ti konji zaista sretna stvorenja. Podiže glavu k nebu i 
reče: "Bože moj, istina je da sam magarac, ali i ja sam Tvoje 
stvorenje. Zašto se ja čitav život onako patim, a ovi konji život 
provode u blagostanju i zadovoljstvu." 


Svako dobro dao si Ti konjima ratnim, 
a šta ja sam skrivio da onako patim?! 


Domalo, zemlju napadoše dušmani, i sultan, naravno, po- 
vede vojsku da brani muslimane, njihovu čast i imetak. Svi 
konji iz štale odoše sa svojim jahačima u rat, a naš magarac 
ostade sam, zbunjen i uplašen. 

Neprijatelj je uskoro bio pobijeđen i protjeran sa časne 
muslimanske zemlje, te se sultan s vojskom vrati natrag svo- 
me dvoru. Kad konje uvedoše u štalu, magarac shvati da se 
mnogi nisu vratili, i znao je da su poginuli u borbi. Mnogi su 
bili teško izranjavani, i magarac je gledao konjušare kako im 
cijepaju meso i vade vrhove strijela i komade kopalja. Maga- 
rac je okretao glavu od muke, jer bilo je grozno gledati tako 
izranjavane konje. 

Tad se naš magarac sjeti kako je bio glup i nezahvalan sa 
svojom ljubomorom prema ratnim konjima. Ovaj put podi- 
že glavu k nebu i reče: "Bože milostivi, oprosti mi što Ti se 

požalih na svoje stanje, i znaj da sam sad sasvim zadovoljan 
sudbinom koju si mi odredio!" 


Kad magarac sve to vidje, on povika: "Bože, 

znaj da sada nikad ne bih ja iz ove kože! 

Zadovoljan sam životom, poslom, i ne želim ništa bolje, 

a ko bi htio da se s konjima mijenja, pa široko mu bojno polje!" 


Tako je, eto, magarac shvatio da se žalio na sudbinu zavi- 
deći onima čiji je život ustvari bio mnogo gori nego njemu. 
Čuvajmo se, zato, da i mi ne budemo od onih koji misle da je 
Bog bio nepravedan prema nama, jer imajmo uvijek na umu 
da je On potpuno pravedan i da sve što odredi ima svoj razlog 
i smisao. To što mi nekad ne možemo dokučiti smisao nečega 
ne znači da je to nešto besmisleno. Roditelji vam, dok ste još 
jako mali, recimo, pomno paze da ne progutate nešto što bi 
vas otrovalo, i slično, i znaju da vi ne shvatate razloge tih za- 
brana i da ćete ih shvatiti tek kad poodrastete. Slično je i s Bo- 
žijim odredbama, naredbama, zabranama, stvarima koje nama 
ljudima ponekad nisu najjasnije. Važno je, međutim, da nam 
bude jasno tek toliko da iza svega toga stoji Božija mudrost i 
da je sve to samo zbog našeg dobra, jer dobri Bog je uzvišen od 
toga da bismo mu mi ili bilo ko od stvorenja mogli koristiti ili 
učiniti nešto za Njega. 


Nezasita krava 


NE seljak imao je u svojoj štali nekoliko krava i svaki dan 
ih je napasao po poljima u okolini sela. To inače bijaše 
lijep kraj, kroz selo je tekla rijeka, oko sela su bili nepregledni 
pašnjaci i plodne njive; naprosto, što bi se reklo, mjesto kao 
iZ snova. 

Među onim kravama bijaše jedna koja je bila proždrljiva 
preko svake mjere, toliko proždrljiva da su se druge krave na- 
posljetku prestale s njom družiti. Naime, ta proždrljiva krava, 
čim bi ih seljak izveo na pašnjake, počela bi tako pasti travu 
kao da već barem sedam dana nije ništa okusila. Pasla bi i 
pasla, sve do večeri, a kad bi ih seljak predvečer vratio u štalu, 
proždrljiva krava do kasno u noć ne bi mogla zaspati brinući 
se da li će sutra imati dovoljno trave da se najede. 

Rekli smo već, oko sela su bili ogromni i bujni pašnjaci, 
tako da je strah halapljive krave bio bezrazložan. Da je onaj 
seljak držao i deset puta više krava, opet se ne bi trebao brinuti 
za njihovu ispašu. Ali, nezasitost je čudna bolest srca, tako da 
je ova krava brinula samo o tome da što više pojede, iako joj se 
još nikad u životu nije desilo da ostane gladna. 

I tako, svakog dana je nezasita krava po cijeli dan provodila 
u poljima ne prestajući niti na trenutak da pase, a noću bi se 
vraćala u štalu zabrinuta za sutrašnju ishranu. Živeći tako, po- 
stajala je od svoje brige i straha od gladi sve mršavija i mršavija, 

a njen strah od gladi sve veći i veći, sve dok se naposljetku 
jednog dana nije tako prejela da umalo ne umrije. 

Tek tad krava porazmisli, shvati da trave na pašnjacima ima 
više nego dovoljno i da će je njen strah od gladi na kraju stajati 
glave, te se iskreno pokaja zbog svoje besmislene nezasitosti. 

Ova pričica o nezasitoj kravi koju nam je hazreti Mevlana 
ispripovijedao govori ustvari o našoj duši i njenoj pohlepi. Ta 
nezasita krava ustvari je nezasita ljudska duša, koja, iako jasno 
vidi i osjeća da je dobri Bog sve stvorio s mjerom i da se brine 
o svakom i svemu, ipak živi u stalnom strahu i brigama za 
sutrašnju opskrbu. 


Ta je krava naša duša, a pašnjak je ovaj svijet, 
tako čovjek jadni mrša brinući se za svoj hljeb; 
eŠta ću jesti i kako ću preživjeti novi dan?", 
tim brigama čovjek sebi poremeti miran san. 
Nema čovjeka kojeg ne prati i nafaka, 

jadan je onaj ko o tom brine od jutra do mraka! 


Svakako, razuman i iskren vjernik dobro zna da se do pro- 
pisane opskrbe dolazi radom i trudom. Vjerovanje u nafaku 
njemu ne služi kao opravdanje za nerad i ljenčarenje. Jer, takvo 
što bilo bi težak grijeh i najobičnija glupost. Ali, vjerovanje u 
propisanu opskrbu — nafaku, vjernika štiti od straha pred neiz- 


vjesnom budućnošću, ulijeva mu sigurnost i mir. 

Pohlepni siromah 
i lopov 


B" neki siromah koji je od sveg imetka imao samo jed- 
nog ovna, pa jednom, kad mu je posve ponestalo novca, 
odluči povesti ovna u grad i prodati ga. Stajao je na gradskoj 
pijaci i čekao da naiđe mušterija koja će platiti pristojnu cije- 
nu, i za to vrijeme razmišljao je kako će za novac koji dobije 
počastiti sebe bogatim ručkom u gradu i novom odjećom. 

Jedan lopov, opazivši da je seljak sav zanesen i uronjen u 
svoje misli, prikrade se i vješto prereza povodac na kome je 
siromah seljak držao ovna, pa odvede životinju sa sobom. Tek 
nakon nekog vremena seljak se prenu i shvati da mu je ukra- 
den ovan, pa pođe u potragu za lopovom. 

Neki ljudi rekoše mu da su na gradskoj kapiji sreli mladića 
koji je vodio ovna i da se taj mladić zaputio u polja oko grada, 
te ovaj siromah odluči potražiti ga. Bio je siguran da lopov nije 
mogao daleko odmaći, te zato požuri u pravcu kamo su mu 
ljudi pokazali. 

I zaista, uskoro pored jednog bunara u polju ugleda mla- 
dića i svog ovna. Požuri se obračunati s lopovom, ali ovaj mu, 
prije već mu je stigao prići, reče: "Znam da si ljut i srdit, ali 
molim te da me saslušaš! Kesa puna zlatnika upala mi je u ovaj 


bunar. U njoj je pet stotina zlatnih dirhema, a ja se plašim 

spustiti se dolje. Ako izvadiš moju kesu iz bunara, spreman 
sam ti dati petinu novca!" 

Eh, sto zlatnih dirhema nije malo novca!", pomisli po- 
hlepni seljak i u trenu se prestade srditi na mladića. "Ovan 
svakako ne vrijedi više od deset dirhema, a sad se samo trebam 
spustiti u bunar, pa ću zaraditi sto dirhema, a i dobit ću svog 
ovna natrag", razmišljao je ovaj pohlepni siromah. 


Zatvoriše se jedna vrata, a zato se deset drugih otvori, 
izgubih onog svoga ovna, a sada dobih deset novih! 


Seljak onda skide odjeću i oprezno se spusti u bunar. Tražio 
je i tražio, ali kesu s novcem dolje nikako nije uspijevao naći. 
Nije, međutim, htio odustati, pa je temeljito pretraživao dno 
bunara, vjerujući da je ono što mu je mladić ispričao istina. 

Za to vrijeme, onaj mladić lopov smota pod ruku seljakovu 
odjeću, uze, naravno, i onog ovna, pa se brzo udalji. 

Nakon nekog vremena, razočaran i umoran, seljak izađe 
iz bunara. Uhvati se za glavu kad shvati da je mladić opet 
pobjegao s njegovim ovnom, ali ovaj put ga je čak ostavio i 
bez odjeće. 

Ljut na sebe, seljak sjede na rub bunara i iskreno prizna: 
Ne znam da li je gore to što sam bio pohlepan ili što sam 
bio naivan pa povjerovao lopovu koji me već jednom pokrao! 
Ustvari, moja pohlepa je rodila naivnost, jer halapljiva duša 
htjela je da ono što mladić reče bude istina, pa sam sebe uvje- 
rih u to!" 


Umjesto da sam uzeo ovna i vratio se u svoje selo, 
zbog gramzivosti sada, eto, dadoh mu i ovna i odijelo; 
sumnje nema da je to lopov veoma vičan svom zanatu, 


ali pohlepa moja ipak njemu je danas dala platu! 

Kako je hazreti Isa 
bježao od budale 


uz brdo i bježi koliko ga noge nose, baš kao da ga goni kakav 
v ili slična zvijer. Jedan čovjek mu pritrča i reče: O Isa, zašto 
trčiš tako bezglavo, pa ne vidim da te iko goni?!" 

Hazreti Isa se i ne obazrije na nj, već nastavi trčati što je 
brže mogao. Onaj čovjek ipak nije odustajao, nego potrča za 
hazreti Isaom, i tako trčeći reče: "O Isa, stani na tren zadovolj- 
stva Božijeg radi! Od čega bježiš, o poslaniče Božiji? Ne vidim 
da te goni kakav neprijatelj ili divlja zvijer!" 

Hazreti Isa na tren stade, pa objasni: "Bježim od jednog 
budalastog čovjeka i nadam se da ću mu uspjeti uteći!" 

Onaj radoznalac se sad tek zbuni, pa upita: "Ali zar ti nisi 
onaj Mesih koji liječi slijepe, liječi teško bolesne i oživljava 
mrtve?!" 

Da, ja sam upravo taj Mesih", odgovori hazreti Isa. 

Onaj čovjek tad reče: "Ali sad tek ne shvatam o čemu se 
radi. Zar bi tebi koji oživljavaš mrtve, vraćaš vid slijepima i 
sluh gluhima, liječiš od najtežih bolesti, bilo teško tu budalu 
od koje bježiš preobraziti u pametnog čovjeka?" 

Hazreti Isa mu odgovori: "Kunem se Bogom da sam 
ono Veliko Ime Božije kojim sam oživio mrtvaca, vratio vid 


im ljudi vidješe Božijeg poslanika hazreti Isaa kako trči 
a 

slijepome i izliječio mnogo gubavaca stotine puta izrekao pred 
budalom, ali on je ostao ista budala kakva je i prije bio! Štaviše, 
postao je još gluplji i zadrtiji nego što je bio!" 

SAli kako je to moguće?", začudi se onaj, "i znaš li zašto je 
to tako?" 

Hazreti Isa objasni: "Zato što je glupost bolest koja napada 
srce i dušu. Tjelesne bolesti manje-više lahko se liječe, ali još 
ne čuh da je neko uspio izliječiti jednu budalu i učiniti od nje 
pametnog i razboritog čovjeka. Jedini spas je zato kloniti se 
budale, jer takvog čovjeka sigurno nećeš promijeniti, ali zato 
tebe od njega može snaći ko zna kakvo zlo." 


Uzalud držiš predavanja čovjeku mračnih grudi, 
onaj ko kuca klin u ploču samo se džaba trudi! 


Ovaj savjet hazreti Isaa svakako ne treba posebno objašnja- 
vati. Ireba ga samo prihvatiti i držati ga se u vlastitom životu. 
Naravno, ko bi, ustvari, bili oni koje hazreti Isa naziva buda- 
lama posebno je pitanje, o kome ćete, nadamo se, podrobno i 
ispravno razmisliti. 

Siromah lažljivac 


davna vremena, jedne godine zavlada velika neimaština. 

U gradovima i selima ljudi su živjeli u siromaštvu i ne- 

imaštini. Neki su bili tako siromašni da bi se u dva mjeseca 

jedva jednom čestito najeli. Preživljavali su jedući suh hljeb i 

luk. Štaviše, mnogi su bili zahvalni dragome Bogu što imaju i 
suhoga hljeba. 

Bilo je među ljudima, međutim, i onih kojima je teško bili 
prihvatiti vlastito siromaštvo. Teško im je bilo priznati sami- 
ma sebi, a kamoli drugima, da žive u oskudici i neimaštini. 
Naravno, glupo je biti takav, jer čovjek se katkad trudi i čini 
sve što je u njegovoj moći, ali jednostavno prilike su takve 
da živi u siromaštvu. Ako siromah živi časno i pošteno, ne 
pružajući ruku pred drugima i zarađujući pošteno svoj hljeb, 
takav čovjek vrijedan je svakog poštovanja. Onaj, pak, ko se 
stidi svog siromaštva i pred ljudima se predstavlja imućnim, 
zasigurno na taj način neće uvećati svoj ugled, već će, prije 
ili kasnije, biti osramoćen i ismijan. A ovo je priča o jednom 
takvom čovjeku. 

Ovaj siromah hranio se svakoga dana suhim hljebom, za- 
lijevajući ga gutljajima vode. Ali, nikome nije htio priznati da 
je više gladan nego sit i da živi u oskudici. Štaviše, izbjegavao 
je druženje sa siromasima poput sebe i uvijek je tražio društvo 
imućnih ljudi. Pred njima bi neprestano lagao o slasnim i 

masnim jelima koja je jeo, iako su svi znali da se radi o običnim 
maštarijama. Uostalom, bio je tako blijed, mršav i izmučen da 
je bilo sasvim jasno kako se hrani slabo i skromno. Kako kaže 
stara izreka: Parfem sam od sebe miriše lijepo i nema potrebe 
da ga trgovac hvali. 

Tako je ovaj siromah iz naše priče, dakle, izmišljao priče 
o svom bogatstvu, iako nije imao nikakvog dokaza kojim bi 
ih mogao potkrijepiti. Ali, igrom slučaja, jednom mu u ruke 
dopade komad janjećeg pečenja, što je u ta vremena bilo pravi 
znak bogatstva. A kako se to desilo, priča je za sebe. 

Uglavnom, ovaj nesretni lažac bio je presretan što se do- 
kopao tog komada pečenja. Umota ga brižljivo u jednu čistu 
krpu i odloži na policu u svojoj kući. Svakog dana, prije nego 
bi izašao iz kuće, uzeo bi onaj komad pečene janjetine, pa bi 
njime namastio usne i brkove. Želio je tako staviti drugima 
do znanja da se hrani masnim i skupim jelima. Razgovarajući 
s ljudima, svako malo bi prstom prelazio preko svojih masnih 
brkova, kao da želi navesti sagovornika da pogleda u njegove 
brkove i shvati kako slasnim jelima se ovaj hrani. 

Viđajući ga svaki dan takvog, neki ljudi počeli su i vjerova- 
ti da je ovaj zaista imućan i da živi u izobilju. Doduše, čudno 
je bilo to što je i pored stalno masnih brkova ovaj čovjek bio 
tako mršav i blijed. Bilo je onih koji su sumnjali da se tu radi 
o nekoj prevari, ali nisu mogli dokučiti o kakvoj. 

Bilo je i imućnih ljudi koji su dobro znali da ovaj čovjek 
ustvari gladuje i živi krajnje siromašno. Neki od njih željeli 
su mu pomoći i dati mu nešto hrane, ali kako je ovaj čovjek 
uporno odbijao priznati da je siromašan, plašili su se da bi 
ga takvom ponudom uvrijedili. A, nažalost, nije bilo niko- 
ga ko bi mu otvoreno rekao ono što mu je trebalo reći: "O 
nesretna budalo, zašto se ponašaš tako i kriješ od ljudi svoje 

siromaštvo?! Budu li plemeniti ljudi među imućnicima znali 
da živiš u oskudici, možda se neko od njih smiluje i pomogne ti. 
Svojim glupim lažima samo štetiš sebi!" Jedino se njegov sto- 
mak žalio i tužno zavijao, ali ovaj budalasti čovjek nije obraćao 
pažnju na žalbe svog trbuha: 


Zbog tih laži glupih glad me teška mori, 
ne pomažu masni brkovi ti tvoji; 

Da lažima nisi siromaštvo krio 

neko bi plemenit mene nahranio! 


Ovaj budalasti siromah nastavio je po svome. I dalje je lagao 
ljudima da živi u izobilju, jer očito nije znao da svaka laž napo- 
sljetku bude razotkrivena i da istina kad-tad izađe na vidjelo. 

Jednog dana sjedio je u društvu nekih imućnih ljudi, pri- 
povijedajući o slasnim i ukusnim jelima kojima se navodno 
hrani. Istovremeno, njegov stomak je cvilio od gladi. A onda 
stomak odluči da se dovom obrati dragome Bogu i zamoli Ga 
da napokon raskrinka ovog blesavog lašca. Dova je bila tako 
iskrena da je odmah bila uslišana. 

Dok je naš zlosretni siromah bio zabavljen svojim lažima, u 
njegovu kuću utrča mačka, zgrabi onaj komad pečenja s poli- 
ce i istrča napolje. Siromahov sinčić potrča za njom i pokuša je 
uhvatiti, ali mačka je bila brža i začas umače. Dječak onda, sav 
usplahiren i uzbuđen, otrča u čaršiju, pronađe oca i pred svim 
onim ljudima povika: "Oče, mačka je ušla u kuću i odnijela s 
police onaj komad pečenja kojim si svakog jutra mastio brkove!" 


Pronađe ga sinčić u društvu s ljudima, 

pa ga osramoti zauvijek pred svima: 

"Taj komad pečenja kojim mastio si brk 
zgrabi mačka, pa kroz prozor dade se u trk!" 

Kad to ču, naš siromah, ionako blijed, sad pobijeli kao kreč 
i samo što ne pade u nesvijest. Svi prisutni stadoše se groho- 
tom smijati, shvativši u trenu zašto je čovjek, premda onako 
mršav i izmučen, stalno imao masne brkove. Zadirkivali su 
ga i zbijali šale s njim, a ovaj bi od sramote najradije u zemlju 
propao. 

Ipak, uskoro neki plemeniti ljudi shvatiše da ovaj čovjek 
ustvari gladuje i da se već dugo nije čestito najeo. Stoga mu 
svako pomože koliko je mogao, te siromah napokon, nakon 
dugo vremena, napuni svoj izgladnjeli stomak. 

Nakon svega, shvatio je koliko je njegovo ponašanje bilo 
glupo. Sad mu je bilo jasno da su njegove laži bile posve be- 
smislene i da je, praveći se imućnim, samo mučio samoga 
sebe. Čvrsto odluči da se ubuduće kloni laži i da uvijek govori 
istinu, makar mu se i ne sviđala. Uostalom, da nije lagao, ne 
bi tako dugo gladovao. Odlučio je svoje siromaštvo prihvatiti 
časno i bez srama. A mi zapamtimo da laž, možda, čovjeka 
nekad može uzdići visoko, ali nema sumnje da će laž, ma koli- 
ko je vješto gradili, jednom biti raskrinkana. A što smo se više 
popeli posredstvom laži, pad će biti bolniji. 

Truhle kosti 


KC je hazreti Isa poslan ljudima od dragoga Boga da ih 
uputi u vjeru i ispravan način života, brojne mudžize bile 
su dokaz da je on doista Božiji poslanik. Hazreti Isa tako je 
mogao vratiti vid slijepima, izliječiti one koji su bolovali od 
neizlječivih bolesti, pa čak, posredstvom svog životodajnog 
daha, i oživljavati umrle. 

Vijesti o njegovim mudžizama širile su se među ljudima, 
izazivajući divljenje i snažeći njihovu vjeru. Ipak, bilo je i onih 
koji i pored tako jasnih dokaza nisu uzvjerovali, već su hazreti 
Isaa smatrali čarobnjakom. Neki su se čak i javno izrugivali s 
njim, vrijeđali ga i govorili kako on ustvari obmanjuje ljude 
tvrdeći da je Božiji poslanik. 

Putujući jednom nekamo sam, hazreti Isa sustiže nekog mla- 
dića, pa putovanje nastaviše zajedno. Mladić je prepoznao hazreti 
Isaa, znao je o kome se radi, slušao je mnogo o njegovim mudži- 
zama, ali nije vjerovao da se zaista radi o Božijem poslaniku. 

Putovali su neko vrijeme skupa, kad mladić odjednom u 
prašini ugleda pregršt truhlih kostiju, i u njemu se javi šej- 
tanska pomisao. Namjeravao je izvrgnuti hazreti Isaa ruglu i 
pritom se dobro zabaviti. Reče sam sebi: "Baš lijepa prilika da 
iskušam Isaa i dokažem da je obični lažac!" 

Onda se obrati hazreti Isau: Čuo sam da si u stanju učiniti 
razna čuda. Kažu da vraćaš vid slijepima, liječiš teško bolesne, 

pa čak i oživljavaš mrtve. Kako uspijevaš činiti tako izvan- 
redna djela?" 

Hazreti Isa mirno odgovori: "Činim to s dopuštenjem Bo- 
žijim i pomoći Njegovom. Bog je svemoćan i nije nikakvo 
čudo da mogu uraditi bilo šta ako On to želi. Njemu pripada 
vlast nad svime i On čini šta hoće." 

Mladić tad upita: A možeš li i mene podučiti kako sve to 
činiš? I ja bih volio pomagati ljudima, liječiti bolesne, vraćati 
vid slijepima i oživljavati umrle." 

Hazreti Isa je znao da ovaj budalasti mladić nema dobre na- 
mjere, ali ništa ne reče. Šutke je koračao dalje, razmišljajući o tome 
kako je ovaj mladić ili jako naivan ili krajnje bezobrazan. A 
onda mu se mladić ponovo obrati: "Zašto šutiš, Isa? Nije valjda 
da su tvoje mudžize obična prevara i..." Hazreti Isa ga prekide u 
pola rečenice i zamoli ga da više ne govori takve stvari. 


Reče: "Bolje šuti, vidim da ne shvataš, 
nije tvoje da se mrtvih ljudi laćaš 

Za to duša treba čistija od kiše, 

da ti melek samo dobra djela piše." 


A onda mu hazreti Isa reče: "Sigurno si već čuo da je ha- 
zreti Musa svojim štapom porazio Faraona. Uzeo bi svoj štap u 
ruku, spomenuo bi ime Božije, pa bi se štap pretvorio u zmiju. 
A onda bi opet spomenuo ime Božije i zmija bi se ponovo 
pretvorila u štap. Misliš li da je to bilo zato što su se u štapu 
krile neke posebne moći? Vjeruješ li da bi i Faraon mogao isto 
da je taj štap bio u njegovim rukama? Naravno da Faraon ne 
bi mogao činiti ono što je činio hazreti Musa. Bio je to običan 
drveni štap kakav imaju pastiri. Nije to bio nikakav čudesni 
štap spušten s nebesa. Međutim, činio je čuda onda kad bi se 
našao u rukama hazreti Musaa, onoga kome se na planini Tur 

obratio sami dragi Bog. Hazreti Musa je s pomoći Božijom i 
dopuštenjem Njegovim svojim štapom rascijepio more i izveo 
svoj narod iz ropstva. Znaj da to ne bi mogao učiniti niko 
drugi, makar u rukama imao onaj hazreti Musaov štap." 
Mladić nato reče: Istinu govoriš i slažem se s tobom. Tačno 
je da moja ruka nije ruka hazreti Musaova niti je u meni ona- 
kav životodajni dah kakav je u tebi. Ali tebi je to lahko uraditi, 
pa te molim da učiniš to za mene!" 
"Šta ustvari želiš da učinim?", s čuđenjem upita hazreti Isa. 
Mladić odgovori: "Pa, sasvim je jasno šta želim. Molim te da 
oživiš ove truhle kosti koje leže u prašini. Slažem se da ja to nikad 
ne bih mogao učiniti, ali volio bih vidjeti tebe kako to činiš. Hoću 
da se osvjedočim da si u stanju to učiniti. Samo, molim te, nemoj 
reći da nećeš učiniti to za mene, jer onda ću pomisliti kako izme- 
đu nas nema nikakve razlike. Svi pričaju kako možeš oživljavati 
mrtve, pa bih se rado osvjedočio da je zaista istina da će ljudi na 
Dan sudnji biti proživljeni i onda odgovarati za svoja djela." 
Hazreti Isa tad podiže pogled k nebu i zamoli dragoga 
Boga da ga uputi šta mu je činiti. 


Reče Isa: "Gospodaru, Ti mi sada kaži 
zbog čega budala to od mene traži? 

Ne brine ga što vlastita bolesna mu duša, 
već dušama drugih on bi da me kuša. 
On ne vidi da je pravi mrtvac živi, 

a htio bi neznanoga mrtvog da oživim." 


I tako se hazreti Isa obrati Bogu, pa mu odmah stiže i 
odgovor. Dragi Bog objasni mu da je ovaj budalasti mladić 
duboko ogrezao u grijehe i da ga nikakav dokaz neće vratiti 
na pravi put. Naprosto, njegova ružna djela i grijesi toliko su 
potamnili njegovo srce da je ono postalo nepopravljivo. 


IJI 


Onda hazreti Isa pokuša objasniti mladiću da to što traži 
nema smisla i da bi najbolje bilo da se prođe takvih želja. No, 
budalasti mladić je navaljivao i navaljivao, govoreći: "Molim 
te da učiniš to i dokažeš mi da je istina kako će mrtve kosti 
biti proživljene i da će ljudi zbilja polagati račun za svoja djela! 
Hoću da vidim da si u stanju to učiniti i da je dovoljno da 
samo spomeneš ime Božije!" 

Govoreći to, mladić se podsmjehivao hazreti Isau, neskri- 
veno se rugajući pomisli da će mrtvi na Dan sudnji biti oživ- 
ljeni. Hazreti Isa tad odluči da ipak udovolji mladiću, premda 
je dobro znao da se to neće dobro završiti po ovog blesavog 
mladog čovjeka. 

Hazreti Isa tad spomenu ime Božije, i one napola truhle 
kosti počeše se, pred očima zapanjenog mladića, zaogrtati me- 
som i pretvarati u živo biće. Samo tren kasnije, pred njima je 
stajao strašni lav. Naime, one truhle kosti bile su ustvari kosti 
lava koji je nekad davno umro na tom mjestu. Lav se odjed- 
nom ustremi na mladića i zakla ga prije nego je ovaj i shvatio 
šta se događa. 

I eto, vidjeli smo kako završavaju oni u čijim glavama 
nema nimalo pameti. Jer, da je mladić bio iole pametan, ne 
bi tjerao šegu s Božijim poslanikom ni dosađivao mu svojim 
budalastim željama. 

Lav, uglavnom, samo usmrti mladića, ali ne htjede ga po- 
jesti. Sve to začudi hazreti Isaa, pa upita lava: "Zašto si se tako 
naglo ustremio na ovog jadnika, a kad si ga već ubio, zašto ga 
onda nisi i pojeo?" Lav odgovori: "Ubio sam ga bez oklijevanja 
zato što je tebe uznemiravao, a jesti ga nisam htio zato što nje- 
govo meso nije bilo moja nafaka. Ja sam propisanu mi nafaku 
pojeo za života. Ti si me oživio, a ja nisam mogao pojesti ono 
što mi Bog nije odredio da pojedem za svoga života." 

Derviš pustinjak 
i stablo kruške 


U davna vremena bio je običaj da se neki derviši povuku 
od svijeta i žive na osamljenim mjestima, daleko od svako- 
dnevnog života i gradske vreve. Takav derviš bi se u potpunosti 
posvetio ibadetu, izbjegavajući ljude i svako druženje s njima. 
Jedan takav derviš bio se povukao u planine. Ondje je sebi 
sagradio skromnu kolibicu i živio je posve sam, daleko od lju- 
di i njihovog društva. Niti je kamo išao niti mu je ko dolazio. 
Po cijele dane je klanjao, učio dove i činio zikr. Volio je svoju 
samoću tako silno kako mlad čovjek voli djevojku svoga srca. 
Samoća je bila njegova sreća i prijala mu je kako halapljivom 
čovjeku prijaju ukusna jela. Često bi samome sebi govorio: 


Uživaj, srce, spas je u samoći, 


od ljudi dobro nikad neće doći! 


Planina na kojoj je naš derviš živio bila je puna stabala 
divljih krušaka, a svako stablo bilo je puno slatkih i sočnih 
plodova. Ali, derviš je duboko vjerovao kako čovjekova na- 
faka dolazi od dragog Boga, i zato se zakleo da nikad neće 
ubrati niti jedan plod sa stabla. Zavjetovao se da će jesti samo 
one kruške koje vjetar otrese sa stabla i da će njih smatrati 
svojom nafakom. Takve kruške smatrao je sebi namijenjenim 

od dragoga Boga Koji upravlja svime što postoji, pa tako i 
vjetrovima. Uglavnom, zakleo se da neće ubrati nijedan plod 
sa stabla, pa makar umirao od gladi. 

Derviš, međutim, nije znao da nije dobro zaklinjati se bez 
valjanog razloga niti davati besmislene zavjete. Dragi Bog ne 
traži od ljudi da se zavjetuju na takve stvari. Osim toga, be- 
smisleno je zavjetovati se na nešto ako nismo sigurni da ćemo 
moći ispuniti svoj zavjet. A čovjeku se često čini da je nešto 
lahko uraditi, pa se posije ispostavi da i nije baš tako. 


Svakim trenom u srcu se nova želja stvara, 
svakim dahom nova vatra u srcu razgara. 


I tako, naš derviš zaboravio je da život donosi razna isku- 
šenja. Nije imao na umu ni to da je čovjeku hrana neophodna 
kako bi preživio. Sitom čovjeku lahko se zakleti da nikad neće 
jesti ovu ili onu hranu, ali onome koga mori teška glad teško je 
biti izbirljiv. Davno je još neki mudrac kazao: "Sitom čovjeku se 
čini da nikad neće ogladnjeti, a gladnom da se nikad neće zasi- 
titi." Ni naš siroti derviš tako nije znao da je srce poput suhoga 
lista koji vjetar vitla kako poželi i nosi ga sad tamo sad ovamo. 

Uglavnom, jednom prođe pet dana, a vjetar ne obori ni 
jednu krušku sa stabla. Vjetra, ustvari, tih pet dana nije ni 
bilo. Teška vrućina i omorina pritisnula je planinu. Puna četiri 
dana derviš ništa nije okusio, a petog dana već poče pomišljati 
da ubere neku krušku sa stabla. Smatrao je, međutim, da su 
to šejtanske pomisli i nastojao ih je odagnati od sebe, ne želeći 
podleći iskušenju. 

Derviš je iscrpljen stajao među stablima kruške, očekujući 
makar dašak vjetra koji bi oborio neku voćku na tlo. A tad 
odjednom puhnu snažan vjetar, silniji nego je ikad dotad pu- 
hao na planini. Ali, začudo, nijedna voćka ne otpade, nego su 

se grane stabala povijale sve do zemlje, prosto nudeći dervišu 
da posegne za nekom voćkom. I on doista, onako gladan i 
iscrpljen, ubra nekoliko krušaka. 

A onda se desilo nešto što derviš ni zamisliti ne bi mogao. 
Naime, derviš nije znao da s druge strane planine na kojoj je 
živio ima jedna pećina koja je služila kao skrovište skupini 
drumskih razbojnika. Ovi razbojnici pljačkali su karavane, a 
onda bi s plijenom pobjegli u pećinu. Niti je derviš znao da 
oni borave na planini, niti su oni znali za njega. 

Tog dana drumski razbojnici opljačkali su neki velik i bo- 
gat karavan. Nakon pljačke, pobjegli su u svoju pećinu da on- 
dje podijele između sebe golem plijen. Nisu, međutim, znali 
da je njihovo skrovište već otkriveno i da se u planinu zaputilo 
mnoštvo vojske kako bi napokon pohapsili razbojnike. Vojska 
je okružila pećinu, dok su razbojnici unutra, ništa ne sluteći, 
dijelili između sebe opljačkano blago. Vojnici se odjednom 
sjuriše među njih, neke uhvatiše žive, neke poubijaše, a neki 
se razbježaše planinom. Krili su se u planini među žbunjem, 
iza stijenja i stabala, a vojnici su ih, jednog po jednog, prona- 
lazili i hapsili. 

Nekoliko vojnika, tako, ugledaše i onog derviša kako stoji 
među stablima kruške. Pomisliše da je i on jedan od razbojni- 
ka i da se ondje skriva, pa uhapsiše i njega. Vezaše ga i, sve ga 
usput udarajući, povedoše ga sa sobom, a da nesretnik pojma 
nije imao šta se ustvari zbiva. 

Kad sve uhvaćene drumske razbojnike izvedoše pred voj- 
nog zapovjednika, on reče kako svakom razbojniku treba od- 
sjeći ruku i nogu. Htio je da ovi razbojnici svima posluže kao 
primjer, kako se niko više ne bi usudio ni pomisliti da se upu- 
sti u pljačku karavana. Uzalud je naš derviš, koji je napokon 
shvatio šta ga je snašlo, vapio kako je nedužan, kako nema 

ništa s pljačkašima i uvjeravao vojsku da je on obični derviš 
pustinjak. Zapovjednik vojske samo reče: "Svi zločinci kad 
budu uhvaćeni tvrde da su nevini!", a onda naredi da se izvrši 
njegovo naređenje i razbojnici kazne. 

I tako, drumski razbojnici kažnjavani su jedan po jedan, te 
naposljetku dođe red i na onog nesretnog derviša. Dželat mu 
sabljom odrubi ruku i taman zamahnu da mu odsiječe i nogu, 
kad se odjednom pojavi neki jahač visokoga stasa, odjeven u 
odjeću uglednika, brzo sjaha s konja i povika: "Zaboga, ne 
činite to! Kažnjavate nevinog čovjeka! Taj čovjek je derviš 
isposnik, ja ga odlično poznajem! Bog vam se smilovao i opro- 
stio vam što ste unakazili nevinog čovjeka!" 

Onaj vojni zapovjednik tad shvati o čemu se radi i dođe 
mu da umre od stida i srama. Ali, avaj, proliveno mlijeko niko 
ne vrati nazad u posudu. Dervišu su već odsjekli ruku i tu se 
više ništa nije moglo učiniti. Sav u suzama, zapovjednik kle- 
knu pred derviša, uhvati mu se za skute i stade ga preklinjati 
da mu oprosti. Jadni čovjek gušio se u suzama, svjestan da je, 
u žurbi i bez razmišljanja, počinio golem grijeh. 

Derviš je bio svjestan zašto mu se sve ovo desilo. Zato po- 
milova ovog čovjeka po glavi i, gorko se osmjehnuvši, reče: 
"Ne plači, nisi ti ništa kriv! Sva krivica je moja i ja sam taj koji 
je zgriješio. Zaslužio sam da ostanem bez ruke. Da si mi čak 
i nogu odsjekao, ne bi me kaznio kako sam zaslužio. Znam 
odlično kakav sam težak grijeh počinio i zašto me snašla ova 
nesreća!" "O čemu to govoriš?", zapanjeno upita zapovjednik 
vojske, a šejh reče: 


Znam dobro razlog svoga stradanja, 

svjestan sam grijeha; čemu sad jadanja; 
iznevjerih zavjet što ga dadoh Bogu, 

na Njegovu pravdu žalit se ne mogu." 

Onda derviš reče onom vojniku: "Halalim ti ono što si mi 
učinio, jer u tome nema tvoje krivice. Suđeno je bilo da mi se 
ovo desi, a ja sam doprinio da tako i bude. Sam sebi sam kriv 
što ovako stradah. Zato, brate, nema razloga da plačeš i tražiš 
od mene oprosta. Moj izgladnjeli stomak navede me da pre- 
kršim svoj zavjet Allahu. To što ostadoh bez ruke je preblaga 
kazna za takav grijeh. Htio sam biti poput Bajazida Bistamija, 
ali očito je da nisam dorastao takvim velikanima. Kažu da je 
Bajazid neko vrijeme osjećao kako mu pažnja na namazu sla- 
bi, kako je ponekad čak i lijen kad treba ustati klanjati namaz. 
Razmislio je o tome i zaključio da je to otud što pije previše 
vode. Zavjetovao se da godinu dana neće piti više od čaše vode 
dnevno, ispoštovao je svoj zavjet, i Allah je učinio njegovo srce 
ponovo bodrim i istrajnim u ibadetu." 

I tako je ovaj derviš zbog prekršenog zavjeta ostao bez 
ruke. No, zato što je bio strpljiv u svome stradanju i svjestan 
nepravde koju je sam sebi učinio, Allah mu se smilovao i dao 
mu posebne sposobnosti. Naime, onom jednom preostalom 
rukom mogao je činiti stvari kakve drugi ne mogu s obje ruke, 
mogao je njome dići nevjerovatno velik teret i još štošta drugo. 
Ali, to je već priča za sebe, koju možda nekad i budete čuli. 

Iz recenz ja 


Prevodilac i priređivač ovog nadasve lijepog izbora priča iz Mesnevije 
pri sastavljanju ovog djela posigurno se vodio Mevlaninim stihovima: 


NELGGR KINE 
NEFETNE:CE-TCPIIN 


Ako nije moguće popiti svu vodu mora, 


Onda treba piti u skladu sa žedi. 


Svjestan da nije moguće u jedno ovako koncipirano djelo uvr- 
stiti sve lijepe priče iz Mesnevije, on je napravio veoma mudar i za- 
nimljiv izbor. S obzirom da je Mesnevija nepregledno duhovno i li- 
terarno more i da je malo onih koji mogu ploviti njenim pučinama 
i nositi se s njenim nemirnim valovima, uranjajući u duboke virove 
bogate svakojakim draguljima i biserima, prevodilac je posegnuo 
za najljepšim, najpoznatijim i najpoučnijim pričama iz Mesnevije. 

Uistinu je već dugo postojala potreba da neko odabere i prevede 
najljepše priče iz Mesnevije, koje već dugo kruže u duhovnoj svijesti 
našeg naroda i koje se s koljena na koljeno pomno i sveto kazuju u 
sufijskim tekijama. Mesnevija je cijeli niz stoljeća prisutna na ovim pro- 
storima a odnedavno je kompletiran prijevod svih šest njenih svezaka. 
Međutim, ono što ostaje kao problem i što ovi prijevodi neće riješiti je- 
ste kompliciran, slojevit i simboličan jezik Mesnevije, koji nisu uspjeli u 
potpunosti dešifrirati ni najbolji komentatori ovog veličanstvenog djela. 

S druge strane, priče u Mesneviji su isprekidane, prošarane razli- 
čitim sufijskim i filozofskim komentarima tako da se ponekad jedna 

kratka priča proteže na desetinama stranica i nerijetko je za njeno ra- 
zumijevanje potrebno iščitati komplet Mesnevije. Potreba za razumi- 
jevanjem i približavanjem Mesnevije i njenih priča običnim ljudima 
javila se veoma rano. Naime, odmah po pisanju Mesnevije Mevlanin 
sin Sultan Veled u svom djelu Ebtedandmd i njegovi izravni i posred- 
ni učenici, Feridun ibn Ahmed Sepahsalar u djelu Risala Sepahsalar i 
Šemsuddin Ahmed Aflaki u djelu Menagibul-arifin, napisali su svo- 
jevrsne biografije, što je bez premca u historiji islama. U njima su po- 
kušali približiti djelo i život ovog velikog islamskog genija. Međutim, 
s obzirom na činjenicu da su ta djela pisana u klasičnoj literarnoj for- 
mi, ona nisu dostupna ni razumljiva svima, posebno ne onima koji 
ne poznaju klasičnu perzijsku književnost. Tradiciju tumačenja ili 
približavanja Mesnevije običnim ljudima nastavili su mnogi, a jedno 
od najvrjednijih klasičnih djela te vrste jeste djelo pod nazivom Zubu/ 
albab-e Masnawi od Mulla Husejna Kašifija, istaknutog mislioca i 
velikana desetog hidžretskog stoljeća. Među najbolje komentare Me- 
snevije ubrajaju se Ankaravijev, Sabzivarijev i Nicholsonov komentar, 
a pored njih su nastale na desetine djela koja pretendiraju da približe 
cijelu Mesneviju ili bar njen dio ostalim ljudima. 

Šejh Behai je o Rumiju izrekao veličanstvene stihove, koji na 
najbolji način oslikavaju i dočaravaju lik i misao Mevlane (kako 
su ga zvali potonji muslimanski mislioci, u značenju naš gospodin, 
naš voljeni), a glase: 


S)lje Sjeme gt 
SP obj sol ona 
Mevlanina duhovna Mesnevija 
Jeste Kur'an na perzijskom jeziku. 


Ovim pjesnik ne želi reći da je Mesnevija doista Kur'an na perzij- 
skom jeziku, već da ona svojim sadržajem i strukturom predstavlja 
vrhunski komentar Kur'ana. Da je to tačno govori i činjenica da je 
Mevlana u svom djelu naveo, komentirao ili na bilo koji način 

upotrijebio preko hiljadu kur'anskih ajeta. Dosada je napisano ne- 
koliko radova u kojima se ovo pitanje propituje, a jedno od najkom- 
pletnijih i najnovijih djela na ovu temu jeste doktorski rad Ramiza 
Lalića, pisca s naših prostora, koji je napisao obimno naučno djelo 
u kojem navodi dosad najveći broj kur'anskih ajeta koji su na bilo 
koji način spomenuti u prvom svesku Mesnevije. Pored toga, jedan 
od trenutno najboljih poznavalaca Dželaluddina Rumija i njegovih 
djela profesor Tagi Purnamdarijan smatra da su Rumijeva Mesnevija 
i Hafizov Divan jedinstvena djela unutar islamske civilizacije, jer se 
svojom strukturom, jezikom i logikom najviše približavaju Kur'anu, 
što je možda i razlog da su ljudima zagonetni, jedinstveni i privlačni. 

Naslov knjige Kazivanje iz Mesnevije u sebi nosi veoma snažnu 
semantičku i asocijativnu poruku. Poziva čitaoce da odgovore na hije- 
ropovijesni i univerzalni poziv koji je Rumi uputio čovječanstvu kroz 
glas naja. Naime, na prvoj stranici Mesnevije slušamo vapaj naja, koji 
simbolično predstavlja "fatihu" ili "otvaranje" ovog djela. Stihovi glase: 


S SKA Oz gl ga 
S 3 0558 lule }|) 


Poslušaj naj što priču zbori 
Tšto zbog odvojenosti on se žali. 


Ova knjiga kao da poručuje da želi poslušati glas naja, a njegove 
priče i žalopojke pretvoriti u jezik razumljiv današnjim ljudima te 
se tako duhovno vezati za Mevlanu i ljude nadahnjivati njegovim 
živototvornim porukama. S druge strane, odabir priča, njihova 
klasifikacija, prijevod i stilsko dotjerivanje govore da je prevodilac 
vodio računa o čitaocima i publici koja će iščitavati ovu knjigu. Ja- 
sno je da jedna knjiga ne bi bila u stanju obujmiti sav fond priča iz 
šest svezaka Mesnevije, jer bi takvo šta zahtijevalo nekoliko svezaka. 
Prevodilac je ovom knjigom htio ponovo oživiti duh Mevlane i nje- 
govih priča u našem narodu. Mnoge od ovih priča, koje će čitaoci 
imati priliku upoznati, predstavljaju brojne, donekle modificirane, 

pripovijesti naših nena i djedova, kao i priče koje smo nekada dav- 
no slušali, ali nam nije poznato od koga, kada i gdje. Čitaoci će se 
prijatno iznenaditi kada otkriju da neke od najljepših priča svijeta 
kao što su: Voće života, Čovjek koji je htio pobjeći od Azraila, Lađar 
i jezikoslovac, Trgovac i papagaj, Lav i zec, Čovjek i medvjed, Slon u 
mračnoj sobi... potiču upravo iz Mesnevije. 

Postavlja se pitanje odakle u Mesneviji takva raznolikosti toliki broj 
različitih priča od kojih svaka u sebi nosi veoma bogat sadržaj i snažnu 
poruku. Oni koji poznaju Mevlanu i njegova djela znaju da Mesnevija 
predstavlja svojevrsnu enciklopediju kompletne književne umjetno- 
sti do Mevlane i da su u njoj na razne načine sadržane mnogobrojne 
teme, priče, izreke ili stihovi iz različitih kultura svijeta kao što su ki- 
neska, indijska, grčka, rimska, bizantijska itd. To je još jedan dokaz da 
Mesnevija predstavlja vrhunsko remek-djelo svjetske književnosti. 

Stoga, čitanje ove knjige preporučujem svima onima koji tragaju 
za lijepim pričama punim duhovnosti, duhovitosti, mudrosti i pouke. 
Onima koji u beznađu zapadne literature i nihilističkom bespuću 
tragaju za smislom i odgovorom na ključna pitanja svoga života. 
Posebno čitanje ove knjige preporučujem mladima i djeci, koji su u 
fazi formiranja ličnosti, stavova i pogleda na život. Smatram da ova 
knjiga može predstavljati dobar izbor za školsku literaturu, koju će 
učenici čitati sa žarom i koja će oplemenjivati njihove duše i moral. 
Za razliku od zapadnoevropskih priča za djecu i mlade, koje uglav- 
nom nude jednostavne i nedovoljno etički profilirane poruke, a koje 
nerijetko graniče sa fantazijom, što kod djece izaziva nerazumijeva- 
nje, priče iz Mesnevije, sa svojom logičkom i racionalnom struktu- 
rom, šarolikim temama i dubokom etičkom i duhovnom pozadinom 
umnogome pomažu u odgajanju i usmjeravanju mladih u školama. 


Sedad Dizdarević 


'— Sedad Dizdarević je doktorirao na Teheranskom univerzitetu na temu 
Uticaj Mesnevije i mevlevijskog tarikata na divansku književnost 
Bosne i Herecegovine". 

Za priređivača je bez sumnje bio vanredan literarni izazov u prozu 
pretočiti i prilagoditi čitaocima mlađeg uzrasta mudra kazivanja iz 
Mevlanine "Mesnevije", znamenitog spjeva koji se već stoljećima 
smatra svojevrsnom "enciklopedijom sufizma" i nepresušno je vrelo 
religioznog nadahnuća i predmet fascinacije istraživača misticizma 
kako na Istoku tako i na Zapadu. O "Mesneviji" sa podjednakim 

ivljenjem i poštovanjem govore filozofi, istoričari religija i književno- 
sti te gorljivi sljedbenici najrazličitijih duhovnih tradicija i učenja. 
Ja se poistovjećujem sa sedamdeset i tri vjere", prenosi se da je 
jednom prilikom kazao Rumi, možda i ne sluteći da će njegovo 
djelo u današnjem vremenu steći svoje poštovaoce među zanesenim 
pristašama toliko različitih religijskih i mističkih pravaca. Zadatak 
priređivača utoliko je bio teži s obzirom da se u Rumijevom ushiće- 
nom pjevanju bez određenog okvira i plana smjenjuju pobožne re- 
fleksije, legende, anegdote, počne ilustrativne priče, izreke i pouke 
šejhova, komentari ajeta iz Kur'ana i citati hadisa, basne i parabole, 
tako da je samo selektiranje građe iziskivalo naročito istančanog 
umijeća da se pojedine alegorijske priče, izdvojene kao zasebne cje- 
line, pojednostave, u svojoj konstrukciji ogole, te da se iz njih neu- 
padljivo uklone brojne lirske digresije, aluzije, umetnute religiozne 
meditacije i za Rumija tipična skretanja u metafizički komentar i 
asocijativno gomilanje slika, koja od čitaoca zahtijevaju prethod- 
no znanje, odnosno upućenost u tesavuf i tradiciju simbolizma u 
sufijskom pjesništvu. U pomnijem iščitavanju ovog svojevrsnog 
Rumija za početnike" vrijedi primijetiti da u pojednostavljivanju 
i sažimanju priča iz "Mesnevije" one nisu izgubile ništa od svoje 
očaravajuće mudrosti. Za razliku od, recimo, romansiranog vida 
Homerove "Odiseje", koji se svodi na puko prepričavanje sadržaja 

pojedinih pjevanja, priređivač je ovdje napravio odabir onih pripo- 
vijesti koje svojom univerzalnom porukom, kao i po svojoj maštovi- 
tosti, svježini, jezgrovitoj pronicljivosti i jednostavnosti podsjećaju 
na najsnažnija mjesta iz drevnih svetih predanja ili stare didaktičke 
književnosti različitih kultura — parabole iz Jevanđelja, predanja iz 
Starog zavjeta, mitske priče iz antičkih vremena, poučna kazivanja 
iz budističkih svetih tekstova, basne Ezopa i La Fontena, zen priče i 
izreke pripisane drevnim mudracima poput Lao Cea i Konfucija... 
A sve to, ipak, "upakovano" u formu fantastične priče za djecu. 

O univerzalnosti Rumijeve poruke dovoljno svjedoči i poda- 
tak da je fabula priče "Mladić koji je slijedio svoj san" poslužila 
kao osnova za narativnu strukturu jednog od najčitanijih romana 
iz savremene književnosti "Alhemičar" Paola Koelja. Razrađene 
metafore u Rumijevim hikajama upućuju na legendarne izvore iz 
usmene predaje zajedničke svim tradicijama. Slijedeći narativne 
obrasce basne, anegdote, predanja ili didaktičke priče, one nude 
objašnjenje moralnog načela putem inscenacije, šematizujući za- 
pažene odnose iz prirodne okoline i obogaćujući ih odgovaraju- 
ćim realističkim slikama. Logičke inscenacije vanredno upečatlji- 
vo posreduju određenu moralnu pouku, eksplicitnu ili implicit- 
nu, kao što se, naprimjer, u priči "Magarac, lisica i lav" aludira 
na poznati hadis koji nas uči da "nije musliman ko dopusti da ga 
zmija dvaput iz iste rupe ujede". Neke od ovih priča mogu se u 
cijelosti protumačiti u alegorijskom ključu, dok u drugima samo 
pojedini događaji i detalji podrazumijevaju preneseno značenje. 
Katkada je simbolička zasnovanost ovih kazivanja slojevito više- 
značna, tako da pruža mogućnost za različita tumačenja. Po tome 
što opisani događaji i obrti često zahtijevaju naknadno objašnje- 
nje ili se priča ne razrješava u jednoj misli već ostaje ezoterična, 
zagonetna i višeznačna, znatan dio ovih kazivanja svojevrsne su 
mistične parabole koje upućuju na nadnaravne istine, tako da ni 
njihovo razumijevanje nije dostupno svakome. Gradeći svoju pri- 
ču na "dijalektici čuda i vrline", Rumi nam često saopštava svoje 

poruke na jednom, "površinskom", i drugom, dubljem nivou. 
Komentari i objašnjenja priređivača na kraju teksta samo pokazu- 
ju koliko je duboka pronicljivost i očaravajuća fantastična potka 


ovih priča prijemčiva i za maštu najmlađih čitalaca. 


Asmir Kajović 

